
1 SKYRIUS 


we 


Pora žodžių įžangai 


Kai 2008 metų sausį pasirodė mano knyga „Kodėl mūsų vaikai virsta 
tironais , tikėjausi daug ko, bet ne to, kas manęs laukė artimiausius 
mėnesius. Daugelį metų brandinau ketinimą paskelbti savo tyrimų 
rezultatus, pateikti juos plačiajai visuomenei. Tačiau kiek užtruko, 
kol pajutau savo galimų skaitytojų nuotaikas, leidžiančias tikėtis, kad 
knyga bus sutikta su domesiu. 

Labai kuklūs mano lūkesčiai buvo gerokai pranokti. Nesuskai- 
čiuojami skaitytojų atsiliepimai ir didžiulė knygos paklausa parodė, 
kad pataikiau tiesiai į dešimtuką, kad mano teiginių tiesas dauge- 
lis žmonių yra patyrę savo kailiu. Žengęs iš kabineto, kuriame buvo 
subrandintos mano tezės, sulaukiau ne tik pritarimo, bet ir paska- 
tinimo bei konstruktyvios kritikos. Šioje knygoje kai kuriuos iš šių 
dalykų aptarsiu ir naujomis reikšmingomis įžvalgomis papildysiu 
pirmosios knygos temas. 

Norėčiau iš anksto pasakyti keletą svarbių pastabų, padėsiančių 
suprasti knygą. Visų pirma — mano studijos vieta tarp kitų leidinių. 
Knygai neretai buvo klijuojama „patarimų leidinio“, tiksliau — „auk- 


lėjimo patarimų leidinio“ etiketė ir buvo manoma, kad jos vieta vi- 
siems puikiai žinomame ir jau sausakimšame stalčiuje. Tai klaidinga 
nuomonė. Aš esu psichiatras ir nė neketinau rašyti patarimų knygos, 
įteikiančios žmonėms tariamai paprastas taisykles, kurių padedami 
jie galėtų tvarkyti savo (arba savo vaikų) gyvenimą. Gyvenimas yra 
pernelyg margas ir retai pasitaiko tiesus kelias tikslo link. Kaip Ži- 
nome, visi keliai veda į Romą, o ultima ratio — geriausias augančių 
vaikų auklėjimo būdas — vis dar nerastas. Jo, mano manymu, ir ne- 
gali būti. 

Visų pirma vaikų iki šešerių metų vystymasis yra toks daugialy- 
pis, kad kokia nors viena auklėjimo metodika, sudėta į knygą, nie- 
ko neduotų. Tai nereiškia, kad nėra knygų, nagrinėjančių kūdikių ir 
mažų vaikų vystymąsi daugeliu įdomių aspektų. Tačiau neverta tikė- 
tis vieno teisingų patarimų rinkinio. Apie vyresnius nei šešerių metų 
vaikus taip pat yra keletas labai gerų knygų, bet esama ir daug ne- 
reikalingos bei klaidinančios literatūros, kuriai dažniausiai būdinga 
tai, kad vaiko siela suprantama kaip mechanizmas ir siūloma vaikus 
auklėti pagal tam tikrų priemonių sąrašą. 

Mano knyga, manau, prisidės prie visuomenei būtinos diskusi- 
jos apie vaikų ir jaunuolių tapsmą visaverčiais visuomenės nariais. 
Ne prisitaikėliais, be prieštaravimų paklūstančiais kitiems, o asme- 
nybėmis, pajėgiančiomis suprasti, kad šalia gyvena kiti žmonės, tu- 
rintys lygiateisius poreikius ir pažiūras. Dažnai skundžiamės šian- 
dien vyraujančia mada lipti per galvas ir kraštutiniu individualizmu, 
tiksliau sakant — egoizmu, todėl svarbu parodyti, kaip auklėti žmo- 
gų, kad jis neužaugtų egoistas. 

Sąvoka „egoistas“ mane veda prie kito dalyko, apie kurį noriu 
pakalbėti. Ne vienam užkliuvo sąvoka „tironai“, krintanti į akis kny- 
gos pavadinime ir kelissyk aptinkama tekste. Buvo sakoma, kad ti- 


ronai — tai sąmoningai veikiantys siaubingi diktatoriai, kryptingai 


siekiantys daryti įtaką kitų žmonių gyvenimui, todėl šios sąvokos 
esą jokiu būdu negalima taikyti vaikams, neva tai liudija vaikus nie- 
kinantį mąstymą. 

Niekas man nėra taip svetima kaip toks požiūris. Kai nuspren- 
džiau pasirinkti sąvoką „tironai“, turėjau galvoje pirminę graikiško 
žodžio tyrannos reikšmę. Antikinėje Graikijoje ši sąvoka neaprėpė 
moralinio vertinimo, buvo vartojama politinei teisėtai valdžiai at- 
skirti nuo neteisėtos. Kalbant apie vaikus, „tironai“ reiškia ne ką kita, 
kaip galių apsikeitimą — vis dažnesnį reiškinį sutrikus suaugusiųjų ir 
vaikų santykiams. 

Dabar sąvoka „tironai“ apibrėžiamas sąmoningas negatyvus elge- 
sys. Tačiau ši sąvoka netinka vaikams ir jaunuoliams, apie kuriuos aš 
kalbu. Jie dažniausiai veikia nesąmoningai, nes jų psichikos vystyma- 
sis pastebimai sutrikęs. Dėl to dažniausiai ir kyla tironišku laikomas 
elgesys. Sąvokos „tironas“ vartojimas rodo suaugusiųjų bejėgiškumą 
susidūrus su ydingo vaikų vystymosi pasekmėmis. 

Bejėgiškumas apima bendraujant su žmogumi, šiuo atveju — vai- 
ku, savo elgesiu siekiančiu valdyti aplinkinius ir visiškai nereaguo- 
jančiu į kokius nors bandymus jį paveikti. Bejėgiškumo jausmas kyla 
pastebėjus, kad jauni suaugę žmonės nebegeba gerbti kitų. 

Natūraliai nepagarbus pusantrų ar dvejų metų vaiko elgesys ver- 
čia suaugusįjį būti nuolatinės parengties būsenos, tačiau, žinoma, 
toks elgesys nėra suvokiamas kaip tironiškas, nes taip elgiasi mažas 
vaikas. Taip pat ir penkerių metų vaiko dėl jo elgesio nevadinčiau 
tironu, nors šis amžiaus tarpsnis labai svarbus psichikos vystymuisi. 
Tokiame amžiuje intensyviai formuojasi daugelis psichinių funkcijų, 
kurių stoką tenka diagnozuoti šiandieniams jaunuoliams. Nepagar- 
bus, tarkim, penkiolikmečio elgesys ir vangstymasis veikia aplinki- 
nius — tai jau gerokai arčiau tironijos, nes kiekvienas turi teisę tikė- 


tis, kad toks beveik suaugęs žmogus pajėgus rodyti pagarbą kitiems, 


bent minimaliai prisitaikyti prie visuomenės. Todėl mano pirmosios 
knygos pavadinime ir atsirado tokia formuluotė: „mūsų vaikai virsta 
tironais“. Šioje knygoje sakau: tironų mums nereikia, ir klausiu: ką 
privalome daryti, norėdami skatinti mažus vaikus vystytis taip, kad 
vėliau jiems nekiltų problemų ar netgi jie patys netaptų problema? 

Šioje knygoje skiriu tiek daug dėmesio mažiems vaikams (tačiau 
pabrėžiu — ne naujagimiams!) todėl, kad vėlesnio tironiško jaunuo- 
lių elgesio priežastys glūdi ankstyvuosiuose gyvenimo tarpsniuose. 
Tik šalinant priežastis, o ne „gydant“ simptomus galima mėgin- 
ti taisyti padėtį. Jei vaikas nuolat rodo nepagarbą, elgiasi įžūliai ir 
vangstosi, prasminga ieškoti tokio elgesio priežasčių, užuot ėmusis 
priemonių, tarsi ir padedančių suvaldyti įžūlumą, vangstymąsi, bet 
neturinčių ilgalaikio poveikio. Tokios priemonės ir negali jo turėti, 
nes jos taikomos neturint žinių apie vaikų psichikos raidą. 

Santykių sutrikimą patiriantys vaikai išmoksta manipuliuoti su- 
augusiaisiais, nes jie neskiria „kito“ ir nesuvokia jo kaip savojo „aš“ 
apribojimo. Taigi vaikas manipuliuoja tikslingai, tačiau nesąmonin- 
gai ir nepamatuotai. Tai svarbus skirtumas, nes vaikų manipuliaciniai 
veiksmai nėra racionaliai valdomi, tai tėra išmokta reakcija į „kito“ el- 
gesį. Todėl turime liautis laikę tuos vaikus ligoniais ar įkalbinėti jiems 
ligą. Jei jie sirgtų, jiems padėtų simptominis gydymas. Tačiau jis nepa- 
deda, todėl kalbame ne apie ligą, o apie vystymosi sutrikimą. 

Todėl manau, kad svarbiausia visuomenės užduotis — pripažinti 
mano aprašytas problemas visais už vaiko ugdymą atsakingais lyg- 
menimis: tėvų, vaikų darželio ir mokyklos, jaunimo pagalbos ir visų 
pirma politiniu lygmeniu, kur priimami vaikų ir jaunuolių gyvenimo 
kryptį formuojantys sprendimai. Suvokus problemą, turėtų paaiškė- 
ti, kad reikia ne šalinti simptomus, o imtis juos sukėlusių priežasčių. 
Jos slypi klaidingose sampratose, kas yra vaikas, ir pasireiškia san- 
tykių sutrikimais, — taigi reikia skubiai keisti dabartinį suaugusiųjų 


požiūrį į vaiką. Tik vaiką laikant vaiku galima brandinti vaikų ir jau- 
nuolių stokojamas psichines funkcijas. Jei tai pavyks, esu įsitikinęs — 
ateityje matysime konstruktyviai ir pozityviai sugyventi gebančius 
suaugusiuosius. 

Aš neturiu tikslo kurstyti sumaištį ar diskredituoti vaikus. Tikrai 
yra daug santykių sutrikimų nepatiriančių suaugusiųjų ir visai nor- 
maliai išsivysčiusių vaikų bei jaunuolių. Jie neturi jaustis kritikuo- 
jami, jei kartą kitą mano knygoje atpažins savo elgesį. Man svarbi 
bendroji elgsena, o ne pavieniai klaidingo ar teisingo elgesio atvejai. 
Kas tai supranta, dažniausiai jausis mano įžvalgų paskatintas ir to- 
liau laikysis savo kelio. Tai patvirtino nemažai teigiamų atsiliepimų, 
kurių sulaukiau išėjus pirmajai knygai. 

Palyginti su „Kodėl mūsų vaikai virsta tironais“, šioje knygoje yra 
du svarbūs dalykai, išplėtojantys mano tezes ir turintys žadinti viltį. 
Aš pasakoju, kaip suaugusieji gali atpažinti, ar jų santykiai su vaiku 
nėra sutrikę, ir nurodau būdus, kaip rasti išeitį iš tokios padėties — 
kaip sutrikimus pašalinti. Labai greitai pamatysite, kad tai ne varne- 
lių dėliojimas sąraše, bet ilgas sąmonėjimo procesas, kuris galiausiai 
pakeičia santykių sutrikimą patiriančio asmens elgesį. 

Tai pirmas dalykas. Antrasis yra bendravimo sutrikimų, labai 
trukdančių sąmonėjimo ir sutrikimų šalinimo procesams, analizė. 
Pagrindinis klausimas toks: ką mes turime galvoje, kai kalbame apie 
vaiką? Ar visi galvojame apie tą patį, o gal kiekvienas, tariantis tą 
žodį, kalba apie visiškai skirtingą „objektą? 

Šioje knygoje vėl pateikiu daug konkrečių pavyzdžių, tačiau atsilie- 
pimai po pirmosios knygos parodė, kad ne visiems skaitytojams, no- 
rintiems analizuoti savo elgesį, to pakako. Todėl manau esant tikslinga 
prie kai kurių kasdienio gyvenimo pavyzdžių išsamiai paaiškinti, kaip 
suaugusieji, skirtingai suprantantys, kas yra vaikas, toje pačioje situa- 


cijoje ima elgtis nevienodai. Aš kalbu apie įvykius, kuriuos kasdien 


arba beveik kasdien namuose patiria kiekvienas, auginantis vaikus, ir 
dėl kurių daugelyje šeimų nuolat susidaro kritinė padėtis, o vaikų elge- 
sys atrodo nebevaldomas. Knygoje aprašau keletą tokių atvejų. 

Mano, kaip psichiatro, užduotis laikyti prieš žmones veidrodį, 
kuriame jie galėtų atpažinti savo elgesį, kad apie jį susimąstytų. Kaip 
ir pirmoji, ši knyga taip pat turėtų prisidėti prie to, kad vaikai aug- 
tų mylimi, vadovaujami savo atsakomybę suvokiančių suaugusiųjų, 
prisiimančių vaikų vedlio vaidmenį ir leidžiančių vaikams deramai 
bręsti. Vaikams kaip niekada reikia tokio vystymosi galimybės ir 
mūsų, suaugusiųjų, pareiga — patikrinti savo elgesį, ar jiems tą gali- 
mybę suteikiame. 

Galiausiai noriu pasakyti: kas vaikuose mato vaikus, kas intui- 
tyviai su jais elgiasi švelniai ir taip skatina sveiką jų vystymąsi, tas 
palengvina gyvenimą ir sau. 


Kodėl vien auklėti negana 


2008 metai, Vokietija, pirma valanda dienos. Trijų asmenų Šmi- 
tų šeima baigė valgyti, ir štai kas vyksta: motina klausia dvimetės 
dukters Mijos, ar ji norės miegoti pietų, ar ne. Mija abejoja, tėvai 
kantriai laukia dukters sprendimo. Šiandien mergaitė nusprendžia 
esanti pavargusi ir labai norinti miego. Žinoma, reikia atlikti įprastą 
migdymo ritualą. O jis toks: Mija gulasi viduryje, jai iš dešinės ir 
kairės — tėvas ir motina. Mija juos abu laiko už nosies, kol galiausiai 
užmiega. 

Jūs netikite, kad tai iš tikrųjų vyksta? Kad tėvai tiesiogine to Žo- 
džio prasme leidžiasi vedžiojami už nosies, nepastebėdami, kad to- 
kia padėtis nenormali? 


Taip, vaikai elgiasi būtent šitaip, ir tėvai dalyvauja žaidime. Tai 
vyksta kiekvieną dieną, ir tokių šeimų vis daugiau. Būsimų tironiško 
elgesio jaunuolių daugėja, o tikrieji reiškinio mastai dar didesni. Ma- 
tau tai kiekvieną dieną ir įvairiausiais pavidalais. 

Anksčiau mano kabinete apsilankydavusių tėvų sunkumų prie- 
žastys dažniausiai būdavo kitokios nei dabar. Neretai tai būdavo 
pačių tėvų gyvenimo pasekmės. Tuomet mažieji pacientai būdavo 
vaikai, kurių tėvai išgyveno sunkią praeitį ir todėl patyrė sunkumų 
auklėdami savo vaikus. Tai buvo pavieniai atvejai, juos aiškindavausi 
ir gydydavau individualiai. 

Šiandien padėtis kitokia, įvyko poslinkis nuo individualių prie- 
žasčių prie masinio reiškinio, o neigiamos visuomenės gyvenimo 
tendencijos, lemiančios nesąmoningai klaidingą daugelio tėvų elgesį, 
darosi nebeįveikiamos. Tik taip galima paaiškinti tokį kiekį pažeistų 
vaikų, ir jų nuolat daugėja. Šeimų, vaikų darželių ir mokyklų patei- 
kiamas probleminių vaikų skaičius niekaip negali būti paaiškinamas 
asmeninėmis santykių sutrikimų priežastimis. 

Savo pirmojoje knygoje taikydamas tripakopį santykių sutrikimų 
modelį nagrinėjau, kodėl vis dažniau tėvai ir visuomenė nustoja laiky- 
ti vaiką vertu apsaugos. Vaikai, iš vienos pusės, suvokiami kaip sava- 
rankiškos, tariamai viską išmanančios asmenybės, o iš kitos — jie lai- 
komi nepakenčiamais diktatoriais, apvertusiais aukštyn kojomis tėvų 
ir vaikų galios pasiskirstymą. Trys santykių sutrikimai — partnerystė, 
projekcija ir simbiozė — ir čia išlieka svarstymų ir analizės pagrindas. 
Štai trumpa jų apžvalga. 


Partnerystė 


Suaugusysis vaikus įsivaizduoja kaip sau lygius ir mano, kad net 


mažiausius galima auklėti aiškinimu ir supratimu. Tai paremta 


draugystės samprata ir stipriu harmonijos troškimu. Taip besiel- 
giantys tėvai nori bet kuria kaina su savo vaikais gyventi darniai, 
renkasi tarpusavio supratimą ir naikina šeiminę hierarchiją. Nesi- 
baigiančios diskusijos atima iš vaikų saugumo jausmą. Vaikas turi 
būti lygiavertis savo tėvų partneris ir todėl dažnai įtraukiamas į 
kalbas bei įvykius, kuriems jis aiškiai per jaunas. Dėl šių priežas- 
čių negali deramai susiformuoti tokios jo psichinės funkcijos kaip 
gebėjimas pakelti nusivylimą, sąžinė, parengtis dirbti ir bendrauti 


kolektyve. 


Projekcija 


Suaugusysis tampa priklausomas nuo vaiko, nes yra praradęs na- 
tūralų teigiamą ryšį su savo aplinka. Jis dažnai jaučiasi išvargintas 
techninės pažangos, socialinių įtakų ar informacijos srauto, todėl 
intensyviai ieško pripažinimo ir meilės. Vaikas atrodo galįs idealiai 
tai kompensuoti. Šis procesas, žinia, vyksta nesąmoningai, tačiau 
tai emocinis vaiko išnaudojimas. Meilės ir pripažinimo jausmas 
projektuojamas į vaiką. Taip vaikas tampa atsakingas už tai, kad 
suaugusysis gautų, ko jam stinga. Suaugusysis savo ruožtu nori, kad 
vaikas jį mylėtų. Tai, pabrėžiu, neturi nieko bendra su džiaugsmu, 
kurį jaučia kiekvienas tėvas, kiekviena motina, patiriantys savo vai- 
ko meilę ir prielankumą. Šios patirtys paprastai nėra susietos su 
jokiomis sąlygomis, jos natūralios. Projekcinis santykių sutrikimas 
yra tada, kai suaugusysis, priklausomas nuo tos meilės bei prielan- 
kumo, nebegali vaikui nurodyti gairių. Užvaldo slapta baimė, kad 
vaikas gautą užduotį palaikys suvaržymu ir atsisakys rodyti prie- 
lankumą suaugusiajam. Padarinys — apsikeitimas galiomis: vaikas 
išsaugo ankstyvosios vaikystės fantazijas apie savo viršenybę ir ga- 


lią suaugusįjį valdyti. 


Simbiozė 


Simbiozės atveju tarsi susilieja vieno iš tėvų ir vaiko psichika. Taip 
atsitinka dėl tėvų nepasitenkinimo šviesios ateities nesiūlančia vi- 
suomene. Laimės arba pasitenkinimo pojūtis, kurio jiems stinga, 
nesąmoningai imamas iš vaiko psichikos ir integruojamas į savąją. 
Dėl to vaiko laimė staiga tampa tėvų laime. Jie jaučia už vaiką, gal- 
voja už vaiką ir, pavyzdžiui, už vaiką lanko mokyklą. 

Tokie tėvai daug ko vaiko elgesyje nebesuvokia. Jie užsimerkia 
prieš akivaizdžiai netinkamas elgesio apraiškas, tai jų visai netrik- 
do. Nurodymai vaikui, savaime suprantama, kartojami kelis sykius, 
kol jis pagaliau teikiasi juos įvykdyti. Tėvai nepastebi, kad leidžiasi 
valdomi. Vaiką pažeistas suaugusysis suvokia kaip savo dalį, jo nuo- 
mone, vaikas nieko negali daryti savo nuožiūra, nes juk kūno dalys 
nesielgia savavališkai. Suaugusysis savo vaiko elgesį, į kurį atkreipia 
dėmesį aplinkiniai, visada paaiškina kokia nors nuo vaiko nepri- 
klausoma priežastimi. Kaltinami kiti (mokytojai ar bendramoksliai) 
arba, jei toks variantas aiškiai netinka, vaikas esąs „niekuo dėtas“, 
jam, tėvų manymu, mokykloje stinga dėmesio ir palankumo. Tai 
dažnas priekaištas auklėtojams ir mokytojams. Vaiko žodžiai (= im- 
pulsai) visada teisingi, į juos nesigilinama. Kaip neabejojama skaus- 
mu, juntamu į ką nors atsitrenkus (atsitrenkę aiktelime nejučiomis), 
neabejojama ir vaiko sakoma tiesa. Kartais tėvai po savo vaikų pasa- 
kojimų rimtai užsipuola mokytojus, auklėtojus ar kitus tėvus. 

Jei vaikas ilgai priešgyniauja suaugusiajam, padėtis gali tapti kri- 
tiška. Tuomet suaugusysis bando priversti vaiką būtinai vykdyti 
duotus nurodymus. Tai panašu į elgesį su savo kūno dalimi, ver- 
čiant ją veikti. Simbiozės atveju suaugusysis mato tik pliką faktą — 
vaikas ko nors nevykdo — ir galvoja tik apie tai, kaip pasiekti re- 


zultatą. Jis nesvarsto vaiko elgesio, nors tikrai susimąstytų, jei taip 


elgtųsi kitas žmogus. Toks suaugusysis, norėdamas, kad kas nors 
būtų atlikta, pirmiausia bando įkalbinėti. Jei tai nepadeda, susier- 
zinimas auga. Galiausiai jis pajunta bejėgiškumą ir reaguoja tipiška 
fraze „jei..., tai...“ arba bausme. Suaugusysis nesupranta štai ko: tai 
galios varžybos, kurių jis negali laimėti. Jis labai rimtai į tai žiūri ir 
junta grėsmę vaiko akyse pasirodyti silpnas ar net juokingas. Sim- 
biozės pasekmės vaikui — visiškai neįmanomas psichinis brendi- 
mas. Vaikas lieka narcisistiniame ankstyvosios vaikystės tarpsnyje, 


jo pasaulėvaizdyje žmonės nesiskiria nuo daiktų. 


Šie trumpi trijų pagrindinių santykių sutrikimų aprašymai toliau bus 
išsamiau nagrinėjami, papildomi ir tikslinami. Bus aprašytos ir skir- 
tingos tiesiogiai su santykių sutrikimais susijusios sampratos, kas yra 
vaikas, — plačiau dar nesu jų aptaręs. 

Nesiekiu šių sutrikimų analizės pateikti kaip apokaliptinio scena- 
rijaus. Visus šiuos sutrikimus galima pašalinti, tačiau pirma būtina 
suvokti, kodėl jie atsiranda ir kokie požymiai jiems būdingi. 

Taigi reikia ko nors imtis, nes jei ir toliau nesusimąstydami lei- 
sime šiems reiškiniams plėtotis, netruks iškilti pavojus visuomenės 
bendrystei ir galiausiai jos išlikimui. Tačiau jei diskutuosime tik apie 
vis naujus auklėjimo metodus, galiausiai tik apsuksime ratą ir niekur 
nepasistūmėsime. 

Esama sąvokų, kurias išgirdęs kiekvienas tariasi iš karto žinąs, 
kas turima galvoje, tačiau pasiteiravus paaiškėja, kad garbingą galuti- 
nės tiesos vietą taikosi užimti tiesiog nesuskaičiuojamos apibrėžtys. 
Visi kalbėdami vartoja tas sąvokas kaip savaime suprantamas, tačiau 
kiekvienas kitaip suvokia jų turinį. Tokia sąvoka yra ir auklėjimas. 

Jei sąvokos apibrėžtis atrodo sudėtinga ir nevienareikšmė, patar- 
tina pažvelgti į žodyną, geriausia - į enciklopedinį leidinį. 


Štai kas apie auklėjimą rašoma Brockhaus: 


Augančio žmogaus rėmimas ir skatinimas, leidžiantis išsiugdyti so- 
cialinei elgsenai ir savarankiško žmogaus atsakingiems veiksmams 


reikalingas dvasines bei charakterio savybes.* 
Vikipedijoje rašoma: 


Auklėjimas, auklėti — tai formuoti kieno nors dvasią bei charak- 
terį ir skatinti asmenybės saviugdą. Bendrąja prasme auklėjimas 
suprantamas kaip socialinė veikla, skirta sąmoningai ir tikslingai 
vykdyti ir palaikyti mokymo procesus, sukeliančius santykinai ilga- 
laikius elgesio pokyčius, atitinkančius tam tikrus iš anksto numaty- 
tus auklėjimo tikslus. Auklėjimo sąvoka yra hierarchiškai apibrėžta, 
auklėjimo proceso dalyviai yra auklėtojas ir auklėtinis. Todėl su- 
prantant auklėjimą kaip specifinį mokymo procesą, auklėjimo są- 
voka dažnai papildoma savarankišku mokymusi. Dar auklėjimas 
reiškia pagalbą siekiant socializacijos, akultūracijos; jis padeda as- 
menybės tapsmui bei individo vystymuisi. 

Modernaus (vakarietiško) auklėjimo tikslas - ugdyti savarankiš- 
kai veikiantį ir emancipuotą žmogų, galintį organizuoti ir planuoti 
savo gyvenimą. Jis turi savo gyvenimo sampratą, ja vadovauda- 
masis permąsto išorės įtakas bei paskatas ir jas pritaiko planuo- 
damas savo gyvenimą. Pagal dabartinę sampratą auklėjimo tiks- 
lai yra individualiosios kompetencijos didinimas, diferencijuotos 
veiklos geba, galiausiai veiksnumas, savarankiškumas ir emanci- 


pacija.** 
Gerai skamba? Žinoma. Abiejose apibrėžtyse sutariama dėl vie- 
: auklėjimas turi suformuoti veiksnius ir savarankiškus žmones, 


* Brockhaus, t. 3, naujas pataisytas leidimas, Mannheim: Brockhaus, 2004. 
** http://de.wikipedia.org/wiki/Erziehung 


galinčius būti socialius, tai yra taikiai sugyventi su kitais žmonėmis. 
Kam kiltų noras prieštarauti? Kiekvienas protingas Žmogus tik pasi- 
rašytų po šiais žodžiais. 

Tačiau šiose apibrėžtyse nepaminėtos pagrindinės auklėjimo są- 
lygos. Veiksnaus žmogaus auklėjimas įmanomas tik tuomet, kai auklė- 
jamasis — vaikas ar jaunuolis — pajėgia normaliais žmonių bendravimo 
būdais reaguoti į auklėjimo priemones. Jei jis to negali, auklėjimas bus 
beprasmis. Pedagoginės koncepcijos, kuriose į tai neatsižvelgiama, 
nevertos nė popieriaus, ant kurio jos atspausdintos. 

Būtent čia debatai patenka aklagatvin. Kai prasideda diskusija 
apie netinkamai besielgiančius, nesivaldančius, nuolat konfliktus ke- 
liančius vaikus, auklėjimo samprata susiaurinama iki aktyvaus į vai- 
ką orientuoto suaugusiųjų elgesio. Auklėjimo tikslas — tam tikromis 
priemonėmis pasiekti, kad vaikas nustotų elgtis netinkamai. Tokios 
diskusijos anksčiau ar vėliau vis tiek virsta nevaisingais debatais apie 
autoritarinių arba antiautoritarinių metodų privalumus ir trūku- 
mus, - galiausiai visi stebisi, kodėl nei vieni, nei kiti metodai neatneša 
trokštamų rezultatų. 


Šiandienos tėvų ir auklėtojų padėtį neseniai parodė Konrado Adenau- 
erio fondo studija iškalbingu pavadinimu „Spaudimą patiriantys tėvai. 
Joje rašoma: 


Dar niekada nebuvo tiek išsilavinusių, sąmoningai auklėjančių ir 
savo auklėjimą kritiškai vertinančių tėvų, dedančių visas pastan- 
gas, kad vaikas nepatirtų žalos, ir kryptingai jį ugdančių. Tėvai ne- 
besielgia su vaiku kaip atsiriboję autoritetai. Auklėjimo procese į 
vaiką atsižvelgiama kaip į asmenybę, turinčią savų norų, poreikių 
ir teisių. Tokį vaiko asmenybės vertinimą tėvai demonstruoja rink- 


damiesi vadinamąjį asertyviai demokratišką auklėjimo būdą. |...) 


Tėvai stengiasi žiūrėti į pasaulį vaiko akimis. |...) Ne visiems tėvams 
vienodai sekasi. Jei tėvai praranda darbą ir / ar vaikai turi didelių 
mokymosi spragų, spaudimas auklėjant didėja. Atsižvelgiant į di- 
dėjantį vaikų vartotojiškumą, įprastinį žiniasklaidos vaidmenį vai- 
kų ir jaunuolių kasdienėje aplinkoje, tėvai nuolat patiria auklėjimo 


iššūkių. * 


Šioje trumpoje ištraukoje iš esmės ir nusakyta visa dilema. Kaip ir 
žinynų pateikiamoms auklėjimo apibrėžtims, šios studijos išvadoms 
sunku nepritarti. Kitaip nei siūlo išskirtinai autoritarinio auklėjimo 
metodika, vaikas daug dažniau priimamas toks, koks yra, labiau at- 
sižvelgiama į jo norus ir poreikius ir jiems pritariama. Šiuo požiūriu 
šiandien mąstoma moderniai. Ir būtent čia šuo pakastas. 

Žmogaus gebėjimas darniai sutarti su aplinkiniais, palaikyti san- 
tykius ir užsidirbti pragyvenimui iš esmės nėra auklėjimo dalykas — 
kaip auklėti, psichiatrai nesprendžia. Aš tiriu tik vaikų ir jaunuolių 
psichiką, o jos neišauklėsi, ją galima tik brandinti. Tiksliau — ją reikia 
brandinti, nes be suaugusiojo pagalbos vaiko psichika nepajėgia svei- 
kai subręsti. 

Remiantis šiuolaikinėmis auklėjimo koncepcijomis, tėvų elgesį 
su vaikais visų pirma turėtų lemti suvokimas, kad svarbiausias tėvų 
uždavinys yra skatinti palikuonių brandą. Tėvai turi nuolatos ugdyti 
tokias psichines funkcijas kaip gebėjimas pakelti nusivylimą, sąžinė 
ir kt. Jie taip pat turi padėti vaikui išmokti reikšti agresiją, nes vai- 
kas pats to nesugeba. Tik taip galima pasiekti tikslą, vienijantį visus 
tėvus: iš natūraliai narcisistiškų vaikų užauginti gebančius palaikyti 
santykius žmones, kurie mokės gyventi pasaulyje kaip mes, šiandie- 
nos suaugusieji. Todėl svarbus auklėjimo tikslas yra perduoti verty- 


* T. Merkle, C. Wippermann, Eltern unter Druck, Stuttgart: Lucius8Lucius, 2008, S. 15. 


bes. Brandos procesai aprėpia daug platesnę sritį ir nėra tik sąrašas 
griežtų taisyklių, kurių būtina laikytis. 

Žinoma, auklėjimas diegiant taisykles nėra atgyvena, jis būtinai 
reikalingas. Ugdant taisykles atitinkantį elgesį, nereikia dirbtinai su- 
priešinti brendimo ir taisyklėms paklūstančio elgesio formavimo. 
Formuoti tokį elgesį galima tik tada, kai vaikas ar jaunuolis sveikai 
vystosi. Bet kai yra tiek daug psichiškai nebrandžių vaikų, keliančių 
nerimą, visos auklėjimo teorijos, kad ir kokie geri būtų jų tikslai, nu- 
eina niekais, nes tie vaikai iš viso negeba priimti kito asmens nuro- 
dymų. 

Brendimas, apie kurį čia kalbame, galimas tik per santykius. 
Vaikas visada turi vienokių ar kitokių santykių su suaugusiaisiais. 
Ne veltui jie ir vadinami artimaisiais. Taigi santykiai yra abipusiški. 
Aš, bendraudamas su vaiku, veikiu jį kaip suaugusysis, vaikas veikia 
mane. Tai nuolatinė tarpusavio sąveika, paprastai teigiamai veikianti 
vaiko vystymąsi ir jam augant vis aiškiau parodanti, kad visuomenės, 
kurioje jis gyvena, pamatas yra būtent žmonių tarpusavio santykiai 
ir bendra veikla. 

Svarbiausi artimieji, žinoma, yra tėvai, paskui kiti šeimos nariai, 
pirmiausia seneliai, neretai labai svarbūs vaiko vystymuisi. Vėliau 
pasirodo ir su šeima nesusiję asmenys - auklėtojai ir mokytojai, tie- 
siogiai veikiantys psichinį jiems patikėtų vaikų brendimą. Tik tuo- 
met, jei visi šie asmenys vaiką laikys vaiku, suaugęs jis galės užmegzti 
sklandžius santykius su kitais žmonėmis tiek profesiniame, tiek as- 
meniniame gyvenime. 

Auklėjimas, dabar suprantamas kaip sugyvenimo taisyklių per- 
davimas, paveikus tik tuomet, kai vaikas, pripažindamas auklėjančio 
suaugusiojo teisę duoti nurodymus, priima perduodamas taisykles. 

Reikia nepamiršti, kad įdiegti taisykles yra tik nedidelė tėvų už- 
duoties dalis. Pernelyg sureikšminę šią dalį tėvai galės įgyvendinti 

savo auklėjimo strategiją tik autoritarinėmis priemonėmis ir vaikai 
užaugs prisitaikėliai, nesugebantys rodyti iniciatyvos. Daug svarbes- 
nė tėvų užduotis —- psichinio brendimo globa. 

Suvokę tėvų užduotį kaip visumą, mes suteiksime vaikui galimy- 
bę suaugus gyventi panašiai kaip mes. Svarbu, kad vaikas, bendrau- 
damas su tėvu arba su motina, patirtų reakcijas, lydimas afekto. Tai 
yra: jei vaikas padaro ką nors teigiama, gera, aš aiškiai, atpažįstamai 
džiaugiuosi. Jei jis netinkamai elgiasi, daro ką nors neteisingai, aš 
taip pat suprantamai pykstu (kalbama ne apie riksmus ar bausmes!). 
Tokios reakcijos kyla tik intuityviai, jų neišmąstysi. 

Akivaizdu, kad mažiems vaikams tinka šiek tiek kitokie meto- 
dai nei vyresniems. Pavyzdžiui, mažyliui būtina, kad afektą lydėtų 
žodžiai. Taigi svarbu dažnai sakyti: „Aš džiaugiuosi, kad tu taip ge- 
rai padarei! arba „Tai buvo negražu ir tikrai mane supykdė! Vaikas, 
patiriantis tokias afekto reakcijas, supažindinamas ir su svarbiomis 
sąvokomis „gerai“, „blogai“. 

Kad suprastumėte, ką aš turiu galvoje, pasvarstykime, kodėl mes, 
suaugusieji, nevagiame. Ar mes nevagiame todėl, kad Baudžiamasis 
kodeksas numato bausmes už tokią veiką? Kitaip tariant, ar valstybė 
mus išauklėjo ir įdiegė supratimą, kad vagystės prie gero neprives? 
Kažin. Tai, kad mes nevagiame, susiję su tuo, kad iš mūsų artimiau- 
sios aplinkos elgesio visiškai aišku, kaip bus įvertinta vagystė. Jei kai- 
mynų langas atidarytas ir aš matau ant stalo gulint vertingą papuo- 
šalą, jo neimsiu, nes tvirtai žinau, kad taip elgtis negalima. Bausmė, 
kuri grėstų pagal įstatymą, jei paimčiau papuošalą ir būčiau sučiup- 
tas, šiuo atveju antrinis dalykas. Ji tik įvertina jau nesvarbu dėl kokios 
priežasties netinkamą elgesį. Už netinkamą elgesį turi būti numatyta 
bausmė. Tačiau turintis sąžinę žmogus gerai elgiasi ne todėl, kad bijo 
bausmės. Sąžinė, kaip dorovinė vertybė, vaikui susiformuoja tik per 


daugelį metų, jam nuolatos patiriant emocingas savo tėvų reakcijas. 

Jas rodyti tėvai pajėgūs tik tuomet, kai vaiką laiko vaiku. Jei tai pa- 
vyksta, daugeliu atvejų vaikas net nepradeda pragmatiškai svarstyti: 
ar mane nubaus? kokio griežtumo bus bausmė? 

Kai vaikas su tėvais bendrauja „iš vaiko pozicijų“ ir vis aiškiau su- 
pranta, koks elgesys yra tinkamas visuomenėje, jis bręsta ir psichiš- 
kai. Šio proceso negalima tapatinti ir painioti su klasikiniu asmeni- 
niu pavyzdžiu. Teigiamas tėvų asmeninis pavyzdys, skatinantis vaiką 
juos mėgdžioti, savaime neskatina psichikos bręsti. Veikiau kaip tik 
reikia tam tikro brandumo, kad tėvų elgesį vaikas imtų suvokti kaip 
pavyzdį. Vien žiūrint į pavyzdį arba sekant pavyzdžiu mokytis ne- 
įmanoma. Tai reikštų, kad vaikas gali bręsti psichiškai vien pamėg- 
džiodamas. Tačiau supratimą, kas yra gerai ir kas blogai, vaikas įgyja 
tik dažnai patirdamas suaugusiojo reakciją, t. y. mano aprašytą emo- 
cinį vaiko veiksmų įvertinimą („aš džiaugiuosi“, „aš pykstu“). 


Į ką orientuotis? 
Vaiko raidos tarpsniai 


Kadangi daug kalbu apie vystymosi sutrikimus, man dažnai užduo- 
damas klausimas, kokie yra normalūs vaiko raidos tarpsniai, į kuriuos 
turėtų orientuotis tėvai ir kiti vaiko aplinkos suaugusieji. Iš karto tu- 
riu pasakyti, kad vaiko raidos tarpsnių nustatymas turi privalumų, 
bet čia slypi ir pavojų. Tėvai jokiu būdu neturi griežtai laikytis die- 
nomis ar savaitėmis suskirstyto vaiko raidos tvarkaraščio. Išprusę, 
intelektualūs tėvai būna linkę per daug gilintis į vaiko raidos pakopas 
ir su vis didėjančia įtampa stebėti, ar vaikas nustatytu laiku jas tik- 
rai įveiks. Vidurinio sluoksnio tėvai patiria didelį aplinkos spaudimą 
auklėti vaikus „pagal raidos taisykles“. Vaikui nepateisinant lūkesčių 

ar atsiliekant nuo normų, bijomasi vaikų lopšelyje, darželyje ar pra- 
dinėje mokykloje pasirodyti blogais tėvais kitų tėvų akyse. 

Tokia nuostata dėl tėvų įtakos vaikų vystymuisi yra fatališka, jos 
veikiami tėvai elgiasi su vaikais vis nenatūraliau. Todėl mano pasta- 
bos dėl vaiko raidos tarpsnių turi būti laikomos tik gairėmis, apytiks- 
lėmis nuorodomis tėvams, kurie domisi, ar vaikas vystosi pagal savo 
amžių, ar jau reikia susirūpinti dėl atsilikimo. 

Stebint vaiko raidą svarbu neišleisti iš akių, kad motorinis ir dva- 
sinis vystymasis nėra atskiri, o kaip tik glaudžiai susiję ir vienas kitą 
veikia. Kūdikis guli, paskui pradeda ropoti, išmoksta vaikščioti, at- 
rodo, kad tai pirmiausia motorikos dalykai, bet tai daro didelę įtaką 
vaiko sampratai apie pasaulį ir stipriai veikia jo psichikos vystymąsi. 

Naujagimis gyvena rojuje. Jis visiškai pagrįstai tikisi, kad jo po- 
reikiai bus tučtuojau patenkinti, — tam tereikia pritaikyti vieninte- 
lę nevalingą priemonę, t. y. paverkti. Maždaug iki dešimto mėnesio 
tai vienintelė vaiko saviraiškos forma, tik vėliau palengva atsiranda 
gebėjimas ištverti trumpalaikius nepatogumus, nepatiriant žalos 
psichikai. Tokio amžiaus vaikas jau gerokai pažengęs fiziškai — jis 
moka apsiversti nuo nugaros ant pilvo, ropoja, prisilaikydamas ban- 
do stotis. Tam amžiui būdinga motorika, kaip minėjau, labai įvairi. 
Svarbiausia, kad kartu vystosi ir psichika, vaikas plečia savo veiklos 
lauką ir tiria aplinką. Jis susipažįsta su daiktų funkcijomis, o šie pa- 
klūsta jo valiai — kelyje pasipainiojusi kėdė pastumiama nesipriešina. 
Motina, kuri jau nebe visada leidžiasi valdoma vienų metų sūnaus, 
deda pamatą vaiko psichikos vystymuisi, daikto ir žmogaus skirties 
supratimui. 

Noriu pabrėžti — kalbu apie normalų intuityvų motinos elgesį, 
ne apie uoliai išmoktą ir diegiamą procesą. Taigi šnekama ne apie 
dažnai minimą ir pagrįstai kritikuojamą patarimą prieš įeinant pas 
vaiką palūkėti už durų, kol suskaičiuosi, pavyzdžiui, iki dešimties, — 

kurį laiką taip buvo patariama elgtis, siekiant ugdyti vaiko kantrybę. 
iš esmės nieko netrūksta, ji gali nemesti savo darbų, vos vienų metų 
vaikas ko užsinori. Motina intuityviai pasikliauja savo nuojauta ir 
reaguoja vieną kartą vienaip, kitą kartą kitaip. Ji elgiasi atsižvelgda- 
ma į aplinkybes, todėl negalima nurodyti vienintelio teisingo ar klai- 
dingo elgsenos modelio. Vaikas ima suvokti motiną ir šalia esančius 
žmones kaip „kitą, pamažu formuojasi tai, ką aš vadinu neuronu 
„Žmogus“. 

Vis dėlto maždaug iki pusantrų metų vaikas šalia esantiems žmo- 
nėms nejaučia pagarbos, jis tariasi esąs vienas pasaulyje. Šis ankstyva- 
sis vaiko narcisizmas — normalus dalykas, jo neveikia išorinės įtakos. 
Nors vienų metų vaikai jau gali atlikti tariamus mandagumo gestus, 
pavyzdžiui, parodyti „atia“ rankyte ar kt., jų psichika tikrai nepajėgi 
susieti šio veiksmo su jo socialine funkcija. Tai ritualizuotas veiksmas. 

Sveikai besivystantis vaikas, sulaukęs dvejų su puse, iš anksty- 
vojo narcisizmo tarpsnio laipsniškai pereina į kitą - jis ima suvokti, 
kuo skiriasi „aš“ ir „kiti“. Įdomu, kad šis procesas vyksta lygia greta 
formuojantis vaiko higienos įgūdžiams — normalu, jeigu jie susifor- 
muoja apie trisdešimtąjį mėnesį. Kažin ar galima kalbėti apie įprastą 
higienos įgūdžių ugdymą, nes čia nėra ko ugdyti. Tyrimais įrody- 
ta, kad specialiai ugdyti vaikai išmoko valdyti tuštinimąsi maždaug 
tuo pačiu metu kaip ir tie, kurių higienos įgūdžių raida vyko aktyviai 
nesikišant. Išmokęs skirti save ir aplinką, vaikas išmoksta ir valdyti 
savo išskyras bei tuštintis tualete. Šį procesą, kaip ir elgseną, lemia 
santykiai su tėvais, o ne aktyvus auklėjimas. Giluminės psichologijos 
požiūriu apsilankymą tualete vaikas suvokia kaip dovaną motinai ar 
tėvui, nes šį veiksmą jis atlieka tėvams. Todėl svarbu aiškiai parodyti 
vaikui savo džiaugsmą, afektu skatinti jo vystymąsi. Taip vaikas pa- 


junta, kad pasielgė tinkamai, ir skatinamas elgtis dar geriau. 

Nuo antrojo iki trečiojo gimtadienio vaikai išgyvena vadinamąjį 
„ne“ tarpsnį. Priešgyniavimas yra normali vaiko tapsmo asmenybe 
dalis, jis padeda skirti savąjį „aš“ ir „kitą“. Dabar vaikas jau suvokia, 
kad valdo save ir savo kūno funkcijas, pavyzdžiui, aprašytąjį tušti- 
nimąsi. Jis taip pat sprendžia, ar kalbės, kaip, kada ir ką sakys. Jei 
vaiko tėvai pasitiki savimi, vaiką laiko vaiku ir konfliktinėmis aplin- 
kybėmis elgiasi protingai, nesileisdami su vaiku į diskusijas, jei tėvų 
savimonė yra nepriklausoma nuo vaiko palankumo, „ne“ tarpsnį 
vaikas palengva išaugs. Jis išmoks ištverti nusivylimą (frustraciją) ir 
pritapti visuomenėje. Labai svarbu, kad konfliktinėmis aplinkybė- 
mis tėvai būtų rūpestingi ir rodytų daug kantrybės bei atlaidumo. 
Vaikas suvoks, kad kartais reikia palaukti, ir ims skirti, kas galima ir 
kas ne. Tokia patirtis keičia mažo vaiko pasaulėvaizdį, — iki šiol jam 
buvo svarbiausia kuo greičiau patenkinti savo poreikius. Naujagimio 
poreikius reikia tenkinti nedelsiant, o pusantrų metų vaikas jau gali 
minučiukę luktelėti, tačiau jis neabejoja - jo poreikiai bus be jokių iš- 
lygų patenkinti. Tai normalus raidos tarpsnis, tinkamas tėvų elgesys 
padeda vaikui laipsniškai pereiti į kitą etapą. 

Vaikui sulaukus trejų metų, jei jis vystosi normaliai, savivokos 
etapas baigiasi. Vaikas sugeba skirti save nuo aplinkos. Jis liaujasi ne- 
tinkamai ar įžūliai elgtis su tėvais, jei šie parodo savo nepasitenkini- 
mą. Tėvai pripažįstami kaip kiti žmonės, turintys teisę nurodinėti. 
Kiek senamadiškai galima pasakyti: vaikas ima „klausyti“. „Klausy- 
ti“ nereiškia, kad vaikas auklėjamas aklai paklusti, tiesiog tai sudaro 
prielaidas tolesnei jo raidai. Trejų metų vaikas gali pradėti lankyti 
vaikų darželį, jis pripažįsta, kad auklėtoja gali nurodinėti, taigi yra 
pasirengęs deramai pritapti grupėje. 

Iki penktųjų metų lavėja gebėjimas mokytis iš konfliktų. Sveikai 
besivystantis vaikas puikiai geba palaikyti santykius — tai pastebima 
daugeliu kasdienio gyvenimo aplinkybių. Tėvams paprašius, penkerių 

metų vaikas surinks išmėtytus daiktus arba išmes šiukšlę į kibirą. Jis 
tai daro dėl gerų santykių su tėvu ar motina, o ne todėl, kad supranta 
daiktus painiojantis po kojomis arba šiukšlę derant išmesti. Penkerių 
metų vaikas jau gali laikytis taisyklių, o tai svarbu lankant darželį. Jis 
atpažįsta pasikartojančius procesus ir dėl to jaučiasi saugiai. 

Labai reikšmingas vaiko gyvenimo įvykis yra ėjimas į mokyklą. 
Sulaukęs šešerių, vaikas dažniausiai yra pasirengęs mokyklai. Santy- 
kiai su tėvais čia taip pat lemiami — vaikas eina į mokyklą dėl tėvų, o 
ne todėl, kad žvelgia į ateitį ir suvokia mokyklinio išsilavinimo svar- 
bą. Taigi tėvai, kaip ir mokytojai, daro įtaką vaiko socialiniam elge- 
siui ir pasiekimams. Normaliai išsivystęs mokinys mokosi ir atlieka 
daug kitų dalykų dė! gerų santykių su mokytoju. Senas posakis Non 
scholae sed vitae discimus („Mokomės ne mokyklai, o gyvenimui ) 
tinka tik vyresnio amžiaus mokiniams, o apie šešiamečius sakytume: 
Non vitae sed praeceptorae discimus — „Mokomės ne gyvenimui, o 
mokytojui: 

Nuo šešerių metų vaikas yra dar geriau pasirengęs pripažinti tai- 
sykles ir jų laikytis, daugelį netrukus pasisavina, laiko jas savomis. 
Dažniausiai taisyklių prasmės neklausiama, jų automatiškai laikoma- 
si, jos būtinos sklandžiam tolesniam gyvenimui. 

Šiame amžiuje svarbiausias yra socialinis mokymasis. Taigi svar- 
būs ne tik su kultūra susiję skaitymo, rašymo bei skaičiavimo įgūdžiai, 
bet ir visuomenės, gamtos, profesinės veiklos procesų pažinimas. 

Ilgainiui mokymasis intensyvėja, vaikas vis savarankiškėja, lei- 
džiasi įtraukiamas į įvairią veiklą, o suaugusysis gali vis dažniau 
bendravimą grįsti partneryste. Bet suaugęs žmogus visą laiką bend- 
rauja nurodinėdamas ir padėdamas vaikui. 

Maždaug nuo keturiolikos metų Jaunuoliai ima skirti kitų žmo- 
nių klaidas ir silpnybes. Dabar jie tiksliai atpažįsta netinkamą bend- 
raklasių, draugų ar mokytojų elgesį. O nuo penkiolikos — ir tėvų, tik 

nuo šešiolikos jaunuolis pradeda pastebėti ir savo klaidas. Būtent 
tada minėtas lotyniškas posakis įgauna prasmę. Tik dabar mokinys iš 
tiesų ima mokytis sau, jis gali mąstyti apie ateitį ir iš tikrųjų suprasti 
savo mokymosi rezultatų reikšmę vėlesnei profesinei karjerai. 

Į aprašytus amžiaus tarpsnius reikia atsižvelgti ir tada, kai kalba- 
ma apie atsakomybę. Tik penkiolikos sulaukęs žmogus tampa teisiš- 
kai atsakingas už savo veiksmus, ne veltui baudžiamąją atsakomybę 
Baudžiamasis kodeksas nepilnamečiams numato nuo keturiolikos 
metų. Tokio amžiaus jaunuoliai gali realiai vertinti pavojų, keliamą, 
pavyzdžiui, kelių eismo, arba susijusį su priklausomybėmis — alko- 
holio, cigarečių, kompiuterinių žaidimų. Tik šiame amžiuje ima- 
ma automatiškai laikytis kūno higienos. Atrodo neįtikėtina, tačiau 
dauguma žmonių tik sulaukę keturiolikos ar penkiolikos pripranta 
„teisingai“, tai yra automatiškai ir nekontroliuojami, valytis dantis ir 
maudytis po dušu. 

Atsižvelgiant į tai, kad visada yra vaikų ar jaunuolių, kurie vystosi 
šiek tiek sparčiau arba lėčiau, tačiau normaliai, galima sakyti, kad 
vėliausiai psichinė branda pasiekiama sulaukus dvidešimties. Todėl 
svarbu mano tiriamus sutrikimus kuo anksčiau atpažinti, kad dar lik- 
tų galimybė galutinai subręsti. Nebrandžiam šešiolikmečiui subręsti 
laiko beveik nebelieka. Bet tik beveik, ir tai vėliau iliustruosiu nej- 


prastu pavyzdžiu. 


Ekskursas: vaikystės samprata įvairiais laikais 
Laimingas, kas neturi vaikų. Nes maži vaikai tik klyksmas ir smar- 


vė, vargas ir rūpesčiai. |...) Nieko daugiau, vien vargas ir apmaudas, 


jokia laimė neatperka auklėjimo rūpesčių, pastangų ir išlaidų. 

Aiškiai matyti, kad prancūzų lyrikas Eustache'as Deschamps'as ne- 
jautė simpatijos vaikams. Deschampsas gyveno XIV šimtmetyje 
ir, matyt, turėjo savotišką nuomonę apie vaikystę ir vaikus, galimas 
daiktas, įprastą tais laikais. 

Skirkime šiek tiek laiko vaikystės sampratos kaitai nuo senovės 
iki mūsų laikų, kad geriau suprastume knygos teiginius. Neteisin- 
ga manyti, kad vaikystė visuomet buvo suprantama taip, kaip dabar. 
Buvo laikas, kai vaikyste buvo laikoma tik bejėgės kūdikystės tarps- 
nis, vaikas privalėjo kuo greičiau tapti produktyviu, taigi „suaugusiu“ 
visuomenės nariu. 

Štai ką savo žymiajame veikale „Vaikystės istorija“ apie viduram- 


žius rašo Philippe'as Ariė: 


Vaikystės trukmė apsiribojo jautriausiu vaiko amžiumi, tai yra 
laikotarpiu, kai mažylis negali apsieiti be kito pagalbos; vaikas, 
dar nepasiekęs psichinės brandos, be jokio pereinamojo laikotarpio 
būdavo priskiriamas suaugusiesiems, jis dalydavosi su jais dar- 
bu ir pramogomis. Iš kūdikio jis virsdavo jaunuoliu, neišgyvenęs 
paauglystės etapų, kurie, galimas daiktas, buvo svarbūs jau prieš 
viduramžius ir tebėra reikšmingi išsivysčiusiose dabarties visuo- 


mMenėse.* 


Čia nusakoma vaikystė — ne ilgas gyvenimo tarpsnis, per kurį 
žmogus beveik nejusdamas praktinio gyvenimo sunkumų gali ieško- 
ti savęs ir ugdytis. Priešingai, tada vaikai būdavo įtraukiami į darbą, 
kai tik tapdavo psichiškai pajėgūs. Suaugusieji imdavo vaikus mokyti 
ir šie tiesiogiai patirdavo, ką reiškia rūpintis bendruomenės pragyve- 


nimu. Ką tik ropojęs mažylis būdavo įmetamas į suaugusiojo gyveni- 
* Ph. Ariės, Geschichte der Kindheit, 15, Auflage. Mūnchen: dtv 2003, S. 46. 

mą, vaikai buvo mažieji suaugėliai, tik visai kita prasme nei šiandien. 
Vaizduojamasis menas atspindi šią sampratą, nes ano meto paveiks- 
luose vaikai rodomi kaip sumažintos suaugusiųjų kopijos. Dailinin- 
kams nerūpėjo meniškai įamžinti tipiškų vaikystės bruožų*. 

Ką tai sako apie vaikystės sampratą? Jos, bent kiek panašios į 
šiandienę, tuomet tiesiog nebuvo. Vaikas buvo vertas lygiai tiek, kiek 
buvo verta jo darbo jėga, reikalinga bendruomenės pragyvenimui. 
Vaiko mirtis dėl labai didelio vaikų mirtingumo taip pat reiškė ne tą 
patį, ką šiandien. Kol moteris buvo vaisinga, ji gimdė vaikus ir taip pat 
dažnai juos prarasdavo. Vaiko prarastis buvo nereikšminga, visiškai 
natūrali, ir tai galiojo visiems visuomenės sluoksniams — pavyzdžiui, 
Montaigneis, rašydamas pamini keletą jo vaikų mirus kūdikystėje 
nelabai dėl to liūdėdamas**. 

Vaikystė buvo laikoma veikiau ekonominiu, nei emociniu reiški- 
niu, kokios nors nematerialios vertės žmonių gyvenime ji neturėjo. 

Slenkant šimtmečiams šis požiūris stipriai keitėsi, jo kaita neat- 
siejamai susijusi su šeimos vaidmens pokyčiais. Šeima pirmykštėse 
bendruomenėse pirmiausia buvo tikslinė vyro ir moters sąjunga, 
padedanti jiems ekonomiškai išgyventi. Į vaikus, gimstančius tokių 
ryšių susietoje šeimoje, buvo žiūrima taip pat praktiškai. Jausmai to- 
kiuose socialiniuose dariniuose galėjo egzistuoti, tačiau jie nelaikyti 
būtina sąjungos sudarymo sąlyga. Emocinių ryšių labiau buvo ieško- 
ma ir randama socialiniame bendrabūvyje, ir vaikai jame dalyvavo 
lygiomis teisėmis. 

XIX amžiaus pabaigoje šeimos sankloda patyrė radikalių funk- 
cinių pokyčių. Vaikai auga šeimose; ankstesnius mokytojo ir moki- 


nio santykius, kai vaikas buvo metamas į gyvenimo tėkmę, pakeičia 


* Plg.: ten pat, p. 92f. 
** M. de Montaigne, Essais: Erste moderne Gesamtūbersetzung von Hans Stilett, 
Frankfurt/M.: Eichborn, 1998, S. 192ff. 

bažnytinis mokyklinis lavinimas, kuriam laikui atskiriantis vaiką nuo 
tikrojo gyvenimo. Didėjant Bažnyčios remiamo mokyklinio išsilavi- 
nimo svarbai, šeima tampa vieta, kurioje patiriamas emocinis artu- 
mas. Vaikai gauna daug tėvų dėmesio, jų išsilavinimas vis svarbesnis, 
ypač formuojantis buržuazijai, ir staiga jie įgauna milžinišką reikšmę 
šeimos gyvenime. 

Kartu šeimoje pasiskirstoma vaidmenimis: motinai atitenka rū- 
pinimasis vaikais ir jaukių namų kūrimu, o tėvas prisiima atsakomy- 
bę išlaikyti visą šeimą. Ši iš pradžių gerai funkcionavusi struktūra 
pamažu virsta patriarchaline sistema ir ilgam įtvirtina nelygias lyčių 
teises. Lyčių vaidmens samprata pakito tik 1968-ųjų perversmui pa- 
naikinus hierarchinį mąstymą. 

Tiek sumažėjęs vaikų mirtingumas, leidęs nebesirūpinti nuola- 
tiniu prieaugiu (be to, vaikai, įvedus valstybės socialinio draudimo 
sistemą, jau nebebuvo laikomi asmenine aprūpintos senatvės garan- 
tija), tiek kontraceptikų atsiradimas, leidęs sąmoningai rinktis gyve- 
nimą be vaikų arba turėti jų tiek, kiek nori, prisidėjo prie to, kad 
kiekvienas vaikas dabar svarbus ir sulaukia kur kas daugiau dėmesio 
nei anksčiau. 

Šis istorinis procesas tęsiasi iki šiol ir turi nemažą reikšmę mano 
atliekamai šeiminių bei visuomeninių santykių sistemos analizei. 

Taigi, ką dabar vadiname vaikyste, kitados neegzistavo, ši sąvo- 
ka atsirado devynioliktame amžiuje, o dvidešimtame buvo nuolat 
iš naujo apibrėžiama. Šiandien, kaip sako mano pirmosios knygos 
paantraštė, vėl patiriame pavojų „prarasti vaikystę“, ir tai yra tragiš- 
kas mūsų itin išsivysčiusios visuomenės paradoksas; visuomenės, 
kuri savo narius, taip pat ir vaikus, laiko tik priemone siekti naudos 
ir tuo darosi panaši į ką tik aptartas pirmykštes bendruomenes. Tik 
dabar kalbama jau nebe apie ekonominę, o, turint galvoje santykių 


sutrikimus, apie emocinę naudą. Todėl, kai tėvai siekia savo vaikų 

meilės arba kai tėvų ir vaikų psichikos susilieja, aš kalbu apie emo- 
cinį vaikų išnaudojimą. 

Kadangi visuomenėje emocinis išnaudojimas nėra sąmoningas, 
mano manymu, būtina labai gerai įsigilinti į vaikystės sampratą. Ge- 
riau pasigilinę, aiškiai suprastume, kad vaikystė šiandien mūsų gal- 
vose egzistuoja tik kaip romantiška vizija, o tai, kas turėtų joje būti 


geriausio, yra negrįžtamai prarasta. 


Iš gyvenimo: tvarkomės namus 


„Susitvarkyk kambarį, kol paruošiu vakariene!“ Šio sakinio nekentė ištisos 
vaikų kartos. Daug mieliau būtų palikti daiktus ten, kur jie yra, nes juk 
rytoj vėl jų prireiks... 

Bet juk tvarka svarbi ne tik drausmės fanatikams - bent šiek tiek ir 
kiekvienam Žmogui, nenorinčiam kasdien eikvoti laiko ieškant daiktų. 

Jūs, žinoma, galite savo septynmečiui paaiškinti, kad jis privalo tvar- 
kytis, nes susitvarkęs greičiau ras mėgstamiausius žaislus ir galės pereiti 
per kambarį daug lengviau, kai ant grindų tuščia. Po jūsų aiškinimo sep- 
tynmetis dažniausiai ims atkakliai derėtis, kurie daiktai turėtų būti tvar- 
komi, o kurie dėl svarbių priežasčių turi likti kur buvę. Suprantama, tokios 
diskusijos užtrunka ir dažnai virsta nenaudingais ginčais. Vis dėlto vaikų 
kambariai vis dažniau tvarkomi pagal šį pasibaisėtiną scenarijų. Kodėl? 
Todėl, kad net tokio paprasto dalyko, kaip tvarkyti kambarį, reikia moky- 
tis, šis mokymosi procesas trunka keletą metų. 

Kai tvarkosi darželinio amžiaus vaikai, suaugusieji turi būti šalia. Vai- 
kui turi būti nurodoma, ką ir kaip jis turi sutvarkyti. Pradžioje tvarkomasi 
kartu, taigi tėvai padeda vaikui, vėliau vaikas palengva ima tvarkytis pats. 
Tvarkos vaikas mokosi ir mėgdžiodamas, tarkim, jis stebi, kaip tėvas me- 


dinį kubelį meta į dėžę, ir imituoja šį veiksmą, siekdamas padaryti tėčiui 

malonumą ir patirti jo džiaugsmą. Labai svarbu tą džiaugsmą parodyti 
vaikui aiškiu pagyrimu, tuomet vaikas teigiamą emociją susieja su tėvu ir 
supranta, kad kartu tvarkytis yra gerai. 

Įgaudami tokios patirties, vaikai tampa savarankiškesni. Paprastai mo- 
kyklinio amžiaus vaikui nebereikia padėti tvarkytis, tačiau jo nederėtų 
palikti vieno. Kartais reikėtų pažiūrėti, ar jam gerai sekasi, ir papildomai 
nurodyti, kas dar darytina. Tokia priežiūra padeda vaikui pajusti, kad jis 
tvarkosi ne šiaip sau, o dėl žmonių, su kuriais gyvena. 

Tikėtis, kad vaikas savarankiškai tvarkysis todėl, kad mato prasmę tai 
daryti, verta tik jam sulaukus paauglystės. Ir vėlgi dera atsargiai kalbėti 
apie konkretų amžių, nes vienas vaikas tai pajėgia anksčiau, kitas - vėliau. 
Svarbu neišleisti iš akių, kad net toks kasdieniškas dalykas formuoja vaiko 
psichiką, todėl turi būti ugdomas. 

Tėvai pajėgia diegti šiuos brendimą skatinančius procesus tik tuomet, 
kai savo vaiką suvokia kaip vaiką. Partneriu laikomam vaikui būtų leidžia- 
ma pačiam nuspręsti, ar kambaryje palaikyti tvarką, daug kartų būtų aiš- 
kinama ir kalbamasi apie būtinybę tvarkytis, tikintis supratimo, nors to iš 
vaiko nereikia laukti. Projekcinį santykių sutrikimą patiriantys tėvai reika- 
lautų, kad vaikas susitvarkytų, tačiau jie neatlaikytų vaiko pasipriešinimo, 
baimindamiesi prarasti jo palankumą. Simbiotinį santykių sutrikimą pa- 
tiriantys tėvai stengiasi pasiekti, kad būtų tvarkomasi. Tačiau jie nepa- 
stebi visiškai atviro vaiko vangstymosi ir mano esant būtina daug sykių 
pakartoti, kol užduotis bus įvykdyta. Jie bando paveikti vaiką kalbomis ir 
staigiu susinervinimu: vaikui keletą kartų liepiama susitvarkyti žaislus, jis 
nereaguoja, o tada ir prasideda... Dažniausiai griebiamasi garsiųjų formu- 
Iuočių „jei..., tai..“ („Jei tučtuojau nepradėsi tvarkytis, tai keliausi lovon be 
vakarienės"), paskui dažnai pereinama prie grasinimo bausmėmis. 

Norint išvengti tokios įvykių eigos, reikia suvokti čia aprašomas prie- 
Žastis. Tai pakeistų tėvų požiūrį ir visi, kalbėdami apie vaikus, turėtų ome- 
nyje tą patį. O taip jau seniai nebėra. 


———————— — — ||| | | | | | | | | | 

2 SKYRIUS 


Vaiko samprata: 
kaip veikia santykių sutrikimai 


Mano duomenimis, viešai diskutuojant ir samprotaujant apie vai- 
kus dažnai nesąmoningai remiamasi skirtinga vaiko samprata. Taigi, 
mano analizė parodo, kad esama skirtingų vaiko sampratų, kurios 
nulemia partneriškus, projekcinius ir simbiotinius santykių sutriki- 
mus. Išaiškinti šias sampratas labai sudėtinga, būtent todėl tai ir yra 
viena pagrindinių mano darbo temų. 


Samprata „vaikas yra vaikas“ 


Sampratos „vaikas yra vaikas“ maždaug prieš dvidešimt penkerius 
metus laikėsi visi suaugusieji, kalbėdami apie vaikus. Šią sampratą 
sudaro tam tikros privataus ir viešo elgesio su vaikais normos. Pa- 
vyzdžiui, prie jų priskiriamas natūralus suaugusiojo ir vaiko galių 


pasiskirstymas. Reikia pabrėžti: savo galias naudinga suvokti abiem 

pusėms. Vaikams tai padeda bręsti ir teikia saugumo, o suaugusie- 
siems tiesiog malonu patirti, kad tokia maža būtybė jais pasitiki. Dis- 
kutuojant apie vaikus tai dažnai pamirštama arba nutylima, nes ne- 
dera su kitomis vaiko sampratomis. Bet juk šioji samprata naudinga 
abiem pusėms! 

Suaugusysis laikosi sampratos „vaikas yra vaikas“ to konkrečiai 
nesuvokdamas. Tačiau jis sąmoningai suvokia savo, kaip brandaus 
individo, pareigą nebrandžiam vaikui suteikti galimybę bręsti, kad 
ateityje abu būtų lygūs. 

Intuityvus elgesys neturi būti painiojamas su refleksinėmis re- 
akcijomis į vaiko elgesį. Intuityvus bendravimas su vaiku kiekvieną 
akimirką vaikui teikia orientyrus ir apsaugo nuo griežto ar neprog- 
nozuojamo suaugusiųjų elgesio. 

Diskutuojant pedagoginėmis temomis, labai mėgstama kalbėti 
apie „ribų nustatymą. Tėvai, auklėtojai ir mokytojai nuolat turėtų 
vaikams nustatyti ribas, aktyviai rodydami: „Štai iki čia ir nė žingsnio 
toliau!“ Žinoma, kasdieniame gyvenime tai dažnai praverčia, bet vėl 
praleidžiama svarbiausia. Norint brandinti psichiką, nevalia nurodi- 
nėti vaikams jokių ribų, tiesiog reikia pačiam laikytis tokios distan- 
cijos, kokios laikomasi bendraujant su kitais suaugusiais žmonėmis. 

Su tuo susiduriame kasdien ir nekreipiame į tai didelio dėmesio. 
Jei į kiekvieną tariamą provokaciją įsijaustume taip, kaip reaguojame 
į vaikų elgesį, nebeturėtume laiko niekam kitam. Kiekvienas, mūsų 
manymu, netinkamai besielgiantis pašalietis mus sujaudintų ir paska- 
tintų imtis veiksmų. Taip nenutinka iš dalies todėl, kad vadovaujamės 
samprata „pašalietis yra pašalietis“. Mes tuos žmones suvokiame kaip 
su mumis nesusijusius ir suprantame, kad į juos reikia kreipti dėmesį 
tik tada, kai tikrai to reikia. Mes nepuolame jiems nurodinėti kokių 
nors ribų. Jei mane kas nors įžūliai užkabina, aš nepasiduodu provo- 


kacijai ir nepradedu kalbėti apie ribas, tiesiog ignoruoju tokį elgesį, 

nes tai ne mano reikalas. Skirtumas tarp ribų nustatymo ir atsiriboji- 
mo labai svarbus, bet iki šiol beveik nesuprastas (taip pat žr. 109 p.). 

Bendraudamas su vaiku suaugęs Žmogus privalo jausti nema- 
tomą ribą. Tai pavyksta tik tuomet, kai suaugusysis pasitiki savimi, 
suvokia save kaip nepriklausomą individą, esantį ant kitos pakopos 
nei vaikai. Maždaug prieš dvidešimt metų tai buvo savaime supran- 
tama ir apie tai nebuvo nė kalbos. Dėl to šiandienė patirtis ir atrodo 
tokia tragiška. Beveik visa tai, apie ką rašau, iš tikro turėtų būti sa- 
vaime suprantama ir nekelti jokių sunkumų tėvams ar kitiems su- 
augusiesiems. Ši teisinga mintis aptinkama ir mano knygos „Kodėl 
mūsų vaikai virsta tironais“ kritikoje. Jei suaugę žmonės ir dabar taip 
elgtųsi, man tos knygos nė nebūtų reikėję rašyti. Tačiau daugelį metų 
stebint, kaip šis normalus gebėjimas laikytis ribų vis labiau nyksta, ir 
kilo paskata viešai išdėstyti savo teiginius. 

Kai sakau, kad suaugusysis turi atsiriboti nuo vaiko, turiu galvoje 
grįžimą atgal, bet ne prie autoritarinių, o prie intuityvių auklėjimo 
metodų. Tais laikais, kai mano aprašomi santykių sutrikimai buvo 
veikiau retenybė, daugelis tėvų dar pajėgė intuityviai vadovauti savo 
vaiko vystymuisi. Kur kas rečiau prireikdavo pedagoginės konsulta- 
cijos ar vizito pas vaikų psichiatrą. 

Reikėtų skirti intuityvų vadovavimą vaiko vystymuisi nuo pavo- 
jingo nerūpestingumo. Pastarasis, pridengtas išlavinto ir nepriklau- 
somo proto kauke, iš esmės reiškia ne ką kita, kaip nesirūpinimą 
savo vaiku ir santykiais su visuomene. 

Intuityvus elgesys grindžiamas savimi pasitikinčio suaugusiojo 
nuojauta, ar į vaiko elgesį reikia reaguoti, o jei reikia, kokia turi būti re- 
akcija. Tai reiškia, kad suaugusysis elgiasi ne pagal išmoktas schemas. 
Daug teisingiau elgtis kaip liepia širdis ir atitinkamai reaguoti. 

Žinoma, kliautis intuicija — tai nereiškia nustoti galvoti. Intuityvi 


reakcija, žinoma, turi atitikti ir vaiko amžių, ir kitas aplinkybes. 

Taigi, kaip jau sakiau, mažas vaikas išgyvena įvairius raidos 
tarpsnius, kiekvieno jų pradžioje dažniausiai sulaukia suaugusiųjų 
dėmesio ir palaikymo. Pavyzdžiui, kai vaikas pradeda kalbėti, tė- 
vams ateina ilgai laukto džiaugsmo metas. Tačiau kuo labiau vai- 
kas lavina įgytą gebėjimą, kuo intensyviau jis tai daro, tuo dažniau 
tam tikromis aplinkybėmis kyla mintis, kad būtų gerai, jei šią mi- 
nutę vaikas kiek patylėtų. Intuicija pasikliaujantys tėvai atėjus lai- 
kui paprašys vaiko patylėti. Pasitikėjimas savimi tokiu metu — tai 
sugebėjimas vertinti vaiko elgesį kaip vaikišką ir neperkelti vai- 
ko ant suaugusiojo pakopos. Tokia reakcija tegali būti intuityvi. 
Tas, kas klaidingai bando tokioje situacijoje vadovautis protu, ko 
gero, greit imsis partneriškai aiškinti vaikui, kodėl būtent šią aki- 
mirką reikia patylėti, ir įsivels į beprasmišką diskusiją. Arba nė 
nebandys drausti vaikui kalbėti, nes bijos vaiko priešiškumo — 
projekcijos atveju nepaliaujamas vaiko čiauškėjimas dažnai ideali- 
zuojamas arba pervertinamas. Tuomet vaikas tampa „labai smal- 
sus“, „ypač gabus kalboms“ arba „buklus mažylis, kuriuo galima tik 
didžiuotis“. O jei suaugusysis su vaiku yra susietas simbiozės santy- 
kiu, jis iš viso nepastebi, kad vaikas kalba netinkamu metu ar per- 
traukinėja. 

Nuojautos stoką aiškiai parodo plintanti mada vis didesniam vai- 
kui kišti čiulptuką ir buteliuką. Pasitikintiems intuicija tėvams tie 
įprastiniai naujagimio atributai ilgainiui turėtų pabosti ir jie supras- 
tų, jog vaikas auga ir jam tokie dalykai nebereikalingi. Savimi pasi- 
tikintiems atsiribojusiems tėvams būdinga vadovautis nuojauta, jie 
tokią elgseną automatiškai vertina kaip nederamą vaiko amžiui. 

Šiandien būtina elgtis intuityviai, nors tai ir labai sunku. Gausūs 
santykių sutrikimai sukūrė antikultūrą, ši taip „spaudžia“ normaliai 
besielgiančius tėvus, kad jie praranda pasitikėjimą savimi ir vis daž- 


niau gauna teisintis. Jiems kyla santykių sutrikimo pavojus, nors ir 

sugeba intuityviai elgtis teisingai. Patenkama į sūkurį, išmušantį nor- 
maliai besielgiančius tėvus iš teisingo kelio, nes jiems nuolat aiški- 
nama, kad tas kelias esąs blogas. Be to, nepamirškime, jog santykių 
sutrikimai atsiranda nesąmoningai ir todėl jų neįmanoma raciona- 
liai apmąstyti. Klaidinga elgsena, kuri ir sukelia santykių sutrikimus, 
imama laikyti teisinga ir bandoma ją įpiršti kitiems tėvams. Jei sveiki 
tėvai iš visų pusių patiria tokį spaudimą, jiems kyla didelė grėsmė 
liautis paisyti savo nuojautos ir imti kitaip žvelgti į savo vaikus. Tai 
grėsminga aplinkybė, ji nemažai lemia, kad tokių sutrikimų be pers- 
tojo gausėja. 

Kas vaiką laiko vaiku, tas vaikui leidžia: 

+  neužsikrauti suaugusiųjų rūpesčių ir bėdų, nes jam tai 
pakenktų (pvz., nederančios pagal amžių spaudos ar filmų, 
tėvų santykių sunkumų ar rūpesčių dėl finansinės padėties); 

+ tikėtis, kad suaugusieji, ypač tėvai, visada apsaugos jį nuo 
išorės grėsmių, tarkim, gatvėje ir panašiomis aplinkybėmis; 

+ netapti atsakingam už suaugusiuosius; 

+ neperžengiant ribų naudotis tam tikromis vaiko laisvėmis; 

+ jaustis mylimam be jokių sąlygų, kurios keliamos esant 
kitoms vaiko sampratoms; 

+ daug mokytis, kad vėliau galėtų savarankiškai dirbti; 

+ prireikus jausti suaugusiojo paramą, užuot stengusis viską 
įveikti savarankiškai. 


Būtų galima vardyti dar daug pavyzdžių, ir visi jie atrodytų savaime 
suprantami. Skaitytojus, kurie visa tai suvokia kaip savaime supran- 
tamus dalykus ir taip gyvena, šių pavyzdžių išvardijimas turėtų pa- 
laikyti ir padrąsinti. 

Kad auklėtų vaikus vadovaudamiesi samprata „vaikas yra vaikas, 


suaugusieji turi mokėti tvarkytis su kintančiais dabartinio gyvenimo 

reikalavimais ir išsaugoti saugią erdvę, užtikrinančią vidinę nepri- 
klausomybę. Tik ši nepriklausomybė leidžia išvengti poreikio kom- 
pensuoti trūkstamus dalykus per vaiką. 

Savaime suprantama, kiekvienam žmogui reikia rasti būdą, kaip 
elgtis ištikus stresui. Gali padėti, pavyzdžiui, sportas arba koncertų 
lankymas. Iš esmės tai visai paprasti dalykai, bet jie labai svarbūs no- 


rint apsaugoti vaikus nuo mūsų patiriamo streso. 


Samprata „vaikas yra partneris“ 


Ši samprata, paremta tariamai išlavintu protu, naujai apibrėžia, kas 
yra vaikas: iš globos objekto jis tampa lygiaverčiu partneriu. Vaiką 
suvokiant kaip partnerį, laikomasi požiūrio, kad auklėti galima aiški- 
nimu ir supratimu. 

Tokia samprata yra modernaus mąstymo, paneigusio hierarchiją 
ir neatsižvelgiančio į natūralius dviejų žmonių tarpusavio santykius, 
padarinys. Vaikas ne tik pernelyg apkraunamas, bet ir netenka gali- 
mybės vystytis, visų pirma psichiškai. 

Be kita ko, įsitvirtinus šiai sampratai, nebeskiriama, kas yra sa- 
varankiškumas, savimonė ir savivalė. Tėvai, laikantys savo vaikus 
partneriais, leidžia jiems patiems rinktis, kaip elgtis. Tėvai vaikus su- 
vokia kaip ypač savarankiškus ir neatsižvelgia į tai, ar vaikų pasirink- 
ti dalykai vertingi. Tokie vaikai iš esmės nėra savarankiški, jie viso 
labo savavališki. Savivalė ypač išryškėja vaikams patekus į socialinę 
aplinką, kur reikia paklusti kitų žmonių paliepimams. Dažniausiai 
jie to nepajėgia, nes siekia, kaip įpratę, vadovautis savo valia ir negali 
tiesiog, kaip ir priklauso jų amžiaus vaikams, vykdyti, kas liepiama. 

Jei vaikų darželyje ir mokykloje laikomasi partneriškų santykių, 

taip pat kyla sunkumų. Manoma, kad laisvos formos pamokoje vai- 
kai gali mokytis savarankiškiau ir atsakingiau nei įprastai. Tačiau 
vaikai yra linkę savavaliauti ir, stokodami mokytojo vadovavimo, 
jie negauna tiek paklusimo kitam asmeniui patirties, kiek reikia jų 
psichinei raidai. Remiantis tokiomis pedagoginėmis koncepcijomis 
auginama visa karta, nebepripažįstanti kitų teisės ką nors liepti ir 
nebepajėgianti bendrauti visuomenėje. 

Kito asmens paliepimų vykdymas nėra savarankiškumo prieš- 
prieša. Žmogus gali visą dieną savarankiškai dirbti, priiminėti spren- 
dimus ir vis dėlto visą šį laiką daryti tai, kas jam liepiama. Jo darbo 
pobūdis ir priimami sprendimai visada susiję su kitais žmonėmis. 

Vaiko kaip partnerio samprata dažnai slepia tėvų patiriamą stiprų 
harmonijos poreikį. Todėl jie nesusidoroja su svarbia užduotimi — 
valdyti vaiko agresijos proveržius. Net sveiki vaikai kartais vangs- 
tosi ar priešgyniauja. Vangstymasis šiuo atveju dažnai neteisingai 
laikomas gabumų stoka. Norima perduoti vaikų auklėjimą darželiui 
ir mokyklai. O jei ir tų įstaigų darbuotojai vadovaujasi samprata „vai- 
kas yra partneris“, ir jie tampa panašiai „akli. Būdinga, kad tokioje 
padėtyje vaiko vangstymasis imamas laikyti ligos požymiu, jis siun- 
čiamas pas gydytojus bei psichoterapeutus. Klaidingas įsitikinimas, 
esą partneris turįs suprasti pats, leidžia manyti, kad formuoti švaros, 
darbo ar tvarkos įgūdžius visai nebėra būtina. 

Kodėl toji partnerystės ideologija, taikoma mažiems vaikams, taip 
išplito? Septintojo ir aštuntojo praėjusio amžiaus dešimtmečio visuo- 
menės permainos išpopuliarino nuomonę, kad žmonės geriau sugy- 
vena, jei jų bendravimas paremtas aiškinimu ir supratimu. Atrodžiusi 
tvirta, hierarchinė struktūra nuo tada labai supaprastėjo, atsirado dis- 
kusijų kultūra, beje, tebeerzinanti nevaisingumu, ir suteikė galimy- 
bę didesniam nei anksčiau žmonių kiekiui įsitraukti į visuomeninius 


procesus. 

"Tokį mąstymą — aš jį vadinu moderniuoju, priešindamas „tradi- 
ciniam mąstymui“, — buvo galima laikyti pažangiu tol, kol, gausėjant 
santykių sutrikimų, nebeliko vaikų ir suaugusiųjų pasaulių skirties. 

Moderniajam mąstymui būdingas partneriškas elgesys su vaikais. 
Išplito įsitikinimas, kad maži vaikai mokosi ir vystosi tik tuomet, kai 
jiems aiškinama, ką jie turi atlikti. Manoma, kad, tarkim, penkerių 
metų vaikas yra pajėgus protingai apsvarstyti tėvų ar kitų suaugusių- 
jų pasiūlymus ir juos priimti arba atmesti. 

Saugumas, kurį anksčiau tėvai garantavo vaikams, už juos priim- 
dami sprendimus, kurių vaikai dar nesugeba priimti todėl, kad ne- 
įžvelgia galimų pasekmių, galutinai prarastas. Vyraujančios pedago- 
gikos mokslo kryptys pristato modernųjį mąstymą ir su juo susijusį 
partnerišką elgesį su mažais vaikais kaip laimėjimą ir vaikų padėties 
gerinimą. Iš tiesų tai mažų mažiausia pabloginimas; o dar aiškiau 
kalbant - begėdystė, gresianti sunkiomis pasekmėmis mūsų visuo- 
menei. 

Vaikystės samprata iki šiol siejasi (taip pat ir partnerystės šalinin- 
kams) su laisve, nerūpestingumu, džiugesiu. Tačiau kaip vaikui būti 
laisvam, nerūpestingam ir džiugiam, jei suaugusieji nesiliaudami 
verčia priimti sprendimus ir dalijasi savo problemomis, kurios vaiką 
beviltiškai vargina? Neretai vaikas netgi verčiamas prisiimti kaltę už 
suaugusiųjų blogų sprendimų pasekmes. 

Kaip apgailėtinai veikia samprata „vaikas yra partneris“, rodo 
atvejis, kurį papasakojo man vaikų darželio auklėtoja. Priminsiu, kad 
šiandien tokie dalykai nebėra pavieniai stebinantys nutikimai — jų 
taip dažna, kad verta susimąstyti. 

Vaikų darželis viename vidutinio dydžio Vokietijos mieste, aš- 
tunta valanda ryto, dauguma tėvų atveda į darželį savo vaikus. Sara, 
kuriai treji su puse, leidžiasi su mama laiptais, nors tai panašiau į 


klupčiojimą nei į ėjimą. Pavojingo klupčiojimo ant laiptų priežastis 

akivaizdi — vaikas avi nepatogiais batais — su tokiais būtų sunku eiti 
ir lygiu paviršiumi. O laiptai trejų metų mergaitei tiesiog neįveikiami. 

Vaikų darželio vedėja klausia motinos, kodėl mergaitė avi būtent 
tokius batus. Ji atkreipia dėmesį, kad Sara gali susižeisti. Akivaizdžiai 
susierzinusi motina atsako, kad batus pirkti nusprendė ne ji, o Sara — 
parduotuvėje ji reikalavo tų batų ir nesileido perkalbama jokiais argu- 
mentais. Todėl motina ir nupirkusi batus. Į pastabą apie vaikui netin- 
kamos avalynės keliamą pavojų ji sako štai ką: „Aš negaliu perkalbėti 
savo dukters, nes ji labai smarki, stipri asmenybė!“ 

Saros atvejis nėra pavienis, jis puikiai iliustruoja vaikų auklė- 
jimo pokyčių mąstą. Šių pokyčių pagrindas — pasikeitusi asmeny- 
bės samprata. Aptarus šią sampratą, tiksliau pasakius, sumaištį, kuri 
lydi tą iš pažiūros aiškų žodį, galima suprasti, kodėl nuolat nesusi- 
šnekama kalbant apie vaikų auklėjimą. 

Dažnai teigiama, kad net naujagimis jau yra maža asmenybė. Ati- 
tinkamai reikalaujama nuo pirmos minutės su vaiku elgtis taip, kaip 
elgiamasi su kitais žmonėmis, kuriuos gerbiame kaip asmenybes, 
t. y. laikyti juos sau lygiais, taigi elgtis partneriškai. 

Čia susiduriame su svarbia sampratos turinio problema ir iš to 
kylančiais padariniais. Tai, ką Žmonės turi omenyje jau naujagimį 
laikydami asmenybe, yra visai kas kita nei žmogaus asmenybė psi- 
chiatrijos požiūriu. 

Vaikai būna ramūs arba judrūs. Vieno motorika vystosi labai spar- 
čiai, kitam prireikia daugiau laiko. Vieni vaikai mielai bendrauja su 
svetimais žmonėmis, kitiems reikia apsiprasti, jie mieliau stebi, kas 
vyksta aplinkui. 

Visa tai yra normalaus mažų vaikų vystymosi ypatumai ir nėra 
jokio reikalo rūpintis ar kreiptis į gydytoją. Vaikų temperamento 
skirtumai neturi nieko bendra su tariama jų asmenybe, t. y. jau emo- 


ciškai susiformavusiu aplinkos suvokimu, leidžiančiu, pavyzdžiui, 

suvokti kitus žmones ir vienaip ar kitaip į juos reaguoti. Tai veikiau 
charakterio ypatumai, įgimta arba įgyta elgsena, kurių beveik nepa- 
keisi, ir dėl to man, vaikų psichiatrui, jie mažiau svarbūs. 

Asmenybė, kaip ją supranta psichiatrai, pradeda formuotis tik 
maždaug nuo aštuonerių ar devynerių metų. Sveikai besivystantys 
vaikai tik nuo tokio amžiaus gali save suvokti kaip socialinę būtybę ir 
atitinkamai elgtis visuomenėje. 

Skirti sąvokas „temperamentas“ ir „asmenybė“ svarbu pirmiausia 
dėl to, kad mažų vaikų elgesio negalima laikyti genetiškai nulemtu, 
kaip daro naivieji „asmenybės teoretikai. Kas klaidingą vaiko elgesį 
aiškina būtent taip ir jį pateisina motyvuodami tuo, kad toks elgesys 
yra nulemtas ketverių ar penkerių metų vaiko „stiprios asmenybės“ 
ir jį reikia besąlygiškai toleruoti, tas atima iš vaiko galimybę, sulaukus 
tinkamo amžiaus, atskleisti savo tikrąją asmenybę. 

Mūsų aprašytajai Sarai gresia toks pavojus. Jos motina patiria 
projekcinį santykių sutrikimą. Ji netaiso vaiko elgesio, leidžia vaikui 
spręsti ir diktuoti, tarkim, kokie batai bus perkami, nors akivaizdu, 
kad tie batai netinkami. Mėgėjiškai psichologizuotas motinos pareiš- 
kimas apie „stiprią mažą asmenybę“ slepia baimę prarasti vaiko mei- 
lę, prieš jo valią nupirkus patogesnius batus. Pavyzdys rodo, kokios 
panašios sampratos „vaikas yra partneris“ ir toliau aprašoma „noriu 
vaiko meilės“, būdinga projekciniam santykių sutrikimui. 

Saros motinai derėjo pačiai nuspręsti, kokie batai tinkamiausi 
kasdien avėti trejų metų mergaitei. Ar galėtume teigti, kad auklė- 
jimas autoritarinis, jei motina neatsiklausia trimečio vaiko, kokių 
batų jis pageidauja? Turint galvoje šiuolaikinę partneriško auklėjimo 
ideologiją, tai atrodo įmanoma. Kitu panašiu atveju vaikui teko — 
galbūt dėl kainos — sutikti, kad bus perkama kita pora batų. Tačiau 
remiantis partnerystės koncepcija ir tokiu atveju reikia tinkamai iš- 


aiškinti vaikui tokio sprendimo būtinybę ir priežastis. Partneriškos 

mąstysenos šalininkai siekia tėvams įteigti, kad jie pakenks vaikui, 
jei nepritūps ir nesistengs, žiūrėdami į akis ir įrodinėdami, tokius ar 
panašius sprendimus priimti kartu. 

Bet trejų metų vaikas nepajėgia spręsti, ką reikia pirkti. Jis gyve- 
na šia akimirka ir negali priimti sprendimo numatydamas pasekmes 
ateityje. Šiandien vis daugiau suaugusiųjų dėl santykių sutrikimo to 
visiškai nebesuvokia. Joks trimetis negali įsivaizduoti, ką iš tikrųjų 
reiškia argumentas „per brangu“. Kiekvienam suaugusiam žmogui iš 
tiesų turėtų būti aišku: tokio amžiaus vaikas negali suprasti pinigų 
vertės ir funkcijų. Taip pat ir pateikto pavyzdžio argumentai — ava- 
lynė esanti „netinkama kopti laiptais“ arba „nepatogi“ — vaikui nesu- 
prantami. Sulaukiama liūdnų pasekmių: partneriškai su vaiku susijusi 
motina nebeįstengia apsaugoti vaiko nuo pavojų sveikatai. 

Svarbu suprasti: motina, žinoma, gintų savo vaiką, globotų, kaip 
vaikus globoja suaugusieji. Bet santykių sutrikimas veikia taip, kad 
įsivaizduojama vaiką skriaudžiant, jei jam neleidžiama priimti vie- 
nokio ar kitokio sprendimo. Batų pavyzdys dar palyginti paprastas, 
šiandien vaikai įtraukiami spręsti kur kas sudėtingesnes užduotis ir 
todėl nepakeliamai varginami. 

Beje, jei skaitant šias eilutes jums kyla klausimas, ar Sara iš viso 
galėjo ką nors spręsti perkant batus, turiu pasakyti, kad niekas ne- 
prieštarauja leisti vaikui priimti kai kuriuos sprendimus, negalinčius 
sukelti lemtingų padarinių. Taigi motina tikrai galėjo pasiteirauti Sa- 
ros, ar jai labiau patiktų mėlyni, o gal raudoni batukai, arba atsiklaus- 
ti dukters nuomonės dėl batų puošybos. Jeigu tėvai supranta, kad 
vaiko sprendimai yra momentiniai (po dienos ar net valandos jie gali 
būti visiškai kitokie), nėra ko prikišti. Tokio amžiaus vaikai gyvena 
šia akimirka, jie nesugeba numatyti, kas bus vėliau, nes nepajėgia įsi- 
vaizduoti būsimojo laiko ir savo sprendimų padarinių ateityje. Vai- 
kų sprendimai dažniausiai yra grynai nuotaikos dalykas, todėl jie, ką 

tik ką nors nusprendę vienaip, netrukus imasi daryti visai priešingai. 
Leisti vaikui spręsti galima tik tada, kai nesitikima žalingų pasek- 
mių. Motina, laikanti vaiką vaiku, o ne partneriu, galbūt paminės 
jam priežastį, dėl kurios šie batai netinkami. Tačiau ji nesitikės, kad 
vaikas supratingai reaguos į jos argumentą. Jei vaikas nesutiktų su 
sprendimu ir mėgintų ginčytis, motinai reikėtų tiesiog palikti batus 
ir juos pirkti kitą kartą. Jei vaikas imtų niršti, motinai vertėtų pasi- 
tikėti intuicija ir ja vadovaujantis elgtis ramiai ir išlikti atsiribojusiai. 

Paplitusi nuostata, kad partneriui negalima nurodinėti, nes tuo- 
met jis jausis varžomas, paaiškina ir tai, kad dabar nebesupranta- 
ma, jog vaikams būtina diegti tam tikrus įgūdžius ir ritualus nuolat 
juos kartojant. Partneriškai mąstantis suaugusysis tai klaidingai laiko 
savo įsitikinimų primetimu ir bijosi vaikui nurodinėti. Deja, skirtu- 
mai tarp nurodinėjimo ir elgesio modelių, padedančių orientuotis 
gyvenime, pateikimo taip pat išnykę. 

Prieš pradedant kalbėti apie kitą svarbią problemą ir jos neigiamą 
įtaką partneryste grindžiamiems santykiams, ko gero, verta pakalbė- 
ti ne apie „lygias teises“, o, pavyzdžiui, apie „lygius įsipareigojimus. 
Nes čia susiduriame su komunikacijos fenomenu puikiai už žodžių 
paslėpti vaikų psichikos vystymosi stabdymo priežastį. 

Gerais ketinimais grįsta sąvoka „lygios teisės“ remiasi tuo, kad 
susidurti su įvairiomis problemomis ir jas aptarti kiekvienu atve- 
ju yra „teisė“. Tačiau nekalbama apie reikiamą psichikos atsparu- 
mą, leidžiantį suvokti šią teisę. O jei kartu vartosime sąvoką „lygūs 
įsipareigojimai“, aiškiau pamatysime ir antrąją medalio pusę. Nuo 
tariamos suaugusiųjų suteiktos teisės spręsti suaugusiųjų reikalus 
greitai pereinama prie pareigos tvarkytis su problemomis, kurių, jei 
ne suaugusieji, vaikui ir nebūtų kilę. 

Tai gerai iliustruoja užrašas, kurį pastebėjau ant bernvakario da- 


lyvio marškinėlių — „Viengungio laimei trūksta moters“. Šį dvipras- 

mišką pajuokavimą vedybų tema galime perrašyti taip: „Vaiko laimei 
trūksta problemų: Nesunku suprasti šį posakį. Vaikai, laimei, prob- 
lemas supranta kitaip nei suaugusieji. Tai vaikystės palaima. Laikan- 
tieji savo vaiką partneriu, su kuriuo galima ir reikia apie daug ką kal- 
bėtis, taip pat, ko gero, neprieštarautų tokiai šio posakio traktuotei. 
Jie tik kitaip elgtųsi. Elgtųsi taip, tarsi vaiko laimei iš tikro tetrūktų 
suaugusiųjų gyvenimo problemų. Tarsi tik nešdami ant savo siaurų 
pečių suaugusiojo naštą vaikai galėtų būti visaverčiai žmonės, taigi 
žmonės, turintys vienodus įsipareigojimus. 

Partneriškoji vaiko samprata, kitaip nei intuicija grįstas bendra- 
vimas su vaiku, pasirenkama sąmoningai. Ji kyla iš proto, kuris nu- 
stelbia lemiamą reikšmę vaiko vystymuisi turinčią intuiciją, ir ega- 
litarinio mąstymo principus, galiojančius suaugusiesiems, paverčia 
elgsenos su konkrečiu vaiku nuostatomis. Taigi Kanto mintis apver- 
čiama aukštyn kojom: nebe pavienis individas yra bendro veiksmo 
mastelis, o bendrosios vienos tam tikros grupės (suaugusiųjų) tai- 
syklės pritaikomos kitai, visai kitaip sudarytai grupei (vaikams), ku- 
riai tas mastelis visiškai netinka. 

Vaiko kaip partnerio samprata, deja, neapsiriboja vien šeimine 
aplinka, ja vadovaujamasi daugelyje su vaikais dirbančių įstaigų — 
nuo vaikų darželio iki jaunimo reikalų tarnybos. Visai neseniai man 
pasakojo atvejį, kurį galima laikyti būdinga tokios mąstysenos ap- 
raiška viešumoje. Buvo kalbama apie vaiką, dėl netinkamo elgesio 
turintį lankyti sunkiai auklėjamų vaikų specialiąją mokyklą. Pri- 
ėmimo pokalbyje, kuriame dalyvavo mokyklos mokytoja ir kito, jau 
lankančio mokyklą, vaiko motina, buvo aptariamos vaiko proble- 
mos siekiant rasti geriausią būdą jas spręsti. Kol suaugusieji kalbė- 
josi, mokytoja vis merkė ir merkė akį vaikui. Baigus dėstyti vaiko 
bėdas, mokytoja, užuot tęsusi pokalbį, manė privalanti pirmiausia 


atsiklausti vaiko, ar išsakytieji dalykai atitinka tikrovę. Galiausiai 

mokykla partnerystės principus įtvirtino raštu. Vaikui buvo įteiktas 
popieriaus lapas su pagrindinėmis mokyklos taisyklėmis, pavadin- 
tomis „Mokyklos konstitucija“. Pirmiausia vaikui buvo įteigta, kad 
jis lankąs šią mokyklą laisva valia: „Tu nori lankyti mūsų mokyklą. 
Paskui buvo pareikalauta „suprasti svarbiausias bendrabūvio taisy- 
kles ir jų laikytis“. Galiausiai devynių punktų taisyklėse buvo sako- 
ma: „Aš suprantu, kad esu atsakingas už savo elgesį“ Po taisyklėmis 
privalėjo pasirašyti mokyklos vadovai, klasės mokytojas ir mokinys, 
jos turėjo padėti mokyklinio bendrabūvio pamatą. Tačiau kai vaiko 
buvo paklausta, ar jis suprantąs, ką reiškia, jog jis atsakingas už savo 
elgesį, vaikas pasakė: „Ne“ Atsakymas visiškai aiškiai parodė, kad 
vaikas nieko nesuprato. 

Partneriškuoju mąstymu kliaujamasi net specialiojoje mokykloje, 
ugdančioje akivaizdžiai nebrandžius vaikus. Užuot nurodžius vaikui 
gaires ir bent kiek sumažinus jam tenkančią atsakomybės naštą, dėl 
klaidingai suprantamo lygiateisiškumo jis verčiamas prisiimti visą 
atsakomybę už savo elgesį. 

Jei tos mokyklos vadovai savo mokinius laikytų vaikais, o ne part- 
neriais, jie suprastų, kad tokiais reikalavimais pernelyg apkrauna vai- 
kus, patys nusimesdami visą atsakomybę. Kiek provokuojant galima 
tvirtinti, kad vaikui pasirašius tas taisykles, mokykla galės ramiau at- 
sipūsti, žinodama, kad ir kas nutiktų, kaltas bus mokinys. 

Maždaug dešimties metų mokiniai yra tokios psichinės brandos, 
kad dar negali taip suvokti savo veiksmų pasekmių kaip suaugusieji, 
ne veltui tai įtvirtina Baudžiamojo kodekso nuostatos ir nenumato 
visos teisinės atsakomybės tokio amžiaus vaikams. Kodėl mokyklose, 
juolab specialiosiose, turėtų būti kitokia tvarka, galima suprasti tik 
visai nekritiškai ir neprotingai vertinant partneriškumo koncepcijas. 

Baigdamas norėčiau trumpai atsakyti į priekaištą, kad kritikuo- 


damas partneriškąjį mąstymą, tiesiog stumiu vaikus atgal į paval- 

dinių padėtį, kurios siekė autoritariški auklėtojai. Toks esą jų peda- 
gogikos tikslas (greičiausiai prastos šlovės „juodosios pedagogikos“, 
grįstos prievarta ir bauginimu). Tai niekaip nesusiję su mano pro- 
fesine veikla. Tikrai neatmetu minties, kad tėvus ir vaikus gali sieti 
partnerystės santykiai. Partneriškumą pripažįstu, bet tik nuo tada, 
kai vaiko psichikos išsivystymas leidžia jam tą partneriškumą tin- 
kamai suvokti. Dauguma vaikų tam subręsta paauglystėje, psichikos 
formavimasis baigiasi vėlyvoje jaunystėje. Intuityviai besielgiantiems 
tėvams savaime suprantama, kad su penkiamečiu kalbamasi ir elgia- 
masi kitaip nei su penkiolikmečiu. Vaiką kaip partnerį traktuojantys 
tėvai su penkiamečiu elgsis taip, lyg prieš juos stovėtų penkiolikme- 
tis, todėl nėra ko stebėtis, kad vėliau su penkiolikmečiu neberanda 
bendros kalbos. O vaikas iš esmės niekuo dėtas, nes niekada neturė- 
jo galimybės patirti, jog pasaulyje gyvena ne vienas, o su kitais žmo- 
nėmis, prie kurių kasdien reikia taikytis. 


Samprata „noriu vaiko meilės“ 


Kaip ir tada, kai vaikas suvokiamas kaip partneris, čia susiduriame 
su tiesioginiu suaugusiojo siekiu gauti kompensaciją, o vaikas už tai 
turi būti atsakingas kaip „objektas“. Pirmiausia noriu atkreipti dėme- 
sį į nesusipratimą, su kuriuo dažnai susiduriu: kai imu kalbėti apie 
projekcinį santykių sutrikimą, man dažnai sakoma: nieko bloga, kad 
tėvai siekia vaikų meilės arba kad pedagogai džiaugiasi palankumu ir 
pasitikėjimu, kurį rodo jiems patikėti vaikai. 

Neprieštarauju ir tikrai neketinu kalti pleišto tarp tėvų, auklėtojų, 
mokytojų ir vaikų ar neleisti suaugusiesiems džiaugtis vaikų prielan- 


kumu. 

Noras būtinai patirti vaikų meilę yra visai kas kita nei normalus 
prielankumas ir meilė, kuriuos vaikai rodo savo tėvams, jausdami jų 
globą ir laikydami juos pavyzdžiu. 

Kiekvienas vaikas instinktyviai myli savo tėvus, šiems net ne- 
reikia ypač stengtis. Tai, be kita ko, paaiškina, kodėl net žiauraus 
elgesio aukomis tapę vaikai automatiškai nenusisuka nuo tėvų, ku- 
rie su jais taip elgėsi. Vaikai jaučia prielankumą savo tėvams, ir nė 
vienas tėvas ar motina, objektyviai žiūrint, neturi jausti būtinybės 
užsitikrinti tą prielankumą absurdiškais veiksmais. Bet būtent tai 
yra sampratos „noriu būti mylimas esmė. Paprastai žmonės turėtų 
patirti aplinkinių, draugų, kolegų, savo tėvų, taip pat nepažįstamųjų 
pripažinimą, tuomet nereikėtų ieškoti priemonių ir būdų jį kom- 
pensuoti. 

Tačiau šiandien, gyvenant vis didėjančiu tempu, šio pripažinimo 
patiriama vis mažiau. Draugai, kolegos, tėvai ir nepažįstamieji patys 
lekia it voverės rate, vos spėdami vykdyti savo dienotvarkę ir rūpin- 
damiesi savo išgyvenimu. Vis sunkiau rasti laiko pozityviai bendrauti 
su kitais žmonėmis — ne todėl, kad esame sąmoningai nusistatę prie- 
šiškai, tiesiog todėl, kad pamažu nyksta ramybė, reikalinga tokiam 
bendravimui. 

Taigi susiduriame su visos visuomenės problema. Visuomenė vis 
labiau skyla į grupes, o šios nepasitiki viena kita. Pavyzdžiui, kai ku- 
rios profesinės grupės neapgalvotai viešai kritikuojamos ar aktyviai 
šmeižiamos, taip sukeliama grėsmė ir pavieniams jų atstovams. Tie 
konkretūs atvejai rodo panieką žmogui ir dėl jos kylančią saugumo 
bei pripažinimo stoką. 

Patekusieji tarp šių stiprėjančio asmeninio spaudimo bei mąž- 
tančio aplinkinių prielankumo girnų patiria nesaugumą ir kompen- 
sacijos siekia per vaikus — vis aktyviau provokuoja jų meilę ir prie- 


lankumą. Vaikų lepinimo praktika ima peržengti visas ribas. Jų norai 

ir reikalavimai pildomi taip dažnai ir taip greitai, kaip tik įstengiama. 
Nekreipiama dėmesio, kad vaikui tokiu būdu įteigiama: tėvai ne- 
svarstydami išpildys kiekvieną pareikštą norą. Už tai iš vaiko nuolat 
nesąmoningai, bet gana aiškiai reikalaujama dar daugiau meilės, nei 
jis ir taip duoda. Vaikas praranda orientaciją, jis nebegauna pajusti, 
kur turi būti natūrali jo norų riba. 

Dėl sutrikusių santykių vaikai nebesuvokia ribų, ir tai ypač ža- 
linga jų psichikos vystymuisi, nes vaikui neleidžiama išaugti iš anks- 
tyvajai vaikystei būdingo visagališkumo tarpsnio. Vaiko psichikos 
vystymasis sustoja, todėl vėliau, jam susidūrus su žmonėmis, kurie 
nebus nusiteikę tenkinti jo reikalavimų arba iš jo ko nors reikalaus 
(mokykloje, įgyjant profesiją), kils keblumų. 

Samprata „noriu vaiko meilės“ daro tėvus priklausomus nuo vai- 
kų. Tėvai nepagrįstai bijo, kad vaikas, atmetus jo prašymą, reaguos 
ilgalaikiu nepasitenkinimu arba netgi ims tėvų nebemylėti. Taigi tie- 
siogine žodžio prasme darome viską, kad tik nenuliūdintume vaiko. 

Paviršutiniškai žiūrint, taip suaugęs žmogus kompensuoja tai, ko 
jam trūksta, tačiau iš tiesų jo jaučiamas trūkumas tik didėja, nes su- 
griaunamas natūralus ryšys su vaiku. Pabrėžiu: suaugusysis, leisda- 
mas vaikui neribotai savarankiškai veikti, jau turi bėdą ir sukuria dar 
dvi naujas — vieną sau, o kitą savo vaikui. Šios sampratos padarinys — 
blogėjanti ir taip bloga žmogaus savijauta. 

Nereikia išleisti iš akių dar vieno dalyko — jis galbūt paaiškins, 
kodėl šias problemas taip sunku atpažinti. Jei vaikams nereikėtų 
suaugti ir patiems įsitvirtinti gyvenime, tėvų planas galėtų pavykti. 
Kompensuoti savo problemas su vaikų pagalba paprastai sekasi kuo 
puikiausiai, suaugusieji geriau jaučiasi ir gauna tai, ko jiems trūksta. 
Tačiau vaikai negali vystytis ir vėliau patys virsta problema. Bet tai 
įvyksta ne iš karto, o suaugusieji neįstengia įžvelgti, kuo ateityje gali 


virsti kompensacijos per vaikus ieškojimas. Ateityje vienas iš svar- 

biausių dalykų bus įstengti pripažinti, kad vaikų ir jaunimo sunkumų 
priežastis — suaugusiųjų ir vaikų apsikeitimas galiomis. 
Reikia suprasti, kad vaikai, kuriems, vadovaujantis šia samprata, 


tariamai duodama viskas, nepasiruošia gyvenimui. 


Samprata „vaikas yra dalis manęs“ 


Šios sampratos negalima ištaisyti protu, nes vaikas šiuo atveju nebe- 
suvokiamas kaip atskiras asmuo, taigi kaip subjektas. Neįmanoma 
greitai pašalinti simbiozės, kuria ši samprata remiasi. Bet yra strate- 
gijų, padedančių rasti išeitį iš tokios padėties. Apie jas bus kalbama 
atskirame skyrelyje. Samprata „vaikas yra dalis manęs vis dažniau 
lemia elgesį su vaiku šeimose, kurių santykiai sutrikę. Šiais atvejais 
suaugusieji siekia kompensacijos nesąmoningai nusavindami dalį 
vaiko psichikos. Kiekvieną vaiko veiksmą jie ima suvokti kaip savą. 
Samprata „vaikas yra dalis manęs“ atsiranda visuomenei keičian- 
tis į bloga, kai suaugusieji nuolat jaučiasi pervargę ir niekur neranda 
atokvėpio. Ši samprata išnyktų tik pakeitus visuomenės sanklodą. O 
kol kas svarbiausia - patiems sau atsakyti į klausimą, kur slypi gyve- 
nimo prasmė, ir sulėtinti gyvenimo tempą. Jei suaugęs Žmogus pats 
nesugeba to padaryti, jam būtinai reikia psichoterapinės pagalbos. 
Kaipgi pasireiškia samprata „vaikas yra dalis manęs“? Ją galima 
atpažinti visų pirma iš to, kaip nepaliaujamai ja besivadovaujantys 
tėvai stengiasi priversti vaiką elgtis taip, kaip jie nori. Vaikui nuolat 
daromas spaudimas, jis verčiamas tučtuojau ką nors padaryti: skai- 
tyti, rašyti, klausyti, pasistengti ir kitose srityse. Bet reikalas ne tas, 
kad tėvai tikisi vaiką ką nors sukursiant, mokysiantis ar sulauksiant 


sėkmės. Toks noras yra savaime suprantamas ir gali būti reiškiamas. 

Bet šiuo atveju tas noras nukreiptas į nekonkrečią ateitį ir apsiriboja 
tuo, kad tėvai savo vaikui linki visa ko geriausio. Normaliai su vaiku 
bendraujantys tėvai atsižvelgtų į individualų vaiko vystymąsi, intere- 
sus ir remtų vaiką, paisydami sūnaus ar dukters talentų bei pomėgių. 

Suprantantys vaiką kaip dalį savęs tėvai elgiasi kitaip. Pradžioje 
tarp tėvų ir vaikų tarsi nekyla jokių sunkumų, nes dėl simbiozės vai- 
kas nelabai suvokiamas atskirai nuo tėvų. Bet, sutrikimui stiprėjant, 
net kasdieniuose reikaluose vaikas spaudžiamas tuoj pat imtis veik- 
los. Kai jis visai nebepajėgia vykdyti tėvų nurodymų ir ima vangs- 
tytis, tėvai puola, įkalbinėja, ima šaukti, susijaudina. Griebiamasi 
populiarios frazės „jei..., tai.“ Visos tėvų pastangos galų gale baigiasi 
bausmėmis. Būtina paminėti, kad aptariamu atveju bausmė yra ne 
autoritarinio auklėjimo priemonė, kaip buvo, pavyzdžiui, šeštaja- 
me ar septintajame praėjusio amžiaus dešimtmetyje. Baudimas šiuo 
atveju yra visiškai klaidingo vaiko įsivaizdavimo, kitaip tariant, jo ne- 
suvokimo kaip savarankiško asmens padarinys. 

Visos šios pastangos turi vieną paprastą trūkumą — neįmanoma 
priversti žmogaus pasikeisti arba nuveikti ką nors, ko jis nenori. 
Žmonės akivaizdžiai pasikeičia arba ko nors imasi dėl santykių su 
kitais žmonėmis; suaugusiojo elgesio pokyčius dažnai paskatina 
diskusijos ir aiškinimasis. Aktyviai siekiant, žinoma, galima privers- 
ti žmogų padaryti ką nors prieš savo valią. Tačiau iš esmės jo elge- 
sys niekada nepasikeis. Jo tiesiog neįmanoma pakeisti. Būtent todėl 
metų metus nesėkmingai siekus atpratinti partnerį nuo jo įpročių 
nutrūksta ne viena partnerystė. 

Tėvai, kurie laikosi šios vaiko sampratos, nuolat bando elgtis bū- 
tent taip, nes nebesuvokia vaiko kaip atskiro asmens. Jie psichiškai 
susitapatina su vaiku ir mano, kad gali elgtis su juo kaip su savo paties 
dalimi, kaip su savo kūno dalimi. Kūno dalį mes, žinoma, galime pa- 


veikti, priversti — bent kiek įstengiame - atlikti tai, ko pageidaujame. 


Šu 


Nuolat keldami reikalavimus tėvai ima vaikus spausti. Vaikas 
spaudžiamas atlikti tam tikrus veiksmus. Toks spaudimas negatyvus, 
bet iš pradžių vaikui tai atrodo kaip prielankumas. Jis sužino — jei 
elgsis būtent taip, mama ir tėtis ims jį įkalbinėti ir jis nuolat gaus dė- 
mesio. Būtų klaida nepaaiškinti, kodėl atsiranda toks vangstymasis: 
besivangstantis vaikas automatiškai apdovanojamas dėmesiu. Būtina 
aiškiai įsivaizduoti šių dalykų sąsajas. Visų pirma vaikui svarbu jausti 
prielankumą ir visiškai nesvarbu, kaip jis gaunamas — pozityviu mei- 
lės kupinu būdu ar negatyviu spaudimu. Išprovokuojamas dėmesys 
ir pajuntama, kad tampi įvykių centru. 

Šio pobūdžio prielankumas skatina dar ir užsispyrimą. Pana- 
šią reakciją gali sukelti, pavyzdžiui, eismo taisyklių pažeidimas. Kai 
pastatau automobilį neleidžiamoje vietoje, kontrolierius paprastai iš- 
rašo baudos kvitą, ir baigta. Tačiau jei leistųsi į diskusiją, norėdamas, 
kad aš tuojau pat nuvažiuočiau, jam grėstų sulaukti kaip tik priešingo 
rezultato, nei pageidauja. Aš, galimas daiktas, sureaguočiau užsispy- 
rėliškai ir pareikščiau: „Dabar tai jau tikrai nepajudėsiu iš vietos! Jei 
kontrolierius ir toliau nervintųsi ir imtų grasinti nutempsiąs auto- 
mobilį ar kitomis bausmėmis, mažų mažiausia grėstų, kad iš jo bus 
pasišaipyta. 

Gatvėje įvykiai gali klostytis maždaug taip, o namuose su vaikais 
tikrai bus šitaip: kuo didesnis spaudimas bus daromas vaikui, tuo 
labiau jis užsispirs, o tėvai, reikalaujantys to, ko negali priversti da- 
ryti, apsijuoks vaiko akyse. Ateis laikas, kai tėvai nuleis rankas, jausis 
praradę galimybę paveikti vaiką ir puls į neviltį. 

Nesunku suprasti, kad visa tai gali vystytis ypač dinamiškai, pra- 
džioje palengva, paskui vis sparčiau, galiausiai padėtis tampa nebe- 
valdoma. Tėvai, kurie vadovaujasi samprata „vaikas yra dalis manęs“, 
netrukus atsiduria žemyn besileidžiančioje spiralėje — jų vaikas ne- 


klauso. Jie mėgina paskatinti vaiką ką nors daryti. Jis nevykdo pagei- 


2:4 


davimų. Jie nervinasi. Vaikas ir toliau vangstosi. Tuomet jie nervinasi 
dar labiau ir, galimas daiktas, griebiasi bausmių. Nieko nuostabaus, 
kad daugelis šeimų beveik nebepakelia kasdienės įtampos. 

Tipiški tokių situacijų pavyzdžiai — kasdien pasikartojantys šei- 
mos gyvenimo ritualai: rengimasis, prausimasis, namų darbų ruo- 
šimas ir pan. Galima manyti, kad dėl nežmoniškos įtampos tėvai 
kuriuo nors metu nuspręs ištrūkti iš spiralės ir pakeisti savo elgesį 
su vaikais. Tačiau didžioji šios sampratos ir atitinkamai simbiotinio 
santykių sutrikimo bėda kaip tik ta, kad dėl minėtos kompensacijos 
poreikio ištrūkti neimanoma. 

Kadangi vaikas nebesuvokiamas kaip atskiras asmuo, ir toliau rea- 
guojama klaidingai. Kūno dalis nieko negali daryti sava valia, nes ji 
juk priklauso kūnui. Kai tėvai vaiką laiko savo dalimi, jie nebeįsten- 
gia pamatyti, kad vaikas kuo puikiausiai kai ką atlieka savavališkai. 
Svarbu suvokti, kad „savavališkai“ šiuo atveju nereiškia „turėdamas 
ketinimą“. Mažas vaikas nepaliaujamai tikrina, ar pasaulis atitinka 
jo susikurtą pasaulio vaizdinį. Tikrinimo veiksmas yra tikrai sąmo- 
ningas, taigi savavališkas, kitaip nei veiksmo motyvas. Tikrindamas 
vaikas nesiekia užrūstinti tėvų ar kitų Žmonių, jis tiesiog nuolat, tarsi 
nesibaigiančioje kino juostoje, lygina turimą pasaulio vaizdinį su tik- 
rove. Jei vaizdinys visada atitinka tikrovę, psichika negali toliau vys- 
tytis. Vaikas įsivaizduoja, kad tėvus galima be paliovos valdyti, taigi 
jis automatiškai naudojasi šia galimybe. Kai tėvams pasakoma apie 
netinkamą jų vaiko elgesį, jie to nepripažįsta ir nesupranta, atsakas 
dažniausiai būna toks: „Jis taip daro netyčia: Susikalbėti tada beveik 
neįmanoma. 

Tėvai reaguoja į savo vaikus kaip į daiktus. Mes skiriame dvi pa- 
grindines reakcijos į aplinką rūšis: žmogišką ir daiktišką. Žmogiškos 
reakcijos atveju mano „aš“ yra reaguojantis ir veikiantis. Kai mane 


kas nors užkalbina, aš sprendžiu, atsakyti ar ne. Daiktiškos reakcijos 

atveju, pavyzdžiui, į ką nors atsitrenkęs, reaguoju refleksiškai. Tą aki- 
mirką negaliu apsvarstyti, ar dera sudejuoti, ar reikia iš skausmo per- 
kreipti veidą, tai nutinka savaime. Tėvai, kurie savo vaikus suvokia 
kaip savo dalį, reaguoja pastaruoju būdu. Jei vaikas į juos kreipiasi, jie 
refleksiškai skiria jam savo dėmesį, nepaisydami konkrečių aplinky- 
bių. Vaiko požiūriu suaugusysis reaguoja kaip daiktas, tarkim, kėdė, 
kurią galima stumdyti. Tokiu atveju vaikas lieka ankstyvosios vaikys- 
tės narcisizmo būsenos. Nesusidaro neurono „žmogus“, vaikas taip 
ir lieka įsitikinęs galintis valdyti visus ir viską. Kita bėda ta, kad vaiko 
skleidžiami impulsai priimami nekritiškai, kaip nekritiškai reaguoja- 
ma į skausmo impulsą, pasiųstą rankos. Tenka susidurti su tragišku 
suaugusiųjų negebėjimu teisingai suprasti, ką sako vaikas. Jie visada 
kaltina kitus, taigi kalti kitų vaikų tėvai, kiti vaikai, auklėtojai, mo- 
kytojai. Tai nėra tyčinė elgsena, tėvai neįsisąmonina, kad reaguoja 
būtent taip. 


Jano atvejis 


Kaip simbiotiniai tėvų ir vaikų santykiai pasireiškia vaikų, tėvų ir 
mokytojų kasdienybėje, geriausiai parodo istorija, kurią man papa- 
sakojo vienos pradinės mokyklos mokytoja. 

Darnioje vidurinės klasės šeimoje augantis Janas yra aštuonerių 
metų, jis aukštas, nekrintančios į akis išvaizdos, iš pirmo žvilgs- 
nio apibūdintum kaip mielą vaiką. Mokosi nei labai gerai, nei labai 
prastai - dažniausiai apie vidurį. 

Bet mokykloje Janas laikomas probleminiu vaiku, mat jis daž- 
nai ginčijasi ir labai nesutaria su kitais vaikais. Dažniausiai jis pats 
pradeda ginčus. Kai su juo pasikalbi, jis beveik niekada nepripa- 
Žįsta savo kaltės. Tačiau parskubėjęs namo su smulkmenomis at- 


pasakoja dienos įvykius. 

Jano mokytojams dažnai tenka susitikti su jo mama — neilgai 
trukus po įvykio ji apsilanko mokykloje, norėdama pasiskųsti dėl 
kitų mokinių piktavališkumo jos sūnaus atžvilgiu. Jei mokytojai 
bando paaiškinti, kad ginčą pradėjo Janas ir jo elgesį reikia atitin- 
kamai taisyti, motina dažniausiai griežtai atmeta tokius siūlymus. 
Ji tiesiog negali įsivaizduoti, kad dalis kaltės galėtų tekti jos sūnui. 
Kartais konfliktą imasi spręsti ir tėvas, jis nueina net iki to, kad ima 
mušti kitus vaikus. Kad Janas nesutaria ne tik mokykloje, paaiškėjo 
per bendrus klasės pusryčius su tėvais. Apie Jano sunkumus prabi- 
lusią moterį Jano motina iškeikė tokiais žodžiais, kokių iš jos niekas 
nesitikėjo. 

Mokytoja pasikvietė Jano tėvus pasikalbėti apie tai, kad Janas pa- 
mokoje sunkiai sukaupia dėmesį. Ji papasakojo, kad Janui dažnai 
tenka priminti, jog laikas imtis užduoties, jis greitai išsiblaško. 

Pokalbio rezultatas: Jano motina kreipiasi patarimo į įvairių sri- 
čių gydytojus, kad šie nustatytų jos sūnaus elgesio priežastį. Nusta- 
toma, pavyzdžiui, „vidinis išsiblaškymas“, ADS (dėmesio sutrikimo 
sindromas), dėmesio sukaupimo ir išlaikymo sutrikimas ir t. t. — 
visa krūva diagnozių, tučtuojau skiriamas reikiamas gydymas. Ga- 
liausiai Jano motina teiraujasi mokytojos, ar nevertėtų sūnui duoti 
ritalino ar panašių vaistų, kad jis galėtų labiau susikaupti, - mo- 
kytoja atsako neturinti pakankamai medicinos žinių ir negalinti to 
nuspręsti. 

Tėvai, ypač motina, kišasi ir į mokymosi reikalus. Kitą dieną po 
matematikos kontrolinio darbo, kuriame Janas padarė tris klaidas, 
motina stovi priešais mokytoją, verkia ir klausia, kaipgi atsitiko, ji 
juk dvi valandas mokiusi Janą žodžiu ir raštu. Kai per kitą kontrolinį 
Janas nusirašinėja nuo draugo ir yra pagaunamas, motina, pasikal- 
bėjusi su juo, tvirtina, kad berniukas niekaip negalėjęs nusirašinėti. 


Ji nueina taip toli, kad net ima reikalauti pašalinti iš mokyklos 

kitą mokinį, su kuriuo Janas dažnai konfliktuoja. Pasiūlius jai su- 
sisiekti su mokytoja, ji nereaguoja ir skubiai skambina mokyklos 
vadovams, siekdama juos paveikti. Kai mokytoja jai paaiškina, kad 
toks elgesys nederamas, ji prapliumpa verkti ir atsiprašinėja. 

Pats Janas vis dažniau nesilaiko mokyklos taisyklių. Kai jam sa- 
koma pastaba, jis gūžiasi, lyg lauktų smūgio, o namie pasakoja, kad 
yra labai varžomas. Pastaruoju metu paaiškėjo buvus atvejų, kai Ja- 


nas net reketavo kitus vaikus. 


Tokie atsitikimai yra mano kasdienybė, mokyklose ir vaikų dar- 
želiuose nuolat susiduriu su panašiais dalykais. Jų tiek daug, kad 
išimtys laipsniškai virsta taisykle. 

Jano motina yra simbiotiškai susijusi su vaiku ir todėl bendrau- 
dama su juo negali išlaikyti reikiamo atstumo. Tai galima lengvai 
atpažinti iš daugelio jos poelgių. Ji negali, pavyzdžiui, net svarstyti 
minties, kad dėl kai kurių konfliktų galėtų būti atsakingas Janas. Tai 
kyla ne dėl jos piktavališkumo, o dėl simbiotinio sutrikimo, paver- 
tusio vaiką jos kūno dalimi ir neleidžiančio jai suvokti, kad ši dalis 
iš tikrųjų yra atskiras individas, veikiantis savavališkai (nesvarbu, 
tinkamai ar netinkamai). Jos nuomone, problemas (konfliktus, blo- 
gus mokymosi rezultatus) lemia išorinės priežastys, nesusijusios su 
vaiku — jos kūno dalimi, tad jas ir reikia „apkaltinti“, todėl iš dalies 
netgi agresyviai reaguoja į kitus vaikus, taip pat į jų tėvus ir, savaime 
suprantama - į mokytojus. 

Jano motinos pavyzdys gerai parodo, kaip su vaiku susitapatinę 
tėvai „už savo vaikus lanko mokyklą“. Aš dažnai vartoju šį posakį, 
nors iš pirmo žvilgsnio jis ne visai atspindi situaciją. Tačiau Jano 
motinos atveju akivaizdu, kas turima galvoje: nepavykęs matema- 
tikos kontrolinis, savaime gana nereikšmingas ir vertas atitinkamai 


ramios reakcijos, šios motinos suvokiamas kaip grėsmė jos pačios 

egzistencijai. Ji elgiasi taip, tarsi ne jos sūnus gavo prastą pažymį, o ji 
pati blogai pasirodė. 

Tipiška ir diagnozių bei gydymo paieška, lankymasis pas gydyto- 
jus ir įvairios to pasekmės. Nebandoma net svarstyti minties atidžiau 
pasižiūrėti į savo elgesį, nes juk jei kūno dalis neveikia taip, kaip tu- 
rėtų, vadinasi tai liga. 


Iš gyvenimo: mokytojas tikrina namų darbus 


Kaip mokykloje pasireiškia vaiko sampratos, iliustruosiu pavyzdžiu iš mo- 
kyklinio gyvenimo: namų darbai, tiksliau, jų uždavimas ir tikrinimas. 

Kalbėsime ne apie pagalbą atliekant namų užduotis, o apie tai, kaip 
su šiuo dalyku susidoroja mokytojas. 

Pagrindinės mokyklos mokytojas, kuris savo mokinius laiko vaikais, tai- 
gi ir elgiasi atitinkamai, namų darbų tikrinimą laikys savaime suprantamu. 
Jis pasižiūrės, ar vaikai iš viso atliko užduotis, užmes akį, ar atlikta švariai ir 
tvarkingai, patikrins turinį. Tiek turinio, tiek formos klaidas toks mokytojas 
tinkamai pataisys, atsižvelgdamas į padarytas klaidas pasirinks tinkamą 
būdą ir deramą pedagoginį metodą pasakyti vaikui, kaip jam pataisyti 
užduotį. Tokie taisymai tikrai nebus laikomi bausme mokiniui, nes klaidų 
taisymų tikslas ne toks. Be mokymo, tai padeda įdiegti mokiniui tam tik- 
rus elgesio modelius, pratina prie sistemingų darbo metodų ir procesų. 

Šie mokytojo veiksmai ganėtinai įprasti, tačiau jei mokytojas laikosi 
sampratos „vaikas yra partneris“ , jis to nedaro. Toks mokytojas vado- 
vaujasi nuostata, kad pagrindinėje mokykloje vaikas dirba savarankiškai, 
taigi pajėgus pats rūpintis namų darbais, nes jam svarbu žinios, kurios 
ateityje bus reikalingos kitoms užduotims. Jei toks mokytojas patikrina 
namų darbus, jis būtinai juos aptars su mokiniu. Galimas daiktas, net iš- 


sakys patarimą, siūlys šį bei tą pakeisti arba kai ką atlikti iš naujo. Tačiau 

tai bus tik patarimas, jis jausis savo prisiimtos sampratos įpareigotas leisti 
vaikui laisvai pasirinkti, ar įgyvendinti šiuos siūlymus. 

Mokytojas, norintis būti vaiko mylimas, veikiausiai net netikrins namų 
darbų, o gal iš viso jų neužduos. Jis baiminsis konfrontacijos su savo mo- 
kiniais dėl neatliktų ar blogai atliktų namų darbų, jam bus svarbu, kad 
mokiniai jį Mėgtų ir už tai, kad jis yra mokytojas, kuris niekada neužduo- 


da namų darbų. 


3 SKYRIUS 


Susikalbėjimo dilema: ką iš tiesų turime 


galvoje, kai sakome „vaikas“ 


Geriausias būdas spręsti problemas — kalbėtis. Tačiau tai ne visada 


lengva. Daugelis žmonių vartoja tas pačias sąvokas, kalbėdami apie 


visiškai skirtingus dalykus. Būtent taip atsitinka diskutuojant apie 


vaikus: mes visi sakome „vaikas“, tačiau omenyje turime skirtingą 


„objektą“. Tai paremta įvairiomis vaiko sampratomis, dėl kurių kyla 


vienokių ar kitokių santykių sutrikimų. Kalbu apie tai norėdamas 


parodyti, kaip svarbu susikalbėti ieškant išeities iš sunkios padėties. 


Susikalbėjimo problema pasireiškia keliais lygmenimis. Susikal- 


bėti dabar dažnai nebesugeba 


i] 


e 


to paties kolektyvo mokytojai, 
mokytojai su mokiniais, 
mokytojai su tėvais, 

tėvai su vaiku, 

seneliai su tėvais, 


tėvai tarpusavyje. 

Suaugusieji — tėvai, mokytojai, seneliai, auklėtojai — nesusikalba 
tarpusavyje kalbėdami pie vaikus; mes matome vis didėjančią tuštu- 
mą tarp šių suaugusiųjų grupių ir vaikų, o pastarieji netenka galimy- 
bės sveikai psichiškai bręsti. 

Kodėl suaugę žmonės nebesusikalba kalbėdami apie vaikus? Juk 
visi apie juos tik ir kalba — tėvai, auklėtojai, mokslininkai, knygų au- 
toriai, žurnalistai ir pirmiausia visų rūšių politikai. Vienas po kito 
rengiami aukštų švietimo vadovų posėdžiai, žiniasklaida savaitėmis 
diskutuoja apie išmokų vaikams didinimą dešimčia eurų, o leidiniai 
apie vaikus nebetelpa į knygynų ir bibliotekų lentynas. 

Visi sulig savo išmanymu ir sąžine stengiasi pagerinti padėtį ir 
rasti naujų problemos sprendimo būdų. Ir vis dėlto mums tenka su- 
tikti vis daugiau probleminių, nebrandžių vaikų, o visos tos diskusi- 
jos nepateikia naudingų išvadų. Nes visos šios kalbos ir leidiniai apie 
vaikus remiasi jau minėtomis skirtingomis vaiko sampratomis. Taigi 
iš tikrųjų susikalbėti neįmanoma. Kalbų vis daugiau, bet kalbama 
apie skirtingus dalykus. 

Tik nedaugelis, prabilę apie vaikus, juos ir turi galvoje. Jie žino, 
kad vaikai yra nebrandūs, kad siekiantiems sėkmės gyvenime vai- 
kams reikia visko mokytis ir kad jiems būtinas meilės kupinas suau- 
gusiojo vadovavimas. Privalomą natūralią hierarchiją jie suvokia ne 
kaip priespaudą, o globą, kuriai būtinas stiprus atsakomybės pojū- 
tis. Ši nuostata gerai atsiskleidžia šiandien beveik nebevartojamame 
žodyje „globotinis“. Vaikas, kuris laikomas globotiniu, hierarchiškai 
gali būti tik žemiau už tą, kuris globoja. Tačiau globotinis dėl to ne- 
patiria jokio neigiamo poveikio. 

Kodėl tai svarbu, galima iliustruoti sporto pavyzdžiais. Kiekvie- 
nos sporto šakos treniruotėse svarbu aiškiai pasiskirstyti trenerio ir 
mokinio vaidmenimis. Vienas nurodo kryptį, kitas ta kryptimi eina 
ir mokosi. 

Šis dalykas labai svarbus. Trenerio vadovavimas ir nurodymai spor- 
tininkui, kaip ir suaugusiojo — vaikui, skirti ne paklusniam vykdytojui 
ugdyti, o padėti mokytis savarankiškumo. Nei olimpiniai čempionai, 
nei savimi pasitikintys, savarankiški suaugusieji nenukrinta iš dan- 
gaus, taigi negimsta tokie. Už savo pasiekimus jie dėkingi žmonėms, 
tinkamai vadovavusiems jų sportiniam ar žmogiškajam vystymuisi. 

Treneris konsultuoja ir ugdo savo mokinį, t. y. parodo, kaip elg- 
tis netinkama, ir skatina lavintis toliau. Jis tai daro ne autoritariškai, 
lyg kareivinių kieme, o skirdamas savo mokiniui didelį dėmesį. Kaip 
treniruojamasi naujoje sporto šakoje, taip mokomasi ir gyvenimo. 
Mokinio ir vaiko pastangas mokytis ir tobulėti vertina hierarchiškai 
aukštesnis treneris arba mokytojas, pagirdamas ir paskatindamas. 
Treneris užima hierarchiškai aukštesnę padėtį todėl, kad tokia tre- 
nerio funkcija, o ne todėl, kad jis pats taip nusprendė. Tas pats galioja 
ir suaugusiojo—vaiko santykiams: suaugusieji nėra vaikų viršininkai, 
jie intuityviai žino, kad vaikams reikia vadovauti ir nurodyti, nes jie 
dar nėra visiškai subrendę. 

Treniruočių pradžioje, kai mokinys dar pradedantysis, sporto 
treneriui svarbu lavinti nuosekliai, taip pat nepraktikuojama šian- 
dien treniruotis viena, o rytoj — ką kita. Svarbu padėti pagrindus 
tolesniam konkrečios sporto šakos įgūdžių lavinimui. Tik po daugy- 
bės treniruočių skiriama laiko aptarti taktikai, kalbantis gilinamasi į 
žaidimo subtilybes, aptariami aukštesni tikslai. Pritaikius šį modelį 
vaikų ugdymo sričiai, tai galima apibūdinti kaip perėjimą nuo tradi- 
cinio prie modernaus mąstymo, tik vyresnis vaikas gali būti aktyviau 
įtraukiamas į sprendimų priėmimo procesą. 

Bet vėl grįžkime prie pagrindų. Sportininkui dažnai būna netgi 
kenksminga per daug galvoti apie atliekamus pratimus. Juos iš es- 
mės tiesiog reikia atlikti daug neklausinėjant, nes galima susidurti 
su vadinamąja kognityvine blokada. Kitaip tariant, jei aš, būdamas 

tenisininkas, prieš kiekvieną smūgį mąstysiu, ar jis turi prasmę ir ar 
negalėtų būti atliktas visai kitaip, kamuoliukas, kurį turėjau atmušti, 
seniai bus už aikštelės ribų. Tokiu metu svarbiausia — ne subtilybės, 
o automatiškai atmušti kamuoliuką. 

Pernelyg daug analizuojantis mokinys į trenerį žiūrėtų ne kaip į 
mokytoją, o kaip į sau lygų žaidėją, kuris turi paaiškinti treniruočių 
metodus, kuriais remiantis bus dirbama. Tačiau jis nesistengs įtikti 
savo žaidybinių gebėjimų ugdytojui. Begalinės diskusijos vietoj tre- 
niruočių neskatins jokios sportinės pažangos. 

Tie, kas suvokia vaiką kaip besivystančią būtybę, sakydami „vai- 
kas“, jį ir turi omenyje. Aš, vaikų psichiatras, susikalbu su tokiais 
žmonėmis, nes mes šnekamės apie tą patį objektą; komunikacijos 
teorijos žodžiais, siuntėjas ir gavėjas dirba tuo pačiu dažniu. 

Susikalbėti sunkiau, kai viena bendraujanti šalis kalba apie vaiką 
kaip partnerį, o kita tebelaiko vaiką vaiku. Kai vieni atstovauja „vai- 
kas yra vaikas“, o kiti kitokiai sampratai, kad ir ką sakytum, pokalbiai 


beprasmiški. 


Mokytojų kolektyvas: 
mokytojai kalbasi apie vaikus 


Vis labiau stringančios komunikacijos dramatiškumas ypač aiškiai 
atsiskleidžia pagrindinės mokyklos mokytojų tarpusavio pokalbiuo- 
se. Vienai mokytojų grupei priklauso tie, kurie yra savo mokinių 
vadovai, laikantys juos vaikais ir mokiniais ir atitinkamai jiems va- 
dovaujantys, kitai grupei, kurių požiūris orientuotas į partnerystę, 
tokio požiūrio kaip tik trūksta. Jie mokinius laiko sau lygiais, tokiais, 


kokiais pagrįstai laikytų kitus suaugusiuosius. Mokinys jiems tam- 

pa savarankiškai (o iš tiesų — savavališkai) ir atsakingai besielgiančiu 
bei besimokančiu partneriu. Šios grupės mokytojai nesupranta, kad 
tokia darbo forma galima tik nuo jaunystės, o mokykloje mokiniai 
turėtų mokytis vadovaujami mokytojo. 

Kadangi šiai save ypač išprususia, bent jau teoriniais klausimais, 
laikančiai mokytojų grupei nelaikyti kitų suaugusiųjų hierarchiškai 
žemesniais yra savaime suprantamas dalykas, šios grupės mokytojai 
tą sampratą taiko ir savo mokiniams. Kai tokie mokytojai sutinka ko- 
legą, vaikus laikantį vaikais, taigi savaime esančiais žemesnėje pozi- 
cijoje, tokį požiūrį jie traktuoja kaip nepagarbą vaikams. Mokytojai, 
suvokiantys save kaip vadovus, o ne kaip savo mokinių partnerius, 
aplinkinių vis dažniau vertinami kritiškai, o kartais net laikomi re- 
akcingais. Staiga jie tampa beširdžiais, konservatyviais, netgi atvirai 
abejingais ir atstumiančiais mokytojais, nors dauguma iš jų nepatiria 
jokių sunkumų dirbdami su mokiniais. 

Dėl nesusikalbėjimo šioms grupėms bendrauti beveik neįma- 
noma. Svarbūs pokalbiai apie elgesį su konkrečiais mokiniais, mo- 
kyklos koncepcijas ir kasdienius mokyklos gyvenimo reikalus dėl 
šios priežasties baigiasi be rezultatų, ir negali būti kitaip. 

Kai mokinys neklauso mokytojo, mokytojas, laikantis mokinį 
vaiku, imsis taisyti jo elgesį. Jei mokinys nesitaisys, bus taikomos pe- 
dagoginės priemonės. Čia labai aiškiai matyti, kada reikia pedago- 
gikos, - būtent tuomet, kai vaikas laikomas vaiku ir kai jo psichika 
užtektinai subrendusi reaguoti į pedagogines priemones. 

Dėl partneriško požiūrio į vaiką dažnai nebeatpažįstamas jo 
vangstymasis. Todėl klaidingas auklėjimo prielaidas pasirinkusiam 
mokytojui maga leistis ieškoti mokinio nepažangumo ar nedarbin- 
gumo priežasčių. Dirbdamas mokyklose dažnai matau mokytojų, 
mėginančių nustatyti vaikų elgesį paaiškinančią diagnozę. Jie nepa- 
stebi iš mokytojų tampantys diagnozuotojais. 

Diagnozių sąrašo viršuje tebėra sunkiai apibūdinamas ADS*; nu- 
stačius šią diagnozę, auklėjimo įstaigos įgaliotam asmeniui primygti- 
nai siūloma vesti vaiką pas psichoterapeutą taisyti elgesio. Taip orien- 
tuotis į simptomus būdinga mokytojams, besilaikantiems sampratos 
„vaikas yra partneris“. 

Jei mokytojas, kuris vaiką laiko vaiku, pasakytų pastabą dėl vaiko 
elgesio, jam kiltų grėsmė, kaip jau minėjau, būti apkaltintam nepa- 
garba vaikui. Tačiau iš tiesų tai jo kolega elgiasi nepagarbiai. Mo- 
kytojas, kuris laikosi vaiko kaip partnerio sampratos, netampa tuo 
priešininku, kuris vaikui būtinas. Vaikams natūraliai reikalingi suau- 
gusieji, į juos reaguojantys aiškiai, kaip priešininkai sporte. Tik taip 
mokykloje galima padėti vaikams bręsti ir leisti mokytis, pavyzdžiui, 
iš konfliktų. 

Mokytojo užduotis — su meile padėti savo mokiniams ir juos nu- 
kreipti tinkama linkme. Mokinys, kuriam mokytojas parodo, kad jis 
tėra partneris, negauna galimybės patirti, kad kartais reikia derintis 
prie kitų žmonių ar, kitaip tariant, pripažinti jų žinias bei patirtį ir 
kad ne visada šokama pagal vaiko dūdelę. 

Vis daugėja mokytojų, kurie reaguoja netinkamai net į didesnius 
vaikų nusižengimus. Tokie projekcinį santykių sutrikimą patiriantys 
mokytojai nesąmoningai emociškai išnaudoja mokinius, pasiimdami 
iš jų meilę ir pripažinimą, kurio negauna savo aplinkoje. Šie mokyto- 
jai negali pamatuotai reaguoti į netinkamą vaikų elgesį, nes nuolatos 
jaučia baimę prarasti vaikų prielankumą. 

Pokalbiai apie vaikus ir elgesį su jais šiuo atveju irgi beveik ne- 
įmanomi. Kai toks mokytojas kalbasi su kolega, kuris vaikus tebe- 
laiko vaikais ir yra jų „priešininkas“, jie vienas kito nesupranta. Jie 
gali ilgai kalbėti apie tą patį mokinį ir nerasti sutarimo. Jei mokinius 


* Aktyvumo ir dėmesio sutrikimas. 

vaikais laikantis mokytojas savo kolegai duos patarimų pagerinti ku- 
rio nors mokinio rezultatus sustiprintai mokant tam tikrų dalykų, 
jis nebus išgirstas. Mokytojui, trokštančiam būti mėgstamam, būtų 
nepakeliama, jei vaikas atmestų nurodymą sustiprintai mokytis, ir 
jis nutrauktų tai, ką buvo suplanavęs. Ir geriausių norų vedamas, jis 
negalėtų elgtis taip, kaip jam teisingai pataria, nes jis vaiką mato vi- 
sai kitaip negu nepriklausomas patarėjas. Šis sutrikęs bendravimas 
tragiškas tuo, kad mokinių keliamos problemos yra nuolatos atidė- 
liojamos, tuščiai aptarinėjamos ir visiškai nesprendžiamos, nes ne- 
sutampa požiūriai į vaiką. 

Mokytojų tarpusavio bendravimo sutrikimai aiškiai matyti mo- 
kytojų konferencijų metu. Mokytojai akivaizdžiai skirtingai reaguoja 
į tam tikrus konferencijos nutarimus. Jie gali tų nutarimų ir nesilai- 
kyti, jei šie prieštarauja kurio nors mokytojo požiūriui. Vienos konfe- 
rencijos dalyvių kalbos nepasiekia kitų dalyvių ausų, o mokykla kaip 
institucija praranda pasitikėjimą, nes nebeaišku, kokiais principais 
savo veikloje vadovaujasi mokytojų kolektyvas. 


Mokytojų ir mokinių bendravimas 


Mokyklinio lavinimo sėkmę visų pirma laiduoja mokytojo ir mo- 
kinių ryšys. Jis palaikomas kalbėjimo lygmeniu, todėl mokytojų ir 
mokinių susikalbėjimas yra svarbiausias mokymo įstaigos rūpestis. 
Dabar dažna bendravimo sunkumų priežastis yra ta, kad mokytojai 
dirba su mokiniais, nepakankamai subrendusiais pagal savo amžių, 
dėl vystymosi sutrikimų esančiais kaip maži vaikai. Vaikai nepaiso 
mokytojo duodamų užduočių, nes nepajėgia pripažinti vadovavimo. 


Todėl mokytojai dažnai būna priversti po kelis sykius kartoti net pa- 

prastus nurodymus, pavyzdžiui, pasiimti knygą arba ką nors užsira- 
šyti. Tai, ką jie laiko mokinio vangstymusi, iš tiesų yra nesąmoningas 
mokinio bandymas patikrinti jam jau žinomus dalykus. Smegenų 
ląstelės taip veikia — jos nuolat tikrina tai, ką jau žino. Simbiotiškai 
auginami vaikai išmoksta valdyti tėvus. Jie dažnai priverčia tėvus ke- 
letą sykių kartoti pavedimus. Tokie vaikai mokykloje reikalauja savo 
patirties patvirtinimo iš mokytojo. Jei mokytojas tai padaro, vaiko 
pasaulėvaizdis, kuriame jis geba viską valdyti, patvirtinamas. 

Mokytojui labai sunku ištrūkti iš tokios padėties. Sunkumų kyla 
net ir tokiam, kuris mokinius tebelaiko vaikais ir intuityviai siekia 
atsiriboti, tai yra ignoruoja vaiką, delsiantį pasiimti vadovėlį, taip 
parodydamas, kad toks elgesys nepriimtinas. Pamoka turi tęstis, 
vadovėliai būtinai reikalingi visiems mokiniams. Mokytojui iš tikro 
nelieka pasirinkimo, aplinkybės jį verčia siųsti vaikui klaidingą sig- 
nalą ir patvirtinti jo susidarytą pasaulėvaizdį, — o jame vaikas yra 
visagalis. 

Mokytojams su mokiniais įmanoma susikalbėti tik tuomet, kai 
mokytojai vaikus laiko vaikais ir moko tokius mokinius, kurių išsi- 
vystymas atitinka amžių. Jei kurioje nors pusėje esama sutrikimo, 
bendraujama „pro šalį“ ir prarandamas sėkmingo mokyklinio lavini- 


mo pagrindas. 


Mokytojų ir tėvų bendravimas 


Simbiotinį santykių sutrikimą patiriantiems tėvams žodis „vaikas“ 
yra kaip tuščias apvalkalas. Jie, kaip ir visi, iš įpročio sako „vaikas“, 
tačiau galvoje turi visai ką kita — savo kūno dalį, nes simbiozės atveju 
vaikas suvokiamas kaip tėvų kūno dalis. Tokie tėvai negali supras- 

ti, kaip mąsto tie, kurie sugeba pasiekti norimą rezultatą nespaus- 
dami vaikų. Mokytojų kolektyve šios problemos, ko gero, nėra, nes 
simbiotinių sutrikimų tarp mokytojų beveik nepasitaiko. Tačiau kai 
mokytojui prireikia kalbėtis apie vaiką su tėvais, kurie yra su vaiku 
simbiotiškai susiję, iš anksto aišku, kad susikalbėti nepavyks. 

Tėvai nepajėgia pažvelgti į vaiką iš šalies. Kai mokytojas kritikuoja 
vaiko elgesį, tėvai visada turi to elgesio paaiškinimą, nes yra įsitikinę, 
kad vaikas nieko negali daryti sava valia. Jei mokytojas toliau atkak- 
liai kritikuoja, tėvai gali net imtis priemonių prieš mokytoją. Pasirin- 
kimas platus: nuo skundo mokyklos vadovui arba administracijai iki, 
išskirtiniais atvejais, pasikėsinimo į asmenį. Dažniausiai iš mokytojo 
reikalaujama, kad jis su vaiku elgtųsi kaip psichoterapeutas. 

Nuolat blogėjančio tėvų ir mokytojų bendravimo padariniai 
liūdni. Nesutarimų pastaraisiais metais labai pagausėjo, apie tai 
daug rašoma spaudoje. Laikraščiuose kiekvieną savaitę skaitome 
apie mokytojus, kurie patyrė psichinę arba fizinę prievartą, su jais 
kovojama įvairiausiomis priemonėmis, vis dažniau ir teisinėmis. 

Pasitaiko keistų situacijų — apie vieną tokią man trumpai papasa- 
kojo sutikta mokytoja. Mokslo metų pradžioje į parengiamąją klasę 
atėjęs šešiametis berniukas priėjo prie mokytojos ir pasakė —- žodis 
žodin: „Aš norėjau eiti į tą pačią klasę su savo draugu Adrianu. Mes 
iš anksto apie tai pranešėme. Bet dabar jis yra 1b, o aš la. Mano tėvas 
advokatas. Jūs pamatysite, kas jums bus. Mes jus paduosime į teismą 
už tai, kad mano draugo nėra mano klasėje: Po šio pareiškimo jis 
apsisuko ir nuėjo. 

Iš to būtų galima pasijuokti, jei tai būtų pavienis kuriozinis atve- 
jis, tačiau Vokietijoje pastaruoju metu tai tampa nemaloniai dažnu 
reiškiniu. Spiegel 2008 m. liepą išspausdino atvarto dydžio straipsnį 
„Vokietijos mokyklas užplūdo skundai . Ten rašoma: 

Advokatų pasitelkimas sprendžiant nesutarimus su mokyklomis tapo Vokie- 
tijos mokymo įstaigų kasdienybe. Tėvų ir mokytojų konfliktams priežasčių 
netrūksta - tai ir drausmės priemonės, ir pažymiai, ir perkėlimas į kitą klasę. 


Galiausiai kivirčai vis dažniau persikelia į teismą.* 


Straipsnio autorius pateikia ir skaičius: per pastaruosius dešimt 
metų Bavarijoje skundų pagausėjo keturis kartus, Šiaurės Reino- 
Vestfalijos žemėje nuo 2006 iki 2007 m. - pusantro karto, iš viso vien 
čia - maždaug 2 000 bylų. Neretai jose nagrinėjami štai tokie dalykai: 
vienai mokytojai neseniai teko aiškintis, kodėl ji rašto darbus taiso 
raudonu rašikliu — vaikui esą „traumuojanti patirtis“ sąsiuvinyje rasti 
tiek daug taisymų signaline spalva, pareiškė jai motina**. 

Toks agresyvus, žeminamas ir įžūlus elgesys su mokytojais iš iš- 
imties virsta taisykle, ribos kasmet peržengiamos vis drąsiau. 

Beje, įdomu, kad kone visos tokio pobūdžio bylos baigėsi tėvų 
pralaimėjimu. Tėvų nesustabdo net akivaizdus skundo neperspek- 
tyvumas teisme, ir tai tik dar labiau pabrėžia, kad susiduriama su 
emocijų, o ne proto valdomu elgesiu. Beje, tokia padėtis ne tik Vokie- 
tijoje. Neseniai man tai vėl buvo patvirtinta: pažįstamas pranešė, kad 
Anglijoje laimėta byla, kurioje tėvai gynė savo teisę įstatymo numa- 
tyta tvarka kištis į jau studijuojančių vaikų gyvenimą. Tai tik vienas 
pavyzdys, kaip daugelyje šalių, ne tik Vokietijoje, pakito tėvų elgesys. 
Tačiau, mano nuomone, mums tai turėtų būti ypač svarbu, nes, pa- 
lyginti su kitomis šalimis, mūsų šalies šeimai tenka gerokai didesnė 
vaikų auklėjimo dalis. 


* G. Kleinhubbert, „Traumatische Erfahrungen“, Der Spiegel, Nr. 26, v. 23.06.2008, S. 60f. 
** Ten pat. 

Taigi tėvų ir mokytojų komunikacija ne tik neįmanoma, jos daž- 
nai netgi vengiama, o kai kuriais atvejais ja rūpintis iš karto perduo- 
dama advokatams. 

Daugybė tėvų patiria simbiotinį santykių sutrikimą, dėl jo vai- 
ko elgesys nebesuvokiamas objektyviai ir kiekvienas iš vaiko gautas 
impulsas priimamas nekritiškai — tai tipiški simbiotinio santykių su- 
trikimo požymiai. Jei iš vaiko ateina impulsas „aš buvau neteisingai 
nubaustas“, ieškoma už tai atsakingų ir jiems keršijama. Dažniausiai 
kaltinamas mokytojas arba mokyklos vadovas - už mokytoją. 

Gąsdinanti įžvalga: net jei dauguma mokytojų vaikus tebelaiko 
vaikais ir mokytojų kolektyvas bendrauja be didelių trikdžių, bend- 
raujant su vaikų tėvais problemų neišvengiama. 

Esminis klausimas — ką daryti su vaikais, tuose suaugusiųjų gin- 
čuose visai išleidžiamas iš akių. 


Tėvų ir vaikų bendravimas 


Ši bendravimo sritis, žinoma, svarbiausia. Ryšys su tėvais yra anks- 
tyviausi vaiko patiriami santykiai, nulemiantys ir jo brendimą. Tėvai, 
kurie per vaiką nesąmoningai kompensuoja tai, ko jiems labiausiai 
trūksta, sunkina savo santykius su vaiku, ypač simbiozės atveju; nors 
daug su vaikais kalbamasi, nepasiekiama geidžiamo rezultato — 
bendravimo nėra. 

Laikantis partnerystės sampratos, požiūris į vaiką neteisingas. 
Vaikui neleidžiama pajusti natūralaus tėvų žinių ir patirties prio- 
riteto, neperduodamas deramas elgsenos modelis. Tačiau vaikui 
leidžiama pasijusti lygiam su motina ir / arba tėvu. Tai paremta 


aiškinimo ir supratimo koncepcija. Bendravimas, vadovaujantis šia 

samprata, niekuomet negali vykti vienašališkai. Jei vaikui per daug 
nurodinėjama, partneriškai mąstančių tėvų manymu, kyla pavojus 
pasiglemžti vaiko teisę turėti savo nuomonę. Kitaip sakant, kai tėvai 
vaikus laiko vaikais ir stengiasi skatinti jų vystymąsi ne vien supra- 
timu ir aiškinimu, vaikai atsidėkoja be žodžių — normaliai elgiasi su 
aplinkiniais. 

Jei partnerystės samprata besivadovaujantys tėvai pašnekesį lai- 
ko svarbiausiu dalyku, nors jo komunikacinę funkciją ir klaidingai 
supranta, tai tie, kurie vadovaujasi samprata „noriu vaiko meilės“, su 
savo vaikais iš esmės visai nebendrauja. Vaikas į jokį savo elgesį ne- 
sulaukia tinkamo atsako, jis girdi vien: „Taip, tau leidžiama, tu gali. 

Simbiozės atveju bendravimo sutrikimas reiškiasi dvejopai. Pra- 
džioje kalbama tam tikra prasme „pro šalį, nes vaiko veiksmų beveik 
nesuvokiama. Simbiotinį santykių sutrikimą patiriantiems tėvams 
netinkamas vaikų elgesys netrukdo, jie to elgesio apskritai negali 
vertinti dėl tėvų ir vaikų psichikos susiliejimo. Bendravimo sutriki- 
mas ypač išryškėja, kai tėvai su savo vaikais kalbasi lyg niekur nieko, 
šiems akivaizdžiai netinkamai elgiantis. Simbiozei įsigalint ir tėvams 
vis dažniau gaunant pastabų dėl vaikų elgesio, bandoma tą elgesį val- 
dyti, tada viskas vyksta priešingai: imama bendrauti agresyviai, tėvai 
nepaliaujamai aiškina vaikams, siekdami, kad šie keistųsi. O vaikai 
jaučiasi taip gaunantys dėmesio. Kokiu būdu tas dėmesys rodomas, 
jiems nesvarbu. Vaikui svarbu viena: aš nereaguoju, ir mama su tėčiu 
visą dėmesį skiria man. 

Toks vienpusiškas bendravimas turi lemtingų padarinių abiem 
šalims. Tėvai vis labiau stengiasi, bet nieko nepasiekia. Sutrikus 
bendravimui, vaikas įstringa ankstyvosios vaikystės narcisizme. Ne- 
išmokstama pripažinti priešais esančio. Jei tenka bendrauti su kitais 
žmonėmis, jiems atrodo, kad kalbasi su kažkuo, kas iš tikro net ne- 


reaguoja. Pasekmės darbo ir asmeniniams santykiams katastrofiškos. 

Tėvų ir senelių bendravimas 


Vis daugiau sunkumų kyla bendraujant tėvams su seneliais. Jei tradi- 
ciniai auklėjimo metodai vaikų ugdymą didžiojoje šeimoje laikė pri- 
valumu, šis auklėjimo modelis, net jei išlieka, vis dažniau nukenčia 
dėl tėvų ir senelių negebėjimo susitarti dėl vienodų elgesio su vaikais 
principų. 

Ypač ryškiai bendravimo sutrikimas pasireiškia senelių itin mėgs- 
tamu elgesiu — kai vaikas būna pas juos, jis dažnai lepinamas labiau, 
nei tai daro tėvai. Nebūtų ko priekaištauti, nes tai juk įprastas senelių, 
kuriuos visi turime ir mylime, elgesio būdas. Tačiau reikia atkreipti 
dėmesį į kai kuriuos svarbius dalykus. Seneliai tradiciškai perimda- 
vo lepinimo funkciją, bet vaiką laikė vaiku ir atitinkamai reguliavo 
nederamą jo elgesį, taigi auklėjo įprasta to žodžio prasme. Dabar vis 
daugiau senelių išgyvena projekcinį sutrikimą ir nesąmoningai le- 
pina ne todėl, kad nori pamaloninti vaiką, o todėl, kad siekia gauti 
vaiko meilę ir pripažinimą. 

Kai tokie seneliai žino, kad jų namuose leidžiami dalykai vaikui 
draudžiami tėvų namuose, jie dažnai sako: „Tik nepasakok mamai 
arba tėčiui!“ Tokiu tariamai nekaltu sakiniu jie pastebimai, netgi dve- 
jopai, trikdo vaiko bendravimą su tėvais. Vaikui, kurio psichika ne- 
pajėgi tinkamai suvokti šio sakinio, uždraudžiama su tėvais namuose 
kalbėtis apie tam tikrus dalykus, kuriuos jis normaliu atveju veikiau- 
siai mielai aptartų. Taigi vaikui ne tik be reikalo įkalbamas nereika- 
lingas kaltės jausmas, jis dar ir dirbtinai supriešinamas su tėvais. 

Gali būti ir priešingai — kai sutrikimas yra paveikęs tėvų ir vai- 
kų santykius, o seneliai tebelaiko vaiką vaiku. Tuomet kyla senelių ir 
tėvų nesutarimų, nes ir vieni, ir kiti, kalbėdami apie tą patį vaiką, turi 
galvoje skirtingą „objektą“. Senelių nepasitenkinimas tėvų elgesiu su 
anūku gali labai pabloginti šeimos santykius. 

Šeimos bendravimas 


Siekdamas aiškiau parodyti lemtingas mano aprašytų santykių sutri- 
kimų pasekmes visam mūsų gyvenimui, norėčiau pasakyti dar porą 
žodžių apie tai, kas gyvenant su probleminiais vaikais vyksta šeimose 
ir tarp partnerių. 

Akivaizdu — dėl netinkamo daugelio suaugusiųjų elgesio ne tik 
užauginama daug darbui ir asmeniniams santykiams nepasirengu- 
sių vaikų bei jaunuolių, bet, sutrikus vieno iš partnerių santykiams 
su vaiku, stipriai nukenčia ir pačių suaugusiųjų asmeniniai santykiai. 
Tada lengvai įsiplieskia ilgalaikiai ginčai, galintys baigtis santykių nu- 
trūkimu. 

Imkime pavyzdį: Šmitų šeima žiūri futbolą. Svarbias rungtynes 
kartu stebi į svečius pasikviesti pažįstami. Pradžia 20.45 val. Penkerių 
metų Maksui, kuris paprastai eina gultis aštuntą, ir šį vakarą turėtų 
galioti ta pati tvarka. Tačiau mažasis spėja, kad šį vakarą bus kažkas 
įdomaus, jis nugirdo, jog per televiziją bus rodomas futbolas, taigi 
zuja aplinkui ir reikalauja leisti pasilikti. Ponas Šmitas vaiką laiko vai- 
ku, nesileidžia į kalbas ir nurodo sūnui nė negalvoti apie vakarojimą 
ir įprastu laiku eiti lovon. Ponia Šmit yra visai kitokios nuomonės. 
Ji nuo pat pradžių vaiką laikė partneriu ir dabar mano, kad vaikui 
reikia bent jau paaiškinti šį sprendimą. Ji tiesiog negali apsiprasti su 
tuo, kad vyras taip paprastai ir aiškiai atsisakė patenkinti vaiko troš- 
kimą. Jos manymu, lygiaverčiam partneriui nieko negalima atsakyti 
nepasistengus suprantamai paaiškinti. Taigi, tėvui priėmus teisingą 
sprendimą, motina atžalos akyse jį kritikuoja. 

Toks moters elgesys su savo vyru labai susilpnina tėvą vaiko aky- 
se, ką jau kalbėti, kokių lemtingų pasekmių vaikui turės išsiskyrę 
tėvų požiūriai ir atsiradusi proga juos kiršinti. Prisideda dar ir tai, 


kad, kaip jau rašyta, kalbėtis apie šį dalyką neįmanoma, nes minėda- 

mi sūnų abu tėvai mato skirtingą „objektą“. Per dieną Šmitų šeimoje 
priimama daug panašių sprendimų, nuolat kyla konfliktų, ir ilgainiui 
tai stipriai paveikia tėvų tarpusavio santykius. Vienintelė išeitis iš 
šios padėties yra partneriškajai sampratai atstovaujančio suaugusio- 
jo, šiuo atveju — motinos, savivoka. Tik tuomet, kai abu turės galvoje 
tą patį, kalbės apie vaiką kaip vaiką, bus įmanoma grįžti prie norma- 
lių šeimos santykių, ir tai leis sūnui optimaliai psichiškai bręsti. 

Šiandien daug kalbama, kad auginantieji vaikus gyvena skur- 
džiau. Soties, kompensacijos už patiriamus finansinius sunkumus 
nebuvimas yra svarbi tema, tačiau beveik nebesuvokiama rizika, kad 
vaikai, turintys būti akivaizdžiausias dviejų žmonių meilės įrodymas, 
gali tapti grėsme tai meilei. 

Remdamiesi Šmitų šeimos pavyzdžiu ir atsižvelgdami į santykių 
sutrikimų pobūdį, galėtume įsivaizduoti ir kitokių sutuoktinių tarpu- 
savio santykiams kenkiančių situacijų. Jei ponia Šmit turėtų projek- 
cinį sutrikimą, ji galėtų vyro išsakytą draudimą pirmiausia prisiimti 
sau ir net laikyti jį itin perdėtu. Tokiu atveju ji jaustųsi vyro asmeniš- 
kai užsipulta, nes jai atrodytų, kad tai jai buvo uždraustas futbolas. Ji, 
ko gero, sakytų: „Nieko čia bloga, berniukas juk dar vaikas, negalima 
jam visko drausti“ Nesąmoninga baimė, patvirtinus tėvo draudimą, 
užsitraukti vaiko nepasitenkinimą būtų stipresnė, nei supratimas, 
kad tokio amžiaus vaikui tokiu laiku reikia miegoti, nes kitą dieną jis 
turi būti pailsėjęs. Ji tai žino, bet negali savo žinojimu vadovautis, nes 
bijosi prarasti vaiko meilę. 

Esant simbiotiniam santykių sutrikimui, motina iš viso negalėtų 
pritarti tėvo sprendimui, nes jos psichika tą sprendimą apdorotų taip, 
tarsi tai būtų draudimas judėti kuriai nors jos kūno daliai. Kadangi 
tai neįmanoma, ji prieš vyro valią leistų vaikui žiūrėti televizorių ir 
taip įpliekstų šeimos ginčą. Vaiką laikančio vaiku tėvo nuostata šiuo 


atveju aiški: maži vaikai vėlų metą turi miegoti, jiems galima labai 

neilgai žiūrėti televizorių arba net visai to nereikia. Jei tėvas išjungtų 
televizorių, motina greičiausiai vėl jį įjjungtų. Motina yra visai prara- 
dusi natūralią nuovoką, nors savo vaiką iš pažiūros tebelaiko vaiku, ji 
su vaiku susitapatinusi ir nebesuvokia netinkamo savo elgesio vaiko 
ir vyro atžvilgiu. Noriu pridurti, kad vaidmenų pasiskirstymas čia 
neturi reikšmės, gali būti ir kitoks. 


Sutrikusio bendravimo pavyzdys 
iš mano praktikos 


Kaip sutarti dėl sveiko vaikų vystymosi, jei visi kalba apie tokius skir- 
tingus dalykus? Kalba apie tai, kas geriausia vaikui ir jo vystymuisi, 
tačiau dauguma nesąmoningai rūpinasi tik savo gerove ir norėdami 
ją užsitikrinti įvairiais būdais naudojasi vaikais. 

Svarbiausia yra štai kas: norint spręsti akivaizdžias šiandienos vai- 
kų ir jaunuolių problemas, reikia eiti išvien ir rasti bendrą sampratą. 
Tačiau tai pavyks tik jei nebebus žiūrima į vaikus kaip į partnerius, o 
suaugusieji suvoks, kad išnaudodami vaikus kaip pripažinimo šaltinį 
jie netinkamai elgiasi. Kol šito neįvyks, ir toliau beviltiškai mėginsime 
aiškintis deramus vaikų auklėjimo bei ugdymo būdus ir būsime pri- 
versti pripažinti, kad negalime vieni kitų suprasti. 

O kokios pasekmės laukia tada, kai vaikas įstringa narcisistinia- 
me ankstyvosios vaikystės tarpsnyje, parodysiu pavyzdžiu iš savo 
praktikos. Jis itin ryškus ir gerai iliustruoja tai, su kuo aš nuolatos 
susiduriu. Šis pavyzdys tiksliai nurodo kur link pastaruoju metu 
krypsta toks bendravimas. 

Papasakosiu apie trylikos metų berniuką. Šeima tiesiog ideali, pa- 


siturintys tėvai noriai rūpinasi vaiku. Tačiau berniukas turi didelių 

elgesio sunkumų, nereaguoja į jokius tėvo ir motinos bandymus jį 
auklėti. Jo nusižengimai toli peržengia atsitiktinės išdaigos ar nekalto 
kvailiojimo ribas. Kartą jis su dviračiu išvažiavo į autostradą, kitąkart 
tėvų namuose žaisdamas krepšinį subjaurojo kambario sienas. Šie ir 
kiti poelgiai kelia daug rūpesčių tėvams, tai kasdien veikia jų bendrą 
gyvenimą. Vaiko elgesio šeimos bendrabūviui daroma žala siekia 
ir tėvų draugus bei tėvo ir motinos profesinę veiklą, nes nuolatinė 
įtampa dėl sūnaus gadina nervus ir gaišina laiką. 

Man iki šiol nepavyko pakeisti simbiotinio motinos santykio su 
sūnumi, todėl šis ir toliau elgiasi narcisistiškai. Kai jo klausiu apie 
konkrečią situaciją, jis atsako: „Man viskas gerai“ Toliau klausiu, ar 
jo gyvenime kas nors pasikeitė, o jis atsako sulaukęs trylikos. 

Iš tokio elgesio aiškėja, kur slypi berniuko bėda. Dar neseniai, 
išgirdęs tokį atsakymą, būčiau manęs, kad jis tiesiog manęs neger- 
bia. Būtų normalu, jei jis suvoktų pas mane atsidūręs dėl nuolatinio 
netinkamo elgesio ir suprastų mane domintis, ar jis ką nors daro, 
kad pakeistų savo elgesį, ir ar turi rimtų ketinimų mažiau nusižengti 
ateityje. 

Tačiau šiuo atveju susiduriame su aptarta bendravimo prob- 
lema. Berniukas iš tiesų nesupranta mano klausimo, jis nesuvokia 
jo prasmės. Įstrigęs narcisistiniame ankstyvosios vaikystės tarpsnyje, 
nepripažįstantis jokio kito žmogaus ir išorinių bandymų jį paveikti, 
jis nepajėgia suprasti, kad kelia problemų, ir negali kritiškai vertinti 
savo elgesio. 2 

Šio vaiko psichikos išsivystymas toks, kad jis jaučiasi gyvenąs 
vienas pasaulyje. Norint pastebėti savo elgesio klaidas, reikia turėti 
supratimą, kad savo veiksmais kenki kitiems arba juos liūdini. Tačiau 
jis negali turėti tokio supratimo, nes psichiškai su juo susilieję tė- 
vai jam nesuteikė galimybės pažinti save kaip atskirą individą, kuris 
gyvena Žmogaus vertą gyvenimą tik veikdamas kartu su kitais indi- 

vidais. Todėl jo atsakymas į mano klausimą neišvengiamai logiškas. 
Jis yra vienas pats pasaulyje, todėl vienintelis pokytis, kurį jis gali 
suvokti, yra toks, kad tapo metais vyresnis. 

Į mano konkretų klausimą, ar neseniai nėra turėjęs kokių nors 
bėdų, jis atsako ne sykį daręs draudžiamus dalykus internete. Kad 
niekas nesužinotų, jis tai daręs pas močiutę, tačiau tėvas sužinojęs. 
Aš labai atidžiai stebiu pasakojantį vaiką ir nematau jokių emocijų, 
jis praneša apie savo nusižengimus visai abejingai, tarsi pasakotų ko- 
kią nereikšmingą istoriją. Mano bandymas jį paveikti išprovokuojant 
afektą taip pat nedaro jokio poveikio. Paprastai savo praktikoje netai- 
kau konfrontacijos metodo, šis atvejis yra išskirtinis. Vien dėl diag- 
nostikos, norėdamas tėvams akivaizdžiai parodyti, kaip tai veikia jų 
vaiką, garsiu riksmu nutraukiu jo pasakojimą ir užsipuolu sąmoningai 
rodydamas susierzinimą: „Baik nesąmones, kiek tu dar krėsi kvailys- 
tes? Juk žinai, kas tau dabar bus!“ Tačiau paaiškėja, kad vaiko neįma- 
noma išmušti iš vėžių. Jis ramiai nutraukia savo pasakojimą sakinio 
viduryje, pralaukia mano tiradą ir tęsia toliau, lyg nieko nė nebuvę. 

Mano jausmų protrūkis lieka be atsako. Berniukas panėši į vai- 
ruotoją, kuris kelionės metu turi luktelti prie nuleisto kelio užtvaro, 
o paskui nė negali tiksliai prisiminti, ar jo kelionė buvo sutrukdyta. 

Abejingai berniukas pasakoja ir apie tėvų bausmes. Nors tėvų 
reakcija buvo priešinga, nei būtų derėję po mano konsultacijos, ber- 
niukas, atrodo, visai nesuvokia bausmės. Nematyti nei apgailesta- 
vimo, nei ko nors bent kiek primenančio kaltės suvokimą. Man dar 
sykį primygtinai pabrėžus, kokios beprotybės link jis ritasi, berniu- 
kas pradeda verkti, bet tai nerodo jo supratimo ar atgailos. Jis verkia, 
nes nesupranta, kodėl su juo taip elgiuosi, jaučiasi neteisingai skriau- 
džiamas ir niekaip negali sau paaiškinti mano tūžmių reakcijų. 

Anksčiau toks aiškiai įžūlus šio vaiko elgesys būtų mane suerzi- 
nęs. Šiandien taip reaguoti beprasmiška, nes tenka pripažinti — jis 

manęs tikrai nesupranta. Berniukas tebegyvena ankstyvosios vaikys- 
tės įsivaizdavimu, kad esąs vienas pasaulyje, jis negali suprasti nei 
savo tėvų, nei mano reakcijų. Jo padėtis tokia, tarsi jis nuolat nudegtų 
pirštus prie karštos viryklės, bet niekaip negalėtų suprasti, kodėl taip 
atsitinka. Todėl norėdamas paslėpti nusižengimus, nors jis nė nelai- 
ko jų nusižengimais, jis turi vis gudriau išsisukinėti. 

Šiuo atveju bendravimas ne tik sutrikęs — jo visai nėra. Tai tra- 
giška padėtis: kaip padėti berniukui, kuris nepajėgia manęs suprasti? 
Ir aš ne vienintelis, kuris jo nesupranta ir kurio jis nesupranta. Sun- 
kumai tyko visur, berniukas su niekuo nebegali tinkamai bendrauti. 


Taigi jo sutrikimai tampa ir visuomenės rūpesčiu. 


4 SKYRIUS 


Kur veda kelias? Mūsų visuomenės 
raidos perspektyvos, atsižvelgiant 
į psichinės brandos stoką 


Kas perprato skirtingų vaiko sampratų pasekmes ir įsitikino, kad dėl 
to bendravimas tampa nebeįmanomas, kada nors turės susimąstyti 
ir apie tų įžvalgų reikšmę ateičiai. Kaip pasikeis mūsų visuomenė, jei 
turėsime vis daugiau jaunų suaugėlių, kurių psichika nepakankamai 
išsivysčiusi arba net visai neišsivysčiusi? 

Atsiras skaitytojų, kurie vien dėl šio skyriaus man prikiš polin- 
kį kurti katastrofų scenarijus. Todėl dar sykį noriu pabrėžti: aš, su 
konkrečiais dalykais susiduriantis žmogus, savaime suprantama, 
neturiu tikslo pasakoti nebūtų dalykų. Bet tikiu, kad mano drąsios 
prognozės gali padėti atkreipti dėmesį į tokios padėties keliamus pa- 
vojus ir bent kiek sušvelninti problemas. Ir dar: dažno mėgstamą ne- 
konkretų kalbėjimą aš laikau neveiksmingu. Vartodamas tariamąją 
nuosaką, visus jai būdingus „galbūt“ ir „turbūt“, neatskleisčiau prob- 
lemos esmės. Visi toliau aprašomi dalykai gali įvykti, jei nesiimsime 


priemonių, leidžiančių mažiems vaikams normaliai bręsti, o vyres- 

niems, kuriems jau pakenkta, suteikiančių galimybę bręstant vėliau 
pasivyti sveikuosius. 

Psichika bręsta maždaug pirmuosius dvidešimt žmogaus gyve- 
nimo metų. Jei psichikos raida sustoja anksti, ypač kai nukentėjusy- 
sis psichiškai įstringa ankstyvosios vaikystės tarpsnyje, kiekvienais 
vėlesniais metais galimybių pasivyti bendraamžius mažėja ir galiau- 
siai iš viso nelieka. Tokie žmonės visą gyvenimą bus priversti grum- 
tis su trūkstamų psichinių funkcijų — tokių kaip gebėjimas pakelti 
nusivylimą arba sąžinė — padariniais, kentės ir jų artimieji. 

Vaikas, augantis sutrikusių santykių aplinkoje, negaus užtektinai 
progų patirti būtinybę palaukti arba ištverti. Toks vaikas bus tuščiai 
auklėjamas kalbomis ir aiškinimais arba nedelsiant bus pildomi jo 
norai. Nebus skiriama dėmesio psichinėms funkcijoms ugdyti, jų la- 
vinimas bus laikomas globėjiškumu arba bus bijomasi prarasti vaiko 
prielankumą. 

Vėliau tokiems žmonėms bus beveik neįmanoma tinkamai kon- 
kuruoti darbo rinkoje, nes kai psichika nėra deramai išsivysčiusi, ne- 
įmanoma įgyti tokių svarbių dalykų kaip reikiama parengtis dirbti, 
punktualumas, elgesio modelių, tarp jų ir autoritetinių, ar procesų 
suvokimas. Įmonėms vis dažniau tenka susidurti su nemotyvuo- 
tais, nenuspėjamais ir netinkamais darbuotojais arba pretendentais 
į darbo vietą. Su tuo susijusi tinkamų jaunų profesionalų stoka visų 
pirma kenkia mažoms įmonėms, o didesnėse juntamai trikdo darbo 
procesus. Padėtį blogina ir tai, kad į rinką, keliančią vis didesnius ne 
tik kvalifikacijos, bet ir darbinės parengties reikalavimus, patenka vis 
mažesnių profesinių gebėjimų darbuotojai. 

Nelinksmas perspektyvas visuomenės bendrabūviui žada ir są- 
žinės stoka. Jaunuoliai, kuriems sąžinės stinga, draudimus ir prie- 
sakus suvokia kaip abstrakčias žinias, o ne kaip dorovines vertybes. 


Klausimas, ar galima vogti, tampa pasirinkimu: kas didesnė — ma- 

teriali nauda ar galima bausmė. Jei pastaroji atrodo esanti nedidelė, 
žmogus, kurio sąžinė nepakankamai išsivysčiusi, imsis rimtai svars- 
tyti vagystės galimybes ir nelaikys jų atmestinomis. Jei visuomenėje 
vis daugės žmonių, kurių nepakankamai išsivystęs teisingumo jaus- 
mas, didės nusikalstamumas ir visuomenei bus kenkiama. Nepa- 
sitikėjimas ir baimė yra netinkamos prielaidos sėkmingai žmonių 
bendrystei. 

Sąžinės stoka lemia ir kaltės supratimo stoką. Čia kalbu ne tik 
apie aiškius kriminalinius atvejus, bet ir apie žmonių gebėjimą su- 
vokti problemas apskritai. Tolesniam socialinių darinių vystymuisi 
būtina, kad žmogus gebėtų suvokti ir įsisąmoninti, kiek pats yra kal- 
tas. Psichikai įstrigus ties ketvirtųjų penktųjų metų magine-edipi- 
ne psichikos raidos faze, įsivyrauja nuostata, kad pasaulis turi būti 
toks, koks yra įsivaizduojamas. Šis ankstyvosios vaikystės tarpsnis, 
kai vaikas suvokiamas kaip partneris, negali baigtis, nes vaikiška edi- 
pinė fantazija apie partnerystę su kitos lyties gimdytoju tampa reali. 
Kilus konfliktui, tokie žmonės nesugeba tinkamai atskirti, kiek yra 
kalti jie patys, o kiek kiti. Jie dažniausiai kaltina „kitus“ arba „aplinky- 
bes“. Tikinama, kad jiems amžinai tenka atsakyti už svetimas kaltes. 
Jei tokiu atveju žmogus ir jaučiasi kaltas, jis kratosi atsakomybės — 
visa tai esą kitų pastangos suversti jam kaltę. Taip vienareikšmiškai 
sprendžiamas kaltės klausimas. 

Neigiamų padarinių visuomenei žada ne tik nepakankamas kal- 
tės suvokimas ir dorovinių įsitikinimų stoka. Reikia nepamiršti, kad 
suaugusieji, kurie užaugo projekciškai sutrikusių arba simbiotinių 
santykių aplinkoje, tebėra savo ankstyvosios vaikystės, dažniausiai 
narcisizmo, pasaulėvaizdžio įkaitai. Jie nepajėgia kitų žmonių laikyti 
atskirais individais ir nesiliauja bandę juos valdyti lyg daiktus — pagal 
savo pasaulėvaizdį. Įsitraukti į normalų darbo procesą jiems beveik 


neįmanoma, nes jie negali pakęsti nuolatinio vadovavimo. Jie nesu- 

geba nei vykdyti viršininkų duodamų darbo nurodymų, nei susibūrę 
su kolegomis į darbo grupę siekti gerų rezultatų. 

Panašiai kaip pirmojoje mano knygoje aprašyti japonų hikikomo- 
riai tokie žmonės yra linkę gyventi paisydami vien savo įgeidžių, jie 
nesugeba integruotis į visuomenę. Vieni jų — ekstravertiški, bet jų 
orientacija į aplinkinius pasireiškia, pavyzdžiui, polinkiu nusikalsti, 
kiti — ramesni, užsidarantys namuose ir dienas dažniausiai leidžian- 
tys „bendraudami“ su elektronine technika. Kompiuteris nesiprieši- 
na narcisistų valdomas, bet pokalbių svetainėmis, forumais ar rea- 
laus laiko žaidimais sukuria iliuziją, kad bendraujama su žmonėmis 
iš viso pasaulio. 

Iš ankstyvosios vaikystės kilęs įgeidžių patenkinimo siekis virs- 
ta gyvenimu, kuriame svarbu tik atpažinti akimirkos norus ir jiems 
paklusti. Vyraujančia šios kartos gyvenimo nuostata tampa įnoris ir 
įnorio tenkinimas. Šie žmonės negalvoja apie rytdieną ar porytdie- 
ną, jiems svarbu tik Čia ir Dabar. 

Tokiame pasaulyje nereikėtų ir socialinės apsaugos sistemos, - o 
mūsų tikrovėje ji tiesiog būtina. Toks kiekis galimai psichiškai neišsi- 
vysčiusių suaugusiųjų šią sistemą gali galutinai sužlugdyti. Sveikatos 
apsauga, dėl kurios tolesnio finansavimo politikai jau šiandien laužo 
galvas ir vieną nevykusią reformą keičia kita tokia pačia, susidurs su 
neišsprendžiama problema. Prireiks dar daugiau socialinės paramos 
dėl didėjančio nedarbo. Reformos, kuriomis siekiama skatinti dirbti 
ir kurioms šiuo metu teikiama pirmenybė, neduos laukiamo rezul- 
tato — niekas tiesiog nesupras, kad yra skatinami. Rūpestį kelia didė- 
jantis skaičius asmenų, kurie, neduodami nieko mainais, vis labiau 
didina išlaidas. Gali būti, kad tokį parazitiškai gėrybes vartojantį ir 
nieko nauja nekuriantį jaunimą atstums ir vyresnioji karta. 

Nesugebėjimas dirbti kelia ir kitą grėsmę: solidarus pensijų sis- 


temos finansavimas ateinančioms kartoms nebegalės garantuoti 


81 


jokių išmokų. Būtų įdomu suskaičiuoti, kiek dar nedarbingų su- 
augusiųjų galėtų išlaikyti mūsų visuomenė. Rezultatai gal padėtų 
greičiau suvokti mano aprašomas problemas ir konstruktyviai į jas 
pažvelgti. 

Galiausiai neišvengiamai nukentėtų ir kultūra, nes šia akimirka 
gyvenantiems žmonėms neįdomu tai, kas neteikia apčiuopiamos 
naudos. Kultūrinė atmintis, gyva vakardienos ir šiandienos poveikiu 
rytdienai, išnyktų, kultūros įvairovės, dar pažįstamos šiandien, ne- 
beliktų. Ši įvairovė gyva bendruomeniniu potyriu, kai kitų žmonių 
patiriamas džiaugsmas ir buvimas kartu suvokiami kaip teigiami da- 
lykai. Ankstyvosios vaikystės narcisizme įstrigusiam Žmogui tai ne- 
svarbu, jam rūpi tik jo paties pasitenkinimas. Kultūroje, tarpusavio 
santykiuose, visose gyvenimo srityse nustotume atsižvelgti į greta 
esančius Žmones. 

Galų gale šiame kontekste reikia kalbėti ir apie priklausomybes. 
Statistika šiandien rodo, kad daugėja jaunimo priklausomybių. Iš 
priklausomybių problemas sprendžiančių pareigūnų pranešimų aiš- 
kėja, kad 2000-2008 metais padvigubėjo apsinuodijusių alkoholiu 
jaunuolių skaičius. Žiniasklaida nuolat kalba apie jaunimo priklau- 
somybę nuo kompiuterinių žaidimų — šioje srityje taip pat padėtis 
aiškiai blogėja. 

Priklausomybę turinčių žmonių skaičius vis didėja, ir nėra ko ste- 
bėtis, tereikia prisiminti, kaip priklausomybė veikia, kokią daro įtaką 
ir tai, ką sakiau apie jaunimo psichinę brandą. 

Priklausomam žmogui būdinga siekti neatidėliotinai patenkinti 
poreikį. Alkoholikas turi gerti dabar, jis negali laukti nei keldamas 
pirmą, nei kurią kitą taurelę. Priklausomam nuo žaidimų asmeniui 
būtina žaisti toliau, jis negali nutraukti žaidimo ir tęsti tik susiklos- 
čius tam tikroms aplinkybėms, tarkim, po kelių dienų, o paskui vėl 
nutraukti tam tikru metu. Panašiai ir dėl kitų priklausomybių — tiek 

stipriųjų narkotikų, tiek valgymo, pirkimo, sekso manijų. Visada ga- 
lioja tas pats principas: priklausomas asmuo negali laukti, jam reikia 
neatidėliotinai patenkinti poreikį, o jei jis to negauna, kyla didelių 
bėdų. 

Toks principas oralinėje raidos fazėje galioja ir mažiems vaikams. 
Jiems taip pat tėra „tuojau“, ir jokio „vėliau“. 

Nesunku suprasti, kad šiame ankstyvosios vaikystės tarpsnyje 
įstrigęs asmuo gali daug lengviau tapti priklausomas nei normaliai 
psichiškai išsivystęs žmogus. 

Žinoma, priklausomybių priežastys sudėtingos ir negali būti 
paaiškintos vien minėtais dalykais. Tačiau aš baiminuosi, kad tokių 
psichiškai neišsivysčiusių asmenų gausėjimas visuomenėje sukels di- 
delių problemų. 


Laiko veiksnys 


Ieškant išeities iš liūdnos padėties ir kelio grįžti prie sampratos „vai- 
kas yra vaikas“, galima ir tarp trijų pušų pasiklysti. Siekiant vidinės 
pusiausvyros, svarbios vaikų vystymuisi, reikia pasistengti suvokti 
tarsi savaime suprantamus dalykus ir iš naujo jų mokytis. 

Vienas iš esminių veiksnių yra laikas. Turėti laiko, leisti laiką, 
išnaudoti laiką, sutartu laiku. Gal tai skamba banaliai, bet pakanka 
apsižvalgyti aplinkui ir suvoksime, kad kalbame apie veiksnį, kuris 


lems mūsų ateitį. 

Laikas skrieja: greitis ir sparta 
kaip modernybės požymiai 


Dabartinė visuomenė užsikrėtusi spartos virusu. Tempas valdo, gy- 
venimas greitėja. Lėtajam lemta pralaimėti konkurentais laikomiems 
aplinkiniams visų pirma profesiniame, bet vis dažniau ir asmeninia- 
me gyvenime. 

Tyrėjai teigia, kad technikos vystymasis per porą metų paspartė- 
ja kelis kartus. Nieko keista, kad žmogaus suvokimas nėra toks grei- 
tas. Jei dvidešimto amžiaus pradžioje labai konkrečiai, apčiuopiamai 
pajusti spartesnį judėjimą leido išrasti ir vis tobulinami automobiliai 
ir lėktuvai, tai šiandien savo gyvenimo spartėjimą siejame su tiesio- 
giai nepaliečiamomis informacinėmis technologijomis. Sunkiausia 
suvokti šį spartėjimą kaip problemą. Informacijos perdavimo ir ap- 
dorojimo greitis laikomas informacinės visuomenės non plus ultra 
(liet. „galutinė riba“) ir conditio sine gua non (liet. „būtina sąlyga“) — 
taigi neišvengiama, pirmiausia didmiesčiuose. Kontrkultūros sąjū- 
džiai, tokie kaip S/ow food („Lėtas maistas“), paskelbę karą bedvasei 
pusfabrikačių virtuvei, daugumos dažniausiai pašiepiami ir laikomi 
tipiškais nevykėlių žaidimais. O ši veikla juk liudija savivoką, ir ji ne- 
turėtų apimti tik maisto. „Lėtas maistas geriau veikia skrandį ir yra 
geriau virškinamas; panašiai reikėtų liautis ir informacijos kasdien 
vaikytis - taip mažiau apkrausime savo psichiką. 


Įtikėjimo sparta: poveikis psichikai 


Iki praeito amžiaus devintojo dešimtmečio informacines technolo- 


gijas valdė palyginti nedidelė grupė aukštos kvalifikacijos žmonių, 

dirbusių tam tikrose institucijose ir keliose specializuotose įmonėse. 
Sukūrus asmeninį kompiuterį, kurį išmokti valdyti nebuvo sunku, 
padėtis ėmė pamažu keistis, o palyginti nedidelių kompiuterių atsi- 
radimas privačiuose namuose lėmė tai, ką turime šiandien, — tokių 
prietaisų namuose keletas. 

Dvidešimto amžiaus paskutinio dešimtmečio viduryje, beveik 
tuo pačiu metu, kai kompiuteris virto masiniu produktu, lėtai, bet 
tvirtai išaušo interneto era. Namuose jis buvo retas, tačiau universi- 
tetų skaičiavimo centruose nusidriekdavo eilės prie aparatų, kuriais 
buvo galima naršyti ir naudotis nauja komunikacijos priemone — 
elektroniniu paštu. 

Laikas pradėjo tekėti kitaip, jis visai kitaip naudojamas. Jei anks- 
čiau laiškas buvo gana lėta ryšio priemonė, nuo jo išsiuntimo iki ga- 
vimo praeidavo mažiausiai dvi dienos, tai dabar el. paštas staiga vi- 
siškai pakeitė požiūrį į laukimą. Kai išsiuntus laišką po kelių minučių 
galima sulaukti atsakymo, pasikeitė ir laiko tėkmės pojūtis. Ramiai 
bendrauti pasidarė sunku, gyvenimas pagreitėjo dėl mažų „langelių“ 
monitoriuje. 

Laiko atžvilgiu buvo svarbu ne tik tai, kad tapo įmanoma ko- 
munikuoti greičiau, bet ir tai, kad visas prie kompiuterio leidžiamas 
laikas nuolat ilgėjo ir prisidėjo prie to, kurio reikalavo kiti darbai, 
ojų kažkodėl staiga nesumažėjo. Taigi faktiškai laikas pakito dviem 
kryptimis: pailgėjo laikas, kurio mums būtinai reikia, ir sutrumpėjo 
laikas, skirtas perduoti informacijai. 

Abu pokyčiai padarė savo, naujojo amžiaus pradžioje interne- 
tui galutinai tapus masine informacijos priemone. Laiko sąnaudos 
nuolat didėja, nes tinklas siūlo tiesiog nesibaigiantį ir neaprėpiamą 
informacijos srautą ir neretai ja perkrauna naudotoją. Laiko sutrum- 
pėjimo fenomenas taip pat reiškiasi stipriau, nes informacija iš išori- 


nio šaltinio mus pasiekia tikrai daug greičiau nei tada, kai naudojo- 

mės įprastomis priemonėmis. Dėl tariamo interneto interaktyvumo 
nyksta siuntėjo-gavėjo modelis, turintis numatytą laiko struktūrą, 
naudotojui suteikiama iš pažiūros pozityvi galimybė pačiam pasiimti 
reikiamą informaciją, bet kartu jis patiria vis didesnį spaudimą gauti 
kuo išsamesnę informaciją ir išgyvena baimę neprilygti kitiems. 
Nenoriu sudaryti įspūdžio, kad mano lūpomis kalba kultūrinis 
pesimistas, kuriam tiesiog sunku apsiprasti su atsirandančiomis nau- 
jomis galimybėmis ir kuris įsikibęs laikosi praeities. Bet pamąstymai 
apie tai, kaip šiuolaikinių informacijos sklaidos priemonių naudoji- 
mas veikia mūsų laiko pajautą, gali paskatinti bent retsykiais išsukti 
iš informacinio greitkelio ir vėl jaukiai pasivažinėti kaimo keliuku. 


Sulėtinti — štai tas raktažodis, svarbus ne tik Slow f00d gerbėjams. 


Rasti laiko sau, atsipalaiduoti, 
susigrąžinti ramybę 


„Pajusk jaukumą, ramybę ir jaukumą“, — taip dainuoja lokys Balu iš 
„Džiunglių knygos“, ne veltui ši daina tapo tikra klasika. „Nes jau- 
kumas dovanoja laimę!“ — toliau sakoma dainoje, ir tai patirtis, su 
kuria susidūrė, ko gero, kiekvienas, kuriam pavyko pailsėti ištrūkus 
iš kasdienės skubos. Po poilsio valandėlės kibus į darbus paaiškėja: 
nors laikas ir „iššvaistytas“, darbas kur kas našesnis nei dirbant be 
pertraukos. 

Vadybos terminas šiam fenomenui pavadinti — downshifting“. 
Taip dažniausiai siekiama geresnio „darbo ir asmeninio gyvenimo 


balanso“. Už moderniai skambančių anglicizmų slypi ne kas kita, 


* Socialinė elgsena, kitaip dar vadinama paprastu gyvenimu (vert. past). 

kaip tik supratimas, kad stresas ir skuba visada blogi patarėjai. Atro- 
do, banalu, bet taip anaiptol nėra. Jūs, ko gero, taip pat sakysite: „Bet 
aš juk ilsiuosi, kai tik randu tam laiko“ Žodžiai ir vėl viską išduoda. 
Ką gi reiškia „randu“? Juk tuomet prarandama kur nors kitur. „Radus 
laiko sau“ apima sąžinės graužatis, nes to sau rasto laiko pritrūksta 
kitur. „Rasti laiko sau“ ir tiesiog „turėti laiko“ nusako tuos pačius, 
tačiau kitais būdais pasiekiamus tikslus. 

Dabar laiko veiksnys yra ir viena iš tėvų ir vaikų santykių gran- 
džių. Vaiko globa, padedant jam sveikai psichiškai bręsti, reikalauja 
laiko. Tėvų laiko, skirto tik vaikui. Regis, beprasmiška priminti, kaip 
šiandien tėvai skirsto savo laiką; tačiau noriu paminėti keletą dalykų, 
atskleidžiančių, kaip tai rimta. 

Štai kas šia tema apie modernius tėvus sakoma mano jau cituo- 
toje studijoje: 

Visuomenė tikisi, kad tėvai praleis daug laiko su savo vaikais, ta- 
čiau juos, 0 pirmiausia - tėčius, visiškai pasiglemžia darbas. 

Taip tėčiai atsiduria labai neaiškioje padėtyje: didesnio judru- 
mo, lankstumo, pasiekiamumo ir pasirengimo dirbti reikalavimai 
prieštarauja norui aktyviau dalyvauti kasdieniame vaikų auklėjime. 
Daugeliui motinų ilgesnė darbo savaitė reikalauja pastangų suderin- 


ti darbo laiką ir vaikų priežiūrą.* 


Laikas yra didelė vertybė, o jo vis mažėja. Ir vis dėlto tai ta vertybė, 
kurios labiausiai reikia mūsų vaikų labui. 

Ne tik citatoje minimas darbas kelia beveik neįgyvendinamus rei- 
kalavimus tėvams paskirstant laiką, bet ir visuomenė. Net kai esame 
ne darbo vietoje, įvairiausiais būdais esame nežmoniškai spaudžia- 


mi, o vaikai lieka kažkur nuošalėje, nes pagal visuomeninį susitarimą 


* T. Merkle, C. Wippermann, op. cit., S. 16. 

suaugusiajam svarbiausia save realizuoti. Mes nuolat laviname save 
kūno rengybos studijose ar kitose „laisvalaikio organizavimo“ įstai- 
gose, eikvodami laiko trupinius, liekančius nuo profesinės veiklos. 

Tokio iš dalies pačių susikurto laiko stygiaus psichologinės prie- 
žastys susijusios su aplinkybe, kurią aš laikau santykių sutrikimų su- 
kėlėja. Ta aplinkybė yra depresija, kylanti dėl perkrautos psichikos. 
Tokia depresija pasireiškia ne neveiklumu ir nuovargiu, o kaip tik 
pastangomis ją užtušuoti vis spartesne veikla. Todėl tokiais atvejais 
aš kalbu apie ažituotą, baisiu nerimu pasireiškiančią, depresiją. 

Taigi mes susiduriame su tokiu reiškiniu: iš esmės turime užtek- 
tinai laiko, bet aplinka ir visuomenė įteigia to laiko jokiu būdu nepra- 
leisti ramiai (o bendravimas su vaikais dažnai laikomas ramia veikla), 
skirti jį intelektiniam arba fiziniam lavinimuisi. Žinoma, tai pozity- 
vu, bet kartu ir negatyvu: tau kenkia, jei ko nors nesugebi, nežinai 
arba neturi. Suaugusysis bando atitikti tariamai būtinus reikalavimus 
ir taip vis greičiau sukasi voverės rate — jį galima laikyti ažituotos 
depresijos simboliu. 

Situacija ima dar sparčiau rutuliotis, kai negatyvios priežastys, 
sukėlusios ažituotą depresiją, staiga imamos suvokti kaip reikalavi- 
mas. O kaip reaguojama į reikalavimus? Stengiamasi juos įvykdyti. 
Ateina akimirka, kai imame daryti viską, kad tik liktume tame vove- 
rės rate, nes tik ten nebepastebime savo trūkumų. Mes ir neturime 
laiko jų pastebėti. Galima sakyti ir kitaip: mūsų psichika yra tokios 
būklės, tarsi ją būtų ištikusi katastrofa, net jei taip ir nėra. O kas gi 
daroma ištikus katastrofai? Budima dvidešimt keturias valandas per 
parą, imamasi veiklos, bandoma bėgti, gelbėtis, sprukti. Tam tikra 
prasme būtent tai ir vyksta mūsų galvose, kai išgyvename ažituotą 
depresiją. 

Tokiu atveju šeimai svarbu pamėginti vėl rasti laiko sau. Kiekvie- 


nas iš tėvų turėtų peržiūrėti visus su profesija nesusijusius darbus 


88 


ir nuspręsti, kurie tikrai svarbūs, o kurie, jei sąžiningai atsakytume 
sau, tik maldo neaiškius sąžinės priekaištus, iš esmės jos nenura- 
mindami. 

Gal iš pirmo žvilgsnio tai skambės banaliai: rasti laiko sau ir kartu 
padėti vaikui vystytis. Tačiau tai pirmas žingsnis šalinant santykių 
sutrikimus, jis turės didžiulę reikšmę ateityje. 


Kodėl šis žingsnis toks svarbus, iliustruosiu pavyzdžiu. 


Michaelio atvejis 


Šeimos pagalbininkė, savo darbe susidurianti su įvairiausiais vaikų 
elgesio sutrikimais, papasakojo man apie Michaelį. 

Michaeliui šešeri, jis su mama gyvena gana dideliame bute. 
Motina nuolat skundžiasi šeimos pagalbininkei sūnaus negebėji- 
mu užsiimti kuo nors savarankiškai. Kiti vaikai, sako ji, juk žaidžia 
slėpynių, gaudynių arba eina šėlioti į mišką netoliese. Tik Micha- 
elis nesugeba apsieiti be savo Playstation arba kitų, kaip ji vadina, 
„namų ir kiemo animacijų“. 

Šeimos pagalbininkė Giti įdėmiai stebėjo vaiką ir turėjo konsta- 
tuoti, kad ir jai sunkiai sekasi pasiūlyti jam ką nors patrauklesnio, 
nei tupėti namie prie žaidimų ekrano. Jai atrodo, kad Michaelis yra 
aiškiai priklausomas. Vaikas jai tiesiai sakąs, kad be Playstation ir 
nuolatinių savo laisvalaikio pramogų jis tiesiog eina iš proto. 

Pakalbėjus su motina, paaiškėjo kruopščiai surikiuota Giti die- 
notvarkė, pagrindinė jos užduotis — vežioti Michaelį iš vienos vie- 
tos į kitą. Tai iš vienos močiutės pas kitą, tai pas draugus, tai į tre- 
niruotes, pianino pamokas, — mama labai stengėsi pasiūlyti savo 
šešiamečiui tariamai visavertę dieną. Kalbėdama apie tai mama 
pasiskundžia, kad Michaelis nesugebąs kaip kiti vaikai žaisti savo 


kambaryje arba pats kuo nors užsiimti. Jam reikėtų palengva to iš- 

mokti. Paklausta, kaip ji pati suvokianti laisvalaikį, jei tokio atsiran- 
da, motina nustemba ir prisipažįsta nežinanti, ką atsakyti. 
Galiausiai ji susitaria su Giti palikti sau laisvą popietę. Po trijų 
dienų Giti pasiteirauja, kaip sekėsi, ir sužino pribloškiančius rezul- 
tatus. Motina neištvėrusi nė valandos viena, be kokios nors veik- 
los, ji supanikavusi ir nutraukusi bandymą. Giti vis dėlto pavyksta 
įkalbėti ją dar kartą pamėginti ir išgauna motinos ir sūnaus pažadą 
vieną savaitgalį praleisti kartu, nesiimant jokios išskirtinės veiklos, 
tiesiog likti namuose drauge, be pramogų ir sporto programų. 
Rezultatas — skambutis Giti. Buvę baisu, motina patyrusi, kad 
jie su sūnumi nežino, ką veikti dviese. Jie tik sėdinėję apimti nevil- 
ties ir beviltiškai stengęsi rasti kokios nors bendros veiklos. Tačiau 
jiems nepavykę. Galiausiai Michaelis sėdęs prie savo Playstation, 
O ji nuėjusi ant savo bėgtakio į gretimą kambarį. Motina padariusi 
išvadą: „visa tai ne man“; ateityje jai dar dažniau prireiksią pagalbi- 


ninkės paslaugų. 


Šis pavyzdys labai aiškiai parodo, kokių padarinių gali turėti aži- 
tuota depresija. Michaelio motina nesugeba ištverti akistatos su savi- 
mi, ji išgyvena tikrą paniką, kai jaučiasi nieko neveikianti. Norėdama 
nuslopinti tą jausmą, ji vis labiau suka voverės ratą ir įtraukia į jį vai- 
ką. Ji nesugeba nei atsiriboti, nei nurodyti deramo elgesio modelio. 
Tipiška simbiozė: ji vaiką savinasi kaip dalį savęs ir jau tokiame anks- 
tyvame amžiuje primeta jam savo nerimą. Michaelis neturi jokios 
galimybės apsiginti ir vystytis normaliai, išmokti tinkamai išgyventi 
„nieko neveikimo“ būseną. 

Vis daugiau suaugusiųjų nesąmoningai elgiasi labai panašiai kaip 
Michaelio motina. Jie nepaliauja suktis, yra nuolat kuo nors užsiėmę 


ir išgyvena juodą neviltį, kai lieka šiek tiek laisvo laiko. 

Prasmė 


Nustatę, kad skirtingos vaiko sampratos ir santykių sutrikimai įsi- 
gali visuomenėje ir yra susiję su labai pasikeitusiu laiko suvokimų 
bei įprastiniais būdais nebeatremiamu išorės spaudimu, tik pradė- 
jome supratimo procesą. Vis dėlto iš šių įžvalgų turėjo paaiškėti, 
kad jokie patarimai, kaip auklėti vaikus, nepakeis tėvų, auklėtojų, 
mokytojų, kitų suaugusiųjų ir vaikų blogos padėties. Nėra tokio de- 
šimties punktų plano, pagal kurį būtų galima „neišauklėtą vaiką“ 
(iš tiesų tiesiog neišsivysčiusį!) paversti įsivaizduojamu pavyzdiniu 
vaiku. 


Šioje knygoje aš raginu padaryti pertrauką. Pertrauką, skirtą tam, 
kad, pavyzdžiui, užduotumėte sau tokius klausimus: 

+ Kaip aš kasdien elgiuosi? 

+ Ar aštikrai sąmoningai suvokiu savo vaiką? 

+ Ar man nuolatos stinga laiko sau, kitiems, savo vaikui? 

+ Ar man atrodo, kad mūsų visuomenės laukia bloga ateitis ir 


tai palies mane asmeniškai? 


Tik nustojus suktis voverės rate galima tikėtis išsamios analizės. Ta- 
čiau nepamanykite, kad visiems suaugusiesiems noriu įkalbėti vie- 
nokį ar kitokį santykių sutrikimą. Daug tėvų ir su vaikais dirbančių 
žmonių yra ramūs ir vadovaujasi samprata „vaikas yra vaikas“. Savo 
analize ir jos išvadomis nesiekiu sukelti jiems nerimo, mano tikslas — 
paskatinti susivokti. 

Tačiau mano knygoje pateikiami patarimai skirti visiems suau- 
gusiems Žmonėms, norintiems iš naujo pasitikrinti savo veiksmus 
ir kurti strategijas, leidžiančias toliau eiti teisingu keliu arba į jį su- 
grįžti. 

Pasitikrinus ir padarius pertrauką savaime kils kitas aktualus 
klausimas, kuris mūsų šiuolaikinę visuomenę pastaruosius metus 
itin domina ir yra svarbus ateičiai: kalbu apie prasmę. 

Turiu galvoje ne abstraktų gyvenimo prasmės klausimą, į kurį 
kiekvienas atsako savaip, o prasmės paieškas konkrečioje kasdienėje 
aplinkoje. Aš tokią prasmę matau gyvenimo struktūroje ir orienty- 
rų kūrime. Suaugusiems žmonėms, kurie sugeba tvarkyti savo gy- 
venimą ir turi aiškius orientyrus, daug lengviau spręsti problemas 
ne klaidžiais aplinkiniais keliais, o remiantis savo gebėjimu išsaugoti 
ramybę. 

Savo gyvenimo prasmę galima surasti įvairiai. Svarbiausia, mano 
manymu, priešintis žmonių susvetimėjimui, nuolat ieškoti bendruo- 
meninių potyrių. Tai gali vykti įvairiose draugijose, pavyzdžiui, baž- 
nyčios bendruomenėje. Pasitikėjimo kitais ir pozityvaus poveikio 
kitiems žmonėms patirtis apsaugo Žmogaus psichiką nuo kasdienės 
nemalonių potyrių griūties. 


5 SKYRIUS 


Išeitys. 
Nebanalūs sprendimai 


Santykių sutrikimų ir susirūpinimą keliančio jų poveikio mūsų vi- 
suomenės ateičiai analizė sulaukė didelio susidomėjimo. Iš daugelio 
atsiliepimų supratau, kad įsižiebusiems debatams laikas seniai buvo 
atėjęs. 

Tačiau iš manęs nuolat buvo reikalaujama sprendimų. Buvo sa- 
koma, kad analizės negana - kur konkretūs patarimai, kaip turi keis- 
tis tėvai, auklėtojai ir mokytojai ir ką tiksliai jie turi daryti? 

Aš girdžiu ir suprantu šiuos pageidavimus. Bet man visų pirma 
svarbu nurodyti kasdien matomas blogybes — jų priežastys slypi 
tokioje nesąmoningų procesų gelmėje, kad iki šiol apie tai nebuvo 
įmanoma diskutuoti. Mano atlikta santykių sutrikimų analizė padėjo 
tokios diskusijos pamatą. Dabar dera gilinti suvokimą ir tuo grįsti 
išsamią suaugusiųjų savityrą. 

Patarimų, kaip auklėti vaikus, negaliu ir nenoriu dalyti, nes jie 
nieko nepakeis, kol nebus įvardyta ir suprasta pagrindinė problema. 
Šia tema prirašyta daugybė knygų, kai kurios iš jų įdomios, bet ir jos 


93 


gali padėti tik tuomet, jei gaunamos žinios bus taikomos deramai 
pagal amžių išsivysčiusios psichikos vaikams ir jaunuoliams. 

Toliau norėčiau pakalbėti apie tai, ką jau sąmoningai paminėjau 
knygos paantraštėje, — apie išeitis. Apie išeitis iš aklagatvio, kurio 
galą mes ir mūsų kultūra palengva, bet tikrai prieisime, jei nepavyks 
sustabdyti negatyvios vaikų brendimo tendencijos. 

Šios išeitys susijusios su tuo, kaip kiekvienas iš mūsų suvokia save 
ir kokią įtaką ta savivoka daro kasdieniam gyvenimui. Jos taip pat 


susijusios su mūsų visų ir galiausiai mūsų vaikų ateitimi. 


Sugrįžti į save. Savityra ir santykių 
sutrikimų šalinimas 


Ieškant išeičių suaugusiesiems itin svarbu nuolat pasitikrinti, kokia 
vaiko samprata jie iš tikrųjų vadovaujasi. Kaip tai daroma, parodys 
pavyzdys. 

Janinai penkeri. Ji visą dieną žaidė kieme ir dabar, atėjus vaka- 
rui, sėdi vonioje. Mergaitė žaidžia su žaisliniais gyvūnėliais, motina 
paima šampūną ir prašo dukters atsisėsti taip, kad galėtų ištrinkti 
plaukus. Bet Janina tam nenusiteikusi, ji toliau žaidžia ir sako mo- 
tinai, kad šiandien visai nereikia trinkti galvos. Mama tuojau pat 
stengiasi paaiškinti, kodėl vis dėlto reikia. Be kita ko, ji Janinai išsa- 
miai aiškina apie plaukų švarą ir bando įtikinti paklusti. Vienintelis 
atsakas — mergaitės niurzgėjimas, ji nenorinti, galų gale Janina ima 
verksmingu balsu ginčytis, esą vis tiek riebaluoti plaukai jai geriau. 
Kai ginčo viduryje gretimame kambaryje pravirksta mažasis Jani- 
nos broliukas, mama trumpam išeina jo pažiūrėti. Tai mergaitę pa- 


skatina nieko nelaukus imti aimanuoti ir garsiai šauktis mamos. Kai 

ši iškart nepasirodo, Janina vis garsiau šaukia „mama!“ ir nesiliau- 
ja tol, kol mama, palikusi broliuką vieną, atskuba raminti dukters. 
Galiausiai broliukas verkia toliau, plaukai vis dar neištrinkti, Janina 
mirksta vonioje patempusi lūpą, o mama tiesiog pervargusi. 

Panašiai įvykiai gali klostytis kiekvienuose namuose, kur esama 
vaikų. Aš nesiūlau kiekvienoje šeimoje, ištikus suirutei, įžiūrėti li- 
guisto elgesio požymių. Bet šis pavyzdys labai tinkamai iliustruoja 
tai, kas man rūpi. 

Tuose namuose labai dažnai atsitinka taip, kaip aprašyta, — tai 
ne išimtinis atvejis. Jei paklaustume Janinos motinos, paaiškėtų, kad 
jai atrodo visiškai normalu trinkti plaukus tik dukrai „supratus“ šios 
įprastos procedūros naudą. Nebūtų keista, jei Janina nuspręstų plau- 
kus esant dar ne taip jau labai riebaluotus ir mama atidėtų trinkimą. 
Tėvai, deja, šiandien tokį vaikų elgesį linkę interpretuoti kaip jų sa- 
varankiškumo ir savimonės požymį ir be prieštarų pripažinti vaikų 
argumentus. 

Taigi šiuo atveju Janinos motinos elgesys visai atitinka sampratą 
„vaikas yra partneris“, ji taip elgiasi neatsižvelgdama į savo dukters 
amžių. Jei vaiką laikytų vaiku, ji nesivadovautų požiūriu, kad plaukų 
trinkimą reikia pagrįsti. Taigi ji - greičiausiai skatinama turimų žinių 
ir savo mąstymo —- perleidžia vaikui sprendimą, kurio pasekmių jis 
nepajėgus numatyti. Juk Janinai visai nesvarbu, kad nešvarūs plaukai 
atrodo negražiai ir galimas daiktas vėliau ims niežėti galvos odą. Ja- 
nina „sprendžia“ tik tiek, kad jai šią minutę nesinori trinktis galvos. 
Motina, laikanti dukterį partnere, mano privalanti su tuo sutikti, nes 
duktė nesileidžia į jokias kalbas. 

Iš tiesų nesunku suvokti, jog visai paprasta rasti išeitį iš šios var- 
ginančios padėties. Motina turėtų pasitelkti gebėjimus, kuriuos pui- 
kiai įvaldžiusi jos penkiametė duktė, — ji turi pagalvoti ir pasverti. 


Jei motina iš šalies pažvelgtų į susidariusią situaciją, tikriausiai jai 

pavyktų atsisakyti sampratos „vaikas yra partneris. Jei imtų abejo- 
ti, galbūt pajėgtų suprasti, kad savarankiškam Janinos gyvenimui 
ateityje bus tik į naudą, jei mergaitė anksti supras, jog kūno higiena 
yra iš tų dalykų, kuriuos paprasčiausiai reikia atlikti tam tikru laiku. 
Motina, objektyviai apsvarsčiusi padėtį, turėtų suvokti, kad ji tikrai 
nesielgs autoritariškai, jei trinks dukteriai plaukus net prieš įsivaiz- 
duojamą jos „valią“, — taip ji nurodys dukteriai orientyrus, kurie gy- 
venime ne kartą pravers. 

Apibendrinant galima pasakyti: partneriškus santykius įmanu pa- 
šalinti juos atpažinus. Tik patys galime atpažinti, kuriomis aplinkybė- 
mis elgiamės pernelyg partneriškai ir varginame savo vaiką. 

Suaugusieji turėtų kartkarčiais pasitikrinti, koks jų santykis su 
jiems patikėtais vaikais, — nesvarbu, jie vaikų tėvai ar mokytojai, - ir 
suvokti, kokia vaiko samprata jie vadovaujasi. Ar vaikai laikomi vai- 
kais, ar partneriais, o gal tik trokštama jų meilės? 

Jei pasitikrinus paaiškėja, kad dėl požiūrio į vaiką kyla prob- 
lemų, nedera jausti kaltės, tiesiog reikia pasistengti elgtis konstruk- 
tyviai. Čia norėčiau pabrėžti, kad neturiu tikslo ieškoti kaltųjų. 
Remtis vaikų vystymosi neskatinančiais modeliais būdinga mums 
visiems, tokį elgesį lemia visuomenės tendencijos, todėl sunku 
to išvengti. 

Šiuolaikinis partneriškasis mąstymas yra svarbus Vakarų civili- 
zacijos laimėjimas. Jis reikšmingas siekiant išsaugoti demokratinę 
tvarką ir visuomenės sutarimą. Tačiau bendraujant su vaikais jį rei- 
kia taikyti atsargiai ir atsižvelgiant į vaiko amžių. Jūs bet kada galite 
pasitikrinti, ar atleisdami savo mažą vaiką nuo svarbių sprendimų ir 
priimdami juos patys suteikiate vaikui pakankamai orientyrų, svar- 
bių jo tolesniam gyvenimui. Paklauskite savęs, kokia vaiko samprata 
paprastai vadovaujatės ir kuo laikote savo vaiką. Tai jokiu būdu ne- 


reiškia, kad jūsų vaikas suaugęs negalės su artimaisiais elgtis part- 

neriškai; netgi priešingai — jei jo psichika bus sveika, jis galės elgtis 
būtent taip. 

Taigi svarbu suprasti, jog tėvų pareiga nustatyti aiškią tvarką, kuri 
taps atspara vaikams. Laikydamiesi šios tvarkos, tėvai priima tokius 
sprendimus, kurių pasekmės visų pirma yra reikšmingos vaikams ir 
visai šeimai. Be jokios abejonės, galima perleisti vaikui teisę priimti 
ne tokius svarbius sprendimus. Tarkime, Janinai gali būti pasiūlytas 
vienokio ar kitokio aromato šampūnas —- tuomet galima leisti vaikui 
pasirinkti mėgstamą. Šis sprendimas neturi jokių ilgalaikių pasek- 
mių, todėl ramia sąžine gali būti perleidžiamas vaikui. 

Jei dar sykį pažvelgsime į Janinos pavyzdį, nesunkiai atpažinsi- 
me kitą santykių sutrikimą. Motina nedelsdama reaguoja į Janinos 
šauksmus, pasigirdusius motinai išėjus iš kambario ir liovusis ja rū- 
pintis, — tai dažnas reiškinys. Vaikas šaukia, mama (tėtis, senelė, auk- 
lėtoja ar kt.) bėga. Taip elgtis visiškai normalu su kūdikiais, o ne su 
penkiamečiais. 

Motina, susidarius tokiai situacijai (arba tada, kai duktė nusira- 
mins), turėtų paklausti savęs, ar tai išskirtinis atvejis dėl streso, ar 
ji visada taip spėriai reaguoja, kai tik vaikas garsiai pareiškia savo 
„reikalavimus“. Jei teisingas antrasis atsakymas, panašu į projekcinį 
santykių sutrikimą. Tokiu atveju motinai nepakeliamas šauksmas ir 
ji stengiasi jį numaldyti, tučtuojau tenkindama dukters norus. Moti- 
na išgyvena vidinius prieštaravimus, nes dėl tokios vaiko sampratos 
jai atrodo, kad dukters prielankumą gali užsitikrinti tik nuolatiniu ir 
neatidėliojamu dėmesiu. 

Nuolatinis nederamas motinos elgesys Janinai įrodo tik viena — 
ji laimės visas varžybas, motinai nelieka jokios galimybės. Tačiau vai- 
kui svarbu patirti, kad motina yra atskiras „kitas“, ji nustato ribas ir 
net nesileidžia į tokias varžybas. Motina turėtų pajėgti ištverti vai- 
ko įniršį ir leisti jam pajusti: tokiu būdu tikslo nepasieksi! Intuityviai 

besielgianti motina būtų išgirdusi, kad vaikas klykia isteriškai, ir to 
riksmo nebūtų paisiusi. Janina būtų gavusi patirti (o ne kognityviai 
suprasti!), kad motina nesileidžia valdoma. 

Abiem atvejais galioja viena: ir partneriškąjį, ir projekcinį santy- 
kių sutrikimą galima pašalinti kognityviai, jei suaugusysis geba už- 
duoti sau klausimus. Kitaip tariant, patartina kartkartėmis stabtelėti 
ir pasitikrinti — kokia samprata mes vadovaujamės? Ar į kasdienį 
mūsų gyvenimą neprasibrovė elgesio modeliai, verčiantys laikytis 
klaidingo požiūrio, kad vaikai nuo mažumės yra partneriai ir kad jie 
mus mylės tik tada, jei taip elgsimės. 

Savaime suprantama, kad tai suvoktum, reikia atskirti elgesio 
modelius. Kai ketverių ar penkerių metų vaikui atsakinėjama į ne- 
sibaigiančius „kodėl?“, tai automatiškai dar nerodo partneriško elge- 
sio ir sutrikusių santykių. Kai išimties tvarka niekaip nereaguojama, 
nes ištikus stresui nenorima dar ir pyktis su vaiku, tai automatiškai 
dar nerodo, jog vadovaujamasi samprata „noriu vaiko meilės“. Ta- 
čiau kuo įprastesnė tampa tokia elgsena, kuo normalesne ją laikome, 
tuo didesnė santykių sutrikimo tikimybė ir nenorom keliamas pavo- 
jus vaiko vystymuisi. Taigi būtina dažnai tikrintis, ką savo elgesyje 
su vaikais laikome savaime suprantamu ir normaliu ir į ką iš esmės 
orientuojamės. 

Kur kas sunkiau suvaldyti simbiozę. Jai vienintelei iš santykių su- 
trikimų trejeto būdinga tai, kad suaugusysis vaiko nebesuvokia kaip 
atskiro asmens, todėl įveikti simbiozę tik žinojimu labai sunku. Iš 
esmės tai reikštų suvokti, kad tau nebepriklauso tavo kūno dalis, o tai 
neįmanoma. Paprasto recepto šiuo atveju nėra, bet reikia ištirti prie- 
žastis — tai leis surasti svarbius varžtus ir juos pasukioti. Kalbėdamas 


apie laiko veiksnį ir prasmę tokius varžtus jau įvardijau. 

Iš gyvenimo: patrauklumas 


Kiekvieną rytą tas pats: niekas nenori keltis, o kai šiaip ne taip atsikeliama, 
jaučiamas toks nuoilsis, kad mieliausia būtų vėl kristi lovon. Bet diena 
šaukia, ir tenka skubėti. Tėvui ir motinai atlikus rytinių prausynių cere- 
moniją, ateina laikas sunkiausiai užduočiai - žadinti ir suruošti į darželį 
penkiametę dukrą. Na ir prasideda spektaklis... 

Taip arba panašiai atrodo daugelio šeimų dienos pradžia. Aš aprašysiu, 
kaip vaikas idealiu atveju turėtų būti ruošiamas į darželį ir kaip tai vyks- 
ta, kai dėl klaidingų vaiko sampratų atsiranda santykių sutrikimų. Reikia 
turėti galvoje, kad siekdamas atskleisti bendrąją problematiką, esu pri- 
verstas imtis apibendrinimų. Todėl neturėtumėte sunerimti, jei jūsų vaiko 
elgesys ne visai tiksliai atitinka čia pavaizduotą idealaus elgesio modelį. 

Pradžioje pateikiau pavyzdį apie penkiametį vaiką. Tėvai, kurie pasi- 
kliauja intuicija ir su vaiku elgiasi ja vadovaudamiesi, nesitikės, kad tokio 
amžiaus vaikas savarankiškai apsirengs, nors rytais, kai reikia skubėti, to 
ir norėtų. Jie vaikui parinks drabužius, atitinkančius oro sąlygas ir aplin- 
kybes (čia kalbame apie vaikų darželį). Vidurvasarį juk nesivilksi kailinės 
striukės, o viduržiemį - vasarinės suknelės; be to, reikia atsižvelgti, kad 
darželyje vaikas greičiausiai žais smėlio dėžėje, todėl drabužiai turi būti 
tam tinkami. 

Besirengiančiam penkiamečiui dar reikia gana daug pagalbos. Žino- 
ma, kartais jis pats apsimaus kelnes ir apsivilks megztinį, tačiau reikia ir 
deramos tėvų pagalbos, pavyzdžiui, kad padėtų užsivilkti megztinį tinka- 
ma puse arba užsegtų kelnių sagą. 

Tėvai tokius veiksmus daro intuityviai, iš esmės elgiasi taip kaip anks- 
čiau. Pavyzdžiui, aš rengčiau vaiką iki trejų metų, vėliau vaikas imtų šiek 
tiek prisidėti, tarkim, pakeltų kojytę kišti į kelnių klešnę. Dar vėliau duo- 


čiau vaikui kurį nors drabužį į rankas, kad jis pamėgintų rengtis pats, - iš 

pradžių paprastesnius drabužius, sakykim, apatines kelnaites, vėliau — 
sunkiau apsivelkamus, tokius kaip megztinis. 

Šešerių Metų vaikas jau gali rengtis savarankiškai, bet ir toliau reikia 
prižiūrėti, ar drabužiai ne per stori, ne per ploni ir ar viskas užsagstyta. 
Vaikui paūgėjus reikia leisti rengtis pačiam. Aišku, gali pasitaikyti nedide- 
lių nukrypimų nuo taisyklės. Šios, kaip ir kitos, mano mintys neturi būti 
suvokiamos kaip „tikslus planas“, kuriuo tėvai turi aklai sekti. Tai sakau pir- 
miausia dėl bendros orientacijos. 

Bet kas gi atsitinka, kai vadovaujamasi kitomis sampratomis, kai vaikas 
nebelaikomas vaiku? 

Jei vadovaujamasi partnerystės samprata, nesielgiama intuityviai 
kaip ką tik aprašytu atveju. Kai tėvai su vaiku kalbasi jo akių lygyje ir lai- 
ko jį savarankiška, susiformavusia asmenybe, jis gali susidaryti klaidingą 
nuomonę, ką rengdamasis moka ir sprendžia vaikas. Tėvai, kurie savo 
vaikus laiko partneriais, suteikia jiems didelę laisvę rinktis drabužius. 
O kai pasirenka netinkamus, tėvams gali nepavykti įrodyti savo tiesos. 
Tuomet jie didžiadvasiškai nekreipia dėmesio į per ploną arba per storą 
aprangą, vaikui netinkančią avalynę ar kitus akivaizdžius nusižengimus 
aprangos taisyklėms. Aiškinamasi visada vienodai - nenoriu palaužti 
vaiko valios, mokau priimti sprendimus ir skatinu savarankiškumą. Dar 
sakoma: vaikas sukaups patirties ir pasidarys tinkamas išvadas. 

Kokių gali būti dėl to pasekmių, rodo ši trumpa žinutė, 2008-ųjų pa- 


baigoje mirgėjusi laikraščiuose ir internete: 


Esant tik vienuolikai laipsnių šilumos ir kiaurai košiant šaltam rudens vėjui, 
trisdešimt dvejų metų teisininkė su visiškai nuoga pusantrų metų dukrele 
važinėjosi dviračiu po Miuncheno centrą. [...] Toks pat keistas buvo ir pa- 
siaiškinimas, kurį jaunoji moteris pateikė policininkams: vaikas nenorėjęs 
rengtis. Kadangi mažylė turinti „savo teises, kaip pareiškė trisdešimt dvejų 


advokatė iš Švabingo rajono, ji atsižvelgusi į tą nenorą. Taigi savo dukrą į 

vaikišką sėdynę pasodinusi visiškai nuogą. (Šią žinutę 2008 m. spalį buvo 
galima rasti daugelyje šaltinių, pavyzdžiui, čia: http://www.welt.de/ver- 
mischtes/article2590303/Anwaeltin-radelt-mit-nacktem-Kind-durch- 


Muenchen.html.) 


Dar sykį noriu priminti tikrai svarbų dalyką: žinoma, tėvai gali paklausti vai- 
ko, kurį megztinį jis norėtų vilktis, kurios kelnės - raudonos ar mėlynos - 
jam labiau patinka. Kalbu ne apie tai, kad reikia versti vaiką pasirinkti kokį 
nors aprangos stilių, o apie tai, kad už mažą vaiką reikia priimti tuos spren- 
dimus, kurių jis dėl savo pasaulėvaizdžio dar nepajėgus daryti. 

Tėvai, patiriantys projekcinį sutrikimą, taigi trokštantys, kad vaikas juos 
mylėtų, taip pat leis vaikui spręsti, ką jis rengsis. Jie dažniausiai susitaikys 
ir su vaiko tempu, kad ir kaip skubėtų. Vaiko sprendimų laisvė čia dar 
platesnė nei tuomet, kai tėvai vaiką suvokia kaip partnerį, t. y. kai bent 
retkarčiais sprendžia tėvai. Nuo nuolatinių vaiko prielaankumo ženklų 
priklausomi tėvai nebesugeba prieštarauti, kad ir ką vaikas pasirinktų 
rengtis, net jei drabužiai absurdiški ar akivaizdžiai nederami. Jie vengia 
neigiamos vaiko reakcijos, zyzimo ir verkšlenimo, prasidedančio iškart, 
kai kas nors vyksta ne pagal jo norą. Tėvai to bijosi, nes jiems atrodo, kad 
taip netenka vaiko meilės ir prielaankumo. Samprata „noriu būti mylimas“ 
reikalauja vaikui leisti tiek, kiek tik įmanoma, ir tokiu būdu nuolat užsitik- 
rinti vaiko meilę. 

Pabrėžiu dar kartą: ši elgsena neturi nieko bendra su tėvo ar motinos 
mėgavimusi vaiko dovanojama meile. Kas nesigėri spindinčiomis vaiko 
akimis ir kam širdis neprisipildo džiaugsmo matant netramdomą vaikų 
džiaugsmą dėl menkiausių smulkmenų? Tačiau tėvams turėtų būti aišku, 
kad jie neturi to siekti leisdami savo vaikui žiemą eiti į vaikų darželį apsi- 
vilkus tik mėgstamus trumparankovius marškinėlius. 

Simbiozės atveju tėvai remtųsi nuostata, kad vaikas savaime privalo 


daryti viską, ko iš jo tikimasi, nes tokie tėvai vaiką suvokia kaip dalį savęs. 

Tokio vaiko raida paliekama savieigai. Jei vaikas apsirengia ne taip, kaip 
pageidauja tėvai, liepiama persirengti antrą ir trečią kartą, kol galų gale 
nurodymai įvykdomi. Jei vaikas griežtai atsisako rengtis, tėvai laiko pa- 
reiga vaiką priversti šaukdami ir kartodami:„jei.., tai." Jie siekia, kad vaiko 
apranga atitiktų jų požiūrį ir vaikas nepaliaujamai tobulėtų. Priežastis — 
nuostata, kad kūno dalis privalo veikti savaime, o jei ne, reikia priversti 
ją tai daryti. 

Tėvai, kurie vaiką laiko vaiku, atitinkamai prisitaikys prie vaiko elgesio. 
Jie atsisakymą ką nors daryti ir laikys atsisakymu, o konflikto intuityviai 
išvengs, pavyzdžiui, išeidami iš kambario ir leisdami vaikui pajusti, kad 
taip elgtis nebus leidžiama, - taigi jie nesileis valdomi. 

Simbiotinės vaiko sampratos atveju suaugusysis to nepajėgia, nes juk 
nuosavo kūno dalis turi paklusti ir nevengti atlikti tai, kas reikalaujama. 
Jei nepaklūsta, privaloma įsakmiai pareikalauti. Tas įsakmumas mūsų 
vaizduojamoje padėtyje virsta kurio nors iš tėvų galios varžybomis su 
vaiku, nors jų neįmanoma laimėti. Galiausiai abiejų šalių riksmai ir agre- 
sija auga tiesiog akyse. 

Kai susidaro tokia padėtis, svarbiausia suvokti, kad noras pirmąją prie- 
šinimosi minutę priversti vaiką apsimauti kelnes yra simbiotinis noras. 
Jis neturi nieko bendra su pagrindiniu tikslu - ugdyti vaiko gebėjimą 
tinkamai rengtis. Šis tikslas natūralus, problemų kelia ketinimas tą tikslą 
pasiekti bet kokiomis priemonėmis ir tučtuojau. Taigi kalbame ne apie 
konkretų dalyką, sukeliantį šeiminius konfliktus, o apie elgesį. Simbiozės 
atveju svarbiausios tampa kelnės arba privalėjimas „apsimauti kelnes“, 
nors iš tikrųjų reikėtų atidžiau pažvelgti į vaiko elgesį. Vengimą ką nors 
atlikti derėtų vertinti kaip tam tikrą agresiją ir jai nepasiduoti, netapti jos 
objektu. 


Timo atvejis 


Prieš pradėdamas aiškinti, ko šiandien turėtų imtis šeimos ir viešo- 
sios įstaigos, kad būtų grįžta prie sveikų santykių sampratos ir vai- 
kams būtų užtikrintas normalus brendimas bei galimybė bręstant 
pasivyti sveikuosius bendraamžius, papasakosiu jums dar vieną 
atvejį. Jis kiek neįprastas, bet kaip tik todėl gerai parodo, kas, mano 
manymu, yra būtina psichikai bręsti. 

Tai Timo, aštuoniolikmečio vaikino, kuris gydėsi pas mane, isto- 
rija. Timas kažkaip išvengdavo tėvų ir mokytojų pastabų, jam ma- 
žai rūpėdavo, ką jie sako. Dėl vaikino amžiaus man irgi buvo sunku 
gydant pasiekti esminių pokyčių. Paprastai tokiame amžiuje beveik 
nebeįmanoma pagreitinti psichinio brendimo. Šiuo atveju per lai- 
mingą atsitiktinumą atsirado galimybė imtis neįprastos priemonės, 
turėjusios duoti puikių rezultatų. 

Timo šeima turėjo ryšių su Kanada. Jie dažnai ten lankydavosi 
nedideliame rezervate, kurio tvarka rūpinosi vietinis indėnas. Jis 
gamtą. Į tuos žygius jis paprastai leisdavosi vienas, tačiau pagal- 
ba jam būtų pravertusi. Taip kilo mintis kuriam laikui ten nusiųsti 
Timą — man tai atrodė paskutinė galimybė suteikti berniukui egzis- 
tencinės patirties, galinčios įveikti jo nebrandumą. 

Nedelsiant dėl visko buvo susitarta ir Timas iškeliavo į Kanadą 
pas indėną, kurio niekada nebuvo matęs. Juodu su Timu turėjo 
leistis į trijų mėnesių žygį laukinėje gamtoje. Indėnas paaiškino, ką 
reikės daryti ir kaip bus elgiamasi. Baigę ruoštis abu iškeliavo. Ši pa- 
tirtis iš pagrindų turėjo pakeisti Timo elgesį. Pradžioje indėnas su 
Timu kalbėjosi, o dabar, pasitraukus nuo civilizacijos, jis daugiausia 
tylėjo. Kalbos buvo visai nereikalingos šiam vyrui darant tai, ką jis 


ir turėjo daryti; juk abiem buvo aišku, kas darytina. Taigi jis ilgą lai- 

ką neištardavo nė žodžio. Timui tai turbūt buvo labiausiai trikdanti 
gyvenimo patirtis. Jis, įstrigęs ankstyvosios vaikystės narcisizme, be 
paliovos mėgino priversti indėną grįžti, kalbino, siūlė bet ką, ėmėsi 
to, ką namuose buvo sėkmingai išmokęs ir todėl puikiai išmanė — 
valdyti kitą žmogų. Tačiau šis žmogus paprasčiausiai nereagavo į 
jo pastangas. Reikia pastebėti, kad indėnas labai rūpinosi Timu. Jis 
maitino jaunuolį, parūpino šiltų drabužių, netrūko nieko, kas bū- 
tina. Tačiau nereaguodavo automatiškai į kiekvieną vaiko judesį, 
taigi buvo savaip atsiribojęs ir ramus, - mes savo visuomenėje taip 
niekada nesugebėtume. Taigi Timui toje aplinkoje, iš kurios nebuvo 
galimybės pasprukti, neliko kas daryti, kaip tik noromis nenoromis 
be jokių išlygų prisitaikyti prie savo keliavedžio. 

Kelionė, Timui prasidėjusi kaip pragaras, truko tris mėnesius ir 
baigėsi akivaizdžia jo psichinės brandos pažanga. Grįžęs į Vokieti- 
ją jaunuolis atrodė kaip pakeistas, gebėjimas prisitaikyti prie kitų 
žmonių ir būti drauge su kitais buvo toks ryškus, kokio nė negalė- 
jau tikėtis. 

Žinoma, mes negalime visų vaikų ir jaunuolių išsiųsti į laukinę 
Kanados gamtą. Tačiau iš šio pavyzdžio labai nesunku suprasti, kas 
svarbiausia. Timas patyrė, kad ramus žmogus su juo elgiasi tam 
tikru būdu, ir tai paveikė Timo elgesį, tik taip jis iš viso galėjo su 
tuo žmogumi bendrauti. Timas gavo pajusti, jog priklauso nuo kito 
žmogaus, ir suprato, kad jo nuolatinės pastangos manipuliuoti ne- 


veiksmingos. Kokias išvadas galime iš to daryti, paaiškinsiu vėliau. 


6 SKYRIUS 


Privati erdvė: 
ką šiandien privalo šeima 


Ieškant išeičių iš vaikų ir jaunuolių vystymosi krizių, dera jas aptar- 
ti krizių valdymo aspektu. Visų pirma krizės pasireiškia privačioje 
erdvėje ir viešumoje. Ir vienur, ir kitur vaikai kasdien leidžia laiką ir 
nuolatos patiria vienokią ar kitokią suaugusiųjų įtaką. Norint užtik- 
rinti vaikų brendimui palankias sąlygas, reikia, kad būtų išlaikyta šių 
erdvių daromos įtakos pusiausvyra. 

Įprasta vaikų auklėjimo ir vystymosi vieta laikoma šeima, taigi 
privati erdvė. Kaip jau minėjau skyriuje apie vaikystės sampratos 
kitimą, šeima nuo devyniolikto amžiaus kultūros istorijoje tampa 
pagrindine institucija, suteikiančia vaikui saugią erdvę pereiti į su- 
augusiojo gyvenimą. 

Viešojoje erdvėje vaikų ir jaunuolių vystymusi pirmiausia rūpi- 
nasi darželis ir mokykla, o šalia jų — daug įvairių institucijų, tokių 
kaip bendrijos ir draugijos, taip pat įvairios jaunimo grupės. Draugų 
būrys yra tarpinė sritis, turinti tiek privačios, tiek viešosios erdvės 
bruožų. 

Prasminga pirmiausia atidžiau patyrinėti privačią erdvę, keliant 
sau klausimą: ką šiandien gali ir privalo padaryti šeima, kad apsaugotų 
vaiką nuo santykių sutrikimo ir laiduotų jam sveiką brendimą? 

Jau rašiau, kodėl vaiko elgesiui formuoti šeimoje nebetinka da- 
bartinė auklėjimo samprata. Ši sąvoka įgavo ganėtinai negatyvų 
atspalvį ir šiandien dažnai tapatinama su priesakais ir draudimais, 
paremtais atlygio ir bausmės principu. Tokio auklėjimo tikslas — iš- 
mokyti vaiką tiesiog vykdyti tėvų nurodymus. Tai visiškai klaidingas 
požiūris, prisidėjęs prie to, kad dabar taip kontroversiškai ir ideo- 
logizuotai kalbama apie auklėjimą. Vien dėl ideologizavimo sunku 
tikėtis vaisingų diskusijų. 

Tinkamas tikslas, priešingai, remiasi svarbia įžvalga, kad vaikas 
beveik viską patiria per santykius. Netinkamas vaikų elgesys daž- 
niausiai atsiranda ne dėl blogų auklėjimo koncepcijų, o dėl sutrikusių 
santykių. Kai vaikas laikomas vaiku, trečiaisiais gyvenimo metais jis 
jau būna susiformavęs. Nuo tada vaikas ima skirti save ir „kitą. Nuo 
penktųjų gyvenimo metų jis gali palaikyti glaudžius santykius, daro 
viską dėl tėvų ir mokosi iš konfliktų. Sulaukęs šešerių vaikas dėl tėvų 
eina į mokyklą, taigi tėvai per santykius su vaiku daro įtaką jo so- 
cialiniam elgesiui ir mokymosi rezultatams. Šiuos raidos etapus rei- 
kia visada turėti omenyje, kai stebime vaikus ir vertiname jų elgesį. 
Tačiau šių etapų neįveiksime nurodinėdami, jie labiausiai priklauso 
nuo vaiko santykių su tėvais. 

Pažvelgę į klasikines auklėjimo patarimų knygas, iš turinio turė- 
tume išbraukti „absoliutų nuoseklumą“, bet būtina įrašyti temą apie 
elgesio modelius. Ribų nustatymo tema nebūtų tokia svarbi, tėvams 
daug svarbiau nuolatos laikytis atsiribojimo principo. O bausmių tema 
jau pašalinta, nes normaliai besivystančio vaiko beveik nereikia bausti. 

Dažnai sakoma, kad vaikai tik tuomet išmoksta tinkamai elgtis, 


kai tėvų elgesys nuoseklus. Ilgiau pagalvojus aiškėja, kad šis reikala- 

vimas beveik neįgyvendinamas. Žmogaus elgesiui būdingas nenuo- 
seklumas. Būna dienų, kai tam tikras vaiko elgesys trikdo, bet būna 
dienų, kai tas pats elgesys atrodo visai priimtinas. Tai gali priklausyti 
nuo nuotaikos, nuo vaiko amžiaus, galiausiai - nuo aplinkybių. Taigi, 
jei mano vaikas vartoja necenzūrinius žodžius, galbūt netgi keikia ki- 
tus žmones, aš visuomet elgsiuosi nuosekliai — išsiųsiu jį į kitą kam- 
barį. Jei jis mane pertraukinėja, tai kartais man trukdo, bet ne visada. 
Šiuo atveju labai nesunkiai galiu tapti nenuoseklus, kartais leisdamas 
tam tikrus dalykus, kartais juos stabdydamas. 

Logiškas elgesio modelis yra kas kita, jo nedera painioti su nuo- 
seklumu. Toks modelis glaudžiai susijęs su veiksmais, kurie vaikui 
suteikia saugumą ir palaikymą (taigi galėtume kalbėti nebent apie 
elgesio modelių nuoseklumą). Paprastas modelis yra dienotvarkė, 
ji visada vienoda. Tam tikru metu, dažniausiai gana anksti, mažas 
vaikas keliasi, jam reikia miegoti pietų, jis turi anksti eiti gulti. Kiti 
dienotvarkės punktai, tarkim, pasivaikščiojimas, taip pat svarbu, bet 
tuomet jis turėtų būti nuolatinis. Vyresnių vaikų gyvenimo modelis 
keičiasi pagal jų poreikius. Pavyzdžiui, mokyklinio amžiaus vaikas 
turi žinoti, kad popiet prieš laisvalaikį reikia paruošti namų darbus, o 
vakare veiksmų tvarka tokia: vakarienė, kambario tvarkymas, prau- 
simasis. 

Elgesio modeliai vaikui svarbūs todėl, kad jie suteikia orienty- 
rus, o kai santykiai sutrikę, vaikai jų negauna. Aš negaliu perteikti 
jokio elgesio modelio, jei kiekvieną vakarą ginčijuosi su šešiamečiu 
ir svarstau, ar jis jau pavargo ir nori į lovą, ar dar ne. Pripratęs prie 
tvarkos šešiametis neužsispirs, nesiaikštys ir laikysis jos neužduoda- 
mas klausimų. 

Diegiant tokius elgesio modelius, jokiu būdu nesiekiama paveikti 
vaiko arba ką nors jam įskiepyti autoritariniu būdu. Elgesio modelis 
derinamas prie elgsenos. Jis suteikia saugų prieglobstį, leidžia ge- 

riausiai atsiskleisti, t. y. vaikas turi erdvės — ši metafora čia gali būti 
suprantama pažodžiui. 

Įsivaizduokite, kad jūs turite dalyvauti pokalbyje, kuriam reikia 
labai susikaupti. Daugumai žmonių toks pokalbis būtų lengvesnis 
uždaroje erdvėje nei kur nors atvirame lauke, keliančiame begali- 
nių tolių pojūtį. Taip ir vaikas, turintis tariamai neribotas galimybes, 
sutrinka, kai motina ir tėvas jį skatina priimti kiekvieną sprendimą, 
užuot aiškiai apibrėžę orientyrus. 

Reikia nepamiršti, kad elgesio modelis tik tuomet prasmingas, 
kai vaikas pajėgia jį atpažinti. Tai įmanoma tik maždaug nuo trejų 
metų, taigi toje pakopoje, kai vaiko pasaulėvaizdis laipsniškai tolsta 
nuo narcisistinio savęs vieno įsivaizdavimo ir į jo psichiką atkeliauja 
suvokimas „aš ir tu. Tai vyksta pamažu, o procesui pasibaigus vaikas 
yra pajėgus suvokti savo tėvus kaip „kitą ir priima šią priešpriešą 
kaip teikiantį saugumą modelį. Kuo mažesnis vaikas, tuo svarbiau 
laikytis elgesio modelių. Mažylių elgesio modelis turi būti daug aiš- 
kesnis ir griežčiau apibrėžtas nei vyresniųjų. Tik kai siūlomas mode- 
lis kiek įmanoma vientisas, mažo vaiko smegenys sugeba jį priimti ir 
laikui bėgant dėl jo pasijusti saugiai. 

Elgesio modelius galima vadinti ir ritualais. Mažiems vaikams 
reikia ritualų, tai yra pasikartojančių veiksmų, vienodos tvarkos. 
Pavyzdžiui, žaislinė antis vonioje visada turi būti toje pačioje vie- 
toje, lovoje minkšti žaisliukai visada išrikiuojami ta pačia tvarka. 
Kiekvienas, kuris matė dėl menkiausios, tariamai nesvarbios pasi- 
keitusios smulkmenos ašaroti prapliumpantį vaiką, žino, apie ką aš 
kalbu. 

Kūdikiai dar nesuvokia tiek, kiek vyresni vaikai, bet ir jiems rei- 
kia saugumą teikiančių modelių. Kūdikis turi iškart pajusti savo tėvų 
dėmesį, kai pravirksta, — tai vienas iš pradinių gyvybiškai svarbių el- 
gesio su juo modelių. 

Turbūt mėgstamiausia visų kalbų apie auklėjimą tema - ribų nu- 
statymas. Mano teiginiams apie vaikų psichikos išsivystymą ji nėra 
svarbi, tai pedagogikos nuostata. Tik noriu dar kartą aiškiai įvardyti, 
kuo skiriasi ribų nubrėžimas ir atsiribojimas. 

Šį skirtumą norėčiau parodyti pateikdamas pavyzdį. Sakykim, 
vaikštau miesto centre ir esu užkabinamas, bet nepasiduodu provo- 
kacijai. Aš ignoruoju priekabiautoją, nesinervinu, nebent pagalvoju — 
koks kvailys, ir einu toliau. Aš nieko nedarau ir, žinoma, nenustatau 
priekabiautojui jokių ribų, nesikreipiu į jį ir nebandau jam nurodinėti. 
Einu toliau, nes esu atsiribojęs ir neleidžiu savimi naudotis. Svarbus 
esu aš pats, kitas man tuo metu nerūpi. Aš vertinu tik kito žmogaus 
elgesį. Dar aiškiau būtų, jei įsivaizduotume, kad sutikau ne prieka- 
biautoją, o šiaip koks nors žmogus draugiškai paklausė kelio. Tuomet 
aš lieku ramus, bet, žinoma, nusprendžiu būti paslaugus ir padedu. 

Kalbėdamas apie ribas, turiu galvoje vaikui nustatomas taisykles — 
ši auklėjimo priemonė vaikui augant vis svarbesnė. Tačiau maži vaikai 
visų pirma turi suvokti, kad yra juos valdantis ir už juos sprendžian- 
tis „kitas“. Tai įmanoma tik tokiu atveju, jei suaugusieji nuolatos pa- 
brėžia: esi „tu“ ir esu „aš“. Pavyzdžiui, jei vaikas man trukdo kalbėtis, 
ropščiasi ant kelių ir nori pažaisti su manimi, aš nesileidžiu trukdo- 
mas ir švelniai atstumiu vaiką. Aš nenustatau ribos kitam, o atsiriboju 
pats. Taip vaikas išmoksta atskirti mane kaip atribojantį „kitą“, — tai 
svarbi sąlyga neuronui „žmogus“ susiformuoti. 

Atribojimas, kurį patiria vaikas, leidžia jo psichikai vystytis, įgy- 
ti gebėjimą laikytis ribų, kurio vėliau prireiks. Tie, kurie tai supra- 
to, lengviau pripažins, kad vaikų vystymuisi svarbu ne tik tai, ko jie 
nori arba, tiksliau pasakius, tariamai nori. Dėl partneriško požiūrio 
pamirštama, kad vaikai į pasaulį ateina nesuvokdami ribų. Kūdikys- 
tės svajonėse pakanka virktelėti, ir poreikiai tenkinami. Vaikai, ku- 


rie bendrauja su neatsiribojusiais suaugusiaisiais, taip ir lieka savo 


109 


svajonėse. Todėl neteisinga klausti, ko nori vaikai. Vaikai nori gu- 
minių meškiukų, ledų ir televizoriaus. Arba šokolado, Game Boy ir 
vasarinių drabužių žiemą. Arba vilnonės kepurės vasaros kaitroje. 
Visa tai suprantama, ir jei suaugusiųjų paklaustume, ko jie norėtų, 
neatsižvelgdami į tikrovę, jie, ko gero, atsakytų: daug pinigų, amžinų 
atostogų ir kad juos lepintų. Tačiau suaugęs žmogus paprastai suvo- 
kia save kaip nuo išorinių sąlygų priklausomą individą ir todėl žino, 
kad tokie pageidavimai dažniausiai tuščias reikalas. Vis dėlto jis gali 
normaliai ir laimingai gyventi, nors to ir neturi. 

Taigi vaikų psichika vystosi patiriant iš suaugusiųjų ne tik pa- 
laikymą, bet ir atstūmimą. Geras pavyzdys yra kalbėjimo įgūdžių 
lavinimas. „Tikrai“ kalbai ugdyti svarbu, kad vaikui nuolatos būtų 
primenama nekalbėti kūdikių kalba arba kitu jo amžiaus neatitin- 
kančiu būdu. Tėvai dažniausiai puikiai supranta net neaiškiausius ir 
nerišliausius vaiko sakinius ir į juos reaguoja, bet pašaliniams dažnai 
niekas neaišku. Pavyzdžiui, trimetis vis dar prašo gerti sakydamas 
„gelti“ ar panašiai. Iš jo amžiaus vaiko derėtų reikalauti viso sakinio, 
tarkim: „Aš norėčiau ko nors atsigerti: Jei vaikas nėra skatinamas 
aiškiau kalbėti (nes ir pasakęs „gelti“ jis tuoj pat gauna savo gėrimą), 
jis to ir nedarys. Jei mama ir tėtis supranta vaikišką veblenimą, raiš- 
kiai kalbėti nėra jokios būtinybės. 

Kad būtų dar aiškiau, galima pateikti tokį klausimą: kaip vaikas 
išmoks vaikščioti, jei jis nuolat nešiojamas? Daugelis dabartinių vai- 
kų judėjimo sunkumų nemažai susiję su tuo, kad remiantis įvairio- 
mis vaiko sampratomis jiems vis dažniau ribojama judėjimo laisvė. 
Samprata „vaikas yra vaikas“ skatina tėvus automatiškai padėti šiam 
vaiko įgūdžiui vystytis. Kitokios sampratos ir dėl to kylantys santykių 
sutrikimai tam trukdo. 

Nuolatinis norų tenkinimas neskatina ką nors daryti. Sistema, 


kurioje jie tenkinami nuolatos ir besąlygiškai, silpnina kitas siste- 

mas, kuriose yra skatinama. Vaikai tolesniame gyvenime vis dažniau 
susidurs su skatinimo sistemomis — mažiau darželyje, daugiau mo- 
kykloje, o daugiausia — profesinėje veikloje bei suaugusio žmogaus 
socialiniame gyvenime. Jei būdami vaikai jie laiku susidurs su apri- 
bojimais, suaugę nesunkiai galės laikytis įvairiausių reikalavimų. 

Gyvybiškai svarbu šią problemą pastebėti ir ją suprasti. Įnorių 
tenkinimo sistemoje taip pat natūraliai įvyksta lūžis, kai pereinama 
iš mokyklos į profesinę veiklą. Mokykloje, esant tam tikram susitari- 
mui, galima mažinti reikalavimus, suteikti vaikui daugiau laisvės. Ta- 
čiau tai nebeįmanoma darbovietėje. Netgi priešingai — ten reikalavi- 
mų nuolatos daugėja, pasigailėjimui nebelieka vietos. Kas vaikystėje 
neišmoko apriboti poreikių, suaugę negeba su tuo susidoroti, todėl 
profesinio rengimo įstaigose patiriama didelių sunkumų. 

Čia verta prisiminti, kuo skiriasi savarankiškumas ir savavališku- 
mas. Aš sutinku vis daugiau šeimų, besididžiuojančių nuo mažumės 
savarankiškais vaikais. Dažniausiai jų savarankiškumas pasireiškia 
tuo, kad jau septynerių ar aštuonerių metų vaikus į mokyklą ryte 
budina žadintuvas, jie patys atsikelia, apsirengia, patys tepasi sumuš- 
tinius ir nuvažiuoja mokyklon. Ne todėl, kad neturėtų tėvų. Tėvai 
yra, bet jie aiškiai nemato reikalo padėti vaikui. Ši itin svarbi pagalba 
klaidingai interpretuojama kaip perdėtas globėjiškumas, ir ši klaida 
turi pasekmių. 

Tokie „savarankiški“ vaikai mokykloje patiria sunkumų: jiems 
sunku tyliai išsėdėti, klausyti mokytojo nurodymų ir normaliai bend- 
rauti su bendraklasiais. Šio tik iš pirmo žvilgsnio stebinančio sutriki- 
mo priežastis — vaikai iš tiesų yra ne savarankiški, o savavališki, arba 
savavališkai veikiantys. Tėvai nuo mažų dienų juos skatina pačius 
susidaryti dienotvarkę, šventai tikėdami, kad taip jie vaikus skatina 
būti stropesnius nei bendraamžiai, kuriems tėvai padeda labiau. Sa- 


vavališki vaikai dėl tėvų nusišalinimo negauna suvokti būtino elgesio 


modelio ir niekas neužima atsiribojusio „kito“ vietos ryte renkantis 
drabužius ar ruošiant pusryčius. Vaikams tokiu būdu pranešama, kad 
jie vieninteliai dienotvarkės sudarytojai, ir jie šią tariamą tiesą atsineša 
į mokyklą, o ten jų netikėtai laukia nuolatiniai apribojimai ir kitų žmo- 
nių - mokytojų ar bendramokslių —- nurodymai. Ar verta stebėtis, kad 
tokie sunkumai baigiasi konfliktais? 

Remiantis visu tuo, kas išdėstyta, galima pamėginti atsakyti į am- 
žiną pedagogikos klausimą apie bausmę. Kas atsitinka, kai bausmės 
skiriamos sąmoningai? Koks yra bausmės, kad ir kokia ji būtų, tikslas? 
Bausmės tikslas gali būti tik vienas — kad vaikas pasikeistų. Griežtai 
kalbant, toks ketinimas jau yra simbiotinio santykių sutrikimo po- 
žymis, nes neįmanoma vaiko pakeisti, kaip gydantis keičiama nuo- 
savo kūno dalis. Tačiau bausmė kaip auklėjimo priemonė išlieka, jos 
paskirtis pašalinti kaltės jausmą neturi būti menkinama; kai elgesys 
akivaizdžiai nederamas, pavyzdžiui, vaikas meluoja arba vagia, baus- 
mė sukrečia, apvalo — tiesa, tai tinka anksčiausiai nuo šešerių metų. 
Tuomet bausmė vaikui pirmiausia reikšminga simboliškai, jam pa- 
rodoma: dabar tai jau tikrai viskas baigta, taip elgtis tikrai negalima. 
Visiškai atsisakyti bausmių, jei jau apie tai kalbame, — tiesiog dangiš- 
ka vizija, kuriai labai pritaria antiautoritarinio auklėjimo apologetai. 
Tikslas tas pats, tik iš esmės skiriasi būdai, kuriais jo siekiama. 

Pakeisti vaiko elgesį reiškia ne ką kita, kaip tik priversti vaiką pri- 
sitaikyti. Taikant šią auklėjimo koncepciją, bandoma pasiekti, kad 
vaikas šeimoje elgtųsi taip, kaip tėvai įsivaizduoja, ir nepridarytų rū- 
pesčių. 

Tačiau auklėjimo koncepcijos, kad ir kokios jos krypties, šeimoje 
nereikalingos, net drįsčiau teigti — žalingos. Uolios tėvų pastangos 
rasti tinkamą koncepciją veikiau rodo, kad santykiai jau sutrikę ir 
savo intuicija nebepasitikima. Mes turime liautis manyti, kad vaikų 


klusnumas - tai auklėjimo, „veikimo pagal taisykles“ padarinys. 

Šeimoje nereikia mokyti vaikų prisitaikyti, juos reikia brandinti. 
Tada jie įgis gebėjimą viešumoje elgtis pagal aplinkybes. Labai svarbi 
tėvų užduotis — suprasti šį skirtumą. 

Kitas dalykas: vaikai natūraliai kartais pajunta sukylant agresi- 
ją, jiems, kaip ir suaugusiesiems, reikia ją išreikšti. Tačiau skirtumas 
tarp vaikų ir suaugusiųjų toks, kad vaikai tos susikaupusios agresijos 
nepajėgia suvaldyti, nes agresiją jaučia kitaip nei suaugę žmonės. Są- 
moningai pasirinkti „iškrovą“, kaip suaugusieji, pavyzdžiui, tam ren- 
kasi sportą, vaikai negali. 

Tai reikia prisiminti norint suprasti, kodėl vaikai namuose elgia- 
si netinkamai. Atsisakymas klausyti arba įžūlumas nėra patologija. 
Jie atsiranda dėl natūralios įtampos, susikaupiančios per dieną — 
mokiniams, tarkim, dėl įvykių mokykloje. Tėvų užduotis padėti 
vaikui atsikratyti įtampos. Tai puikiausiai pavyksta labai paprastu 
būdu - netinkamai besielgiantis vaikas išsiunčiamas į savo kambarį. 
Čia svarbu atskirti erdves. Vaizdžiai kalbant, taip elgdamasis liepiu 
išeiti ne vaikui, o įtampai ir agresijai, tarsi atskiriu vieną nuo kito. 
Vaikas, trumpam likęs vienas su savo agresija, beveik automatiškai 
jos atsikrato. Įtampa atslūgsta pasišalinus ir pabuvus vienam. Užuot 
naujomis šeimos diskusijomis plėtę kovos lauką, tėvai elgiasi teisin- 
gai, neleisdami tam laukui atsirasti ir nuosekliai užkirsdami kelią 
konfliktams. 

Svarbu vaiko išsiuntimą iš kambario nelaikyti bausme, nors daž- 
nai taip daroma. Kuriam laikui atitolinti įžūliai besielgiantį vaiką 
nėra bausmė, tai tik agresijos iškrovos būdas, toks būtinas vaikui. 
Negalima pritarti ir neretai pateikiamam argumentui, kad vaiko 
agresija pasireiškia kaip tik stresinėse situacijose, kai tiesiog nėra lai- 
ko jo išsiųsti, — tarkim, kai laukia susitikimas. Atskyrus vaiką, įtampa 
nuslūgsta labai greitai, tiesiog per kelias minutes, jei tik išmokstama 


tai daryti. Ir čia, žinoma, galioja taisyklė: tik kartojant išmokstama 

tvirtai. Taigi kalbu ne apie ilgalaikį vaiko „įkalinimą, o tik apie erdvių 
atskyrimą, siekiant atskirti ir nukenksminti agresiją. 

Galėčiau pateikti pavyzdį iš auginančių darželinuką kasdienybės. 
Rytais laiko dažniausiai trūksta, reikia skubėti, taigi didelė tikimybė 
kilti konfliktui. Mintis išsiųsti vaiką į kitą kambarį, norint sušvelnin- 
ti padėtį — pavyzdžiui, šiam atsisakius lipti į automobilį ir keliauti 
kartu, — gali atrodyti absurdiška, nes tam juk sugaištum dar šiek tiek 
laiko. Tačiau verta pasvarstyti, kiek nervų kainuoja agresyviai nusi- 
teikusį vaiką laipinti į automobilį ir kiek tai užtrunka. Suskaičiavęs 
savimi pasitikintis suaugusysis gali apsispręsti dar kelias minutes už- 
trukti ir susitvarkyti su vaiku. 

Kitomis vaiko sampratomis besivadovaujantys tėvai dėl santykių 
sutrikimo atitinkamai reaguos kitaip. Trumpai sakant, partneriškai 
nusiteikęs gimdytojas ilgai ir atkakliai stengsis vaikui išaiškinti, ko- 
dėl dabar jau tikrai reikia eiti. Toks elgesys galiausiai net padidina 
agresiją. Projekcijos atveju suaugusiam Žmogui net gresia paklusti 
vaiko norui nevažiuoti į darželį arba leidžiami kiti dalykai, sutrik- 
dantys įprastinę ryto tvarką. Galiausiai tas, kas vaiką suvokia kaip 
savo paties dalį, taigi bendrauja simbiotiškai, žūtbūtinai vers vaiką 
paklusti akimirksniu. 

Elgesio modelis ir atsiribojimas yra du svarbiausi elementai, lai- 
duojantys sveiką vaiko brendimo procesą. Dar vienas elementas yra 
tai, kas pedagogikos terminais, ko gero, būtų vadinama auklėjimo tiks- 
lu. Kad būtų aišku, apie ką kalbu, iliustruosiu pavyzdžiu iš kasdienybės. 
Švaros laikymąsi kiekvienas tikriausiai apibrėžtų kaip normalų auklė- 
jimo tikslą ir nekiltų ilgų svarstymų, ar tai būtina. Vaikas išmoksta, 
kad prausimasis po dušu yra kasdienio ritualo dalis. Nuolat kartojami 
veiksmai, pavyzdžiui, vakarienė, kambario tvarkymas, paskui maudy- 
nės, suteikia saugumo jausmą. Į vaiko elgesį aš, kaip visuomet, reaguo- 


ju ramiai atsiribojęs, galimą vaiko vangstymąsi iš karto atpažįstu. 

Trečiame, auklėjimo tikslo, lygmenyje aš tikiuosi, kad vaikas kada 
nors sugebės po dušu maudytis taip pat savarankiškai kaip aš, su- 
augęs žmogus. Bet to neįvyks vien vaikui aiškinant, kad maudynės 
svarbios kūno higienai. Nesakau, kad negalima su vaiku kalbėtis šia 
tema. Tačiau turime suprasti: paaiškinimai vaikui nepadeda maudy- 
mosi suvokti kaip būtinybės, jis dar nėra tam psichiškai pasirengęs. 

Savaime suprantama, vaiką išmokome maudytis po dušu ilgą lai- 
ką padėdami jam tai daryti, atsižvelgdami į vaiko amžių. Kitaip pa- 
sakius, iki visaverčio neurono „maudymasis“ susiformavimo, tai yra 
vaiko sugebėjimo savarankiškai maudytis, praeina mažiausiai dvyli- 
ka metų. 

Apskritai eiga gali būti tokia: iki penkerių metų vaiką maudau aš. 
Maždaug nuo penkerių iki septynerių vaikas gali stovėti po dušu, pats 
išsimuiluoti ir nusiplauti, bet aš stoviu šalia ir jam vadovauju, pavyz- 
džiui, sakau: „Pasiimk kempinę!“ Nuo septintųjų metų vaikas darosi 
savarankiškesnis, bet aš vis dėlto - maždaug iki dvylikos metų — nuo- 
lat užmetu akį, jei reikia, pataisau, primenu, ką dar reikia atlikti, tar- 
kim, persiplauti plaukus arba nusikarpyti kojų nagus. Ir tarp dvylikos— 
keturiolikos metų gali prireikti kartais patikrinti, kol įsitikinsiu, kad 
jaunuolio maudymosi įgūdžiai susiformavo ir jis tai daro automatiškai. 

Suprantama, viskam reikia laiko. Iki praeito amžiaus aštuntojo 
ir devintojo dešimtmečio tėvai laiko dar turėjo ir galėjo jį skirti vai- 
kui. Visuomenės sankloda dar nebuvo visai suirusi ir šeimoje buvo 
nesunku diegti tinkamus elgesio modelius ir orientyrus. Teisingas 
elgesys yra toks: kai matau, kad vaikui reikia skirti laiko, iš tiesų galiu 
jam jo skirti. Bet taip elgtis pavyksta tik vaiką laikant vaiku. Kitais 
atvejais ieškoma ir randama vis naujų paaiškinimų, kodėl ir toliau 
vaikui palikti galimybę elgtis kaip jis nori. 

Iš pirmo žvilgsnio tai gali kelti abejonių ar net atrodyti juokinga, 


bet aiškiai suvokiant, kas yra paviršius ir kas esminga, viskas paaiš- 


135 


kėja. Iš šalies aš, žinoma, matau po dušu stovintį aštuonmetį, kuris 
kuo puikiausiai gali nusimaudyti. Tačiau iš esmės jis turi tai padaryti 
be jokios pagalbos ir be kognityvaus dalyvavimo, trumpiau sakant: 
jis turi maudytis apie tai negalvodamas. Būtent taip maudosi suaugęs 
žmogus. Jis tiksliai žino, ar nusiplovė pečius, nors maudydamasis apie 
tai negalvoja. Taigi per maudynes aš galiu galvoti apie kitką, bet vis 
tiek atlieku visas būtinas procedūras. Tai įmanoma tik todėl, kad vai- 
kystėje ir jaunystėje deramai įgudau maudytis po dušu. 

Jei kam nors šis pavyzdys atrodo pernelyg banalus, turiu pasa- 
kyti: šiandien savo profesinėje veikloje susiduriu su daugybe nesi- 
praususių vaikų, kaip niekada. Šis reiškinys yra tiesiogiai susijęs su 
tėvų ir vaikų santykių sutrikimais. Tėvai namuose su vaikais elgiasi 
kitaip, nei čia aprašiau, nepadeda vaikams rūpintis kūno higiena, pa- 
lieka juos vonioje vienus. Galbūt tėvai mano, kad vaikams užtektinai 
paaiškinta, kodėl ir kaip jie turi praustis, ir nemato būtinybės padėti 
mažyliui. Simbiozės atveju būtinybė išmokti praustis (vaikui) ir iš- 
mokyti praustis (suaugusiam žmogui) iš viso nebesuvokiama. 

Nurodyti elgesio modelį, tapti vaikui padedančiu priešininku 
atsiribojant ir suformuoti auklėjimo tikslus — tai trys pagrindiniai 
šeimos statinio ramsčiai. Žinoma, visa tai gerai veikia tik tuomet, 
kai yra tinkamos sąlygos, iš kurių svarbiausia — sveiki tėvų ir vaiko 
santykiai. Tėvai, kurių elgesį su vaiku lemia neįsisąmonintas santykių 
sutrikimas, visų tų dalykų negali užtikrinti ir kliudo savo vaikui bręs- 
ti. Pirmiausia tėvams reikia atpažinti ir pašalinti santykių sutrikimą, 
kad galėtų su vaikais vėl elgtis natūraliai. 


7 SKYRIUS 


Viešoji erdvė: visuomenės lūkesčiai 
ir spaudimas 


Citata iš minėtos studijos „Spaudimą patiriantys tėvai“ parodo bend- 
ruomeninio gyvenimo tikrovę, taip stipriai, kaip niekas kitas, veikia- 
mą ideologinių priešpriešų, kad kone nebeįmanoma apie jas pras- 
mingai kalbėtis. 


Motina, po vaiko trečiojo gimtadienio norinti likti „tik“ namų šeimi- 
ninke ir mama, yra priversta teisintis - lygiai kaip ir tos motinos, 


kurios siekia kuo greičiau pradėti derinti šeimą ir profesinę veiklą.* 


Abi čia paminėtos gyvenimo nuostatos susijusios su laiko veiks- 
niu. Viena nuostata kelia reikalavimą turėti galimybę likti namuose, 
tiesiog būti mama, taigi turėti pakankamai laiko vaikams (ideolo- 
giškai sudėtingesnį namų šeimininkės klausimą čia praleisiu, nes jis 


nesusijęs su mano tema ir tik iškreiptų mums rūpimų dalykų esmę). 
* T. Merkle, C. Wippermann, op. cit., S. 17. 

Kita nuostata reikalauja galimybės netrukus po vaiko gimimo grįžti į 
profesinį gyvenimą ir vis dėlto skirti pakankamai laiko vaikui. 

Citatoje kalbama apie šiuo metu neįmanomų suderinti kraštu- 
tinumų žirkles. Jei į bendruomenės gyvenimo tikrovę žiūrėsime iš 
dabartinės darbo rinkos pozicijų, motinų profesinė veikla, kai vaikui 
sukanka treji metai, tampa būtinybe. Tiek dėl politinių sąlygų, tiek 
dėl daugelio darboviečių personalo politikos, tiek dėl nepakankamo 
šeimų finansinio apsirūpinimo nebelieka galimybės padėti vaikams 
bręsti daugiausia šeimoje. Vis daugiau prie jų brendimo skatinimo 
tenka prisidėti nešeiminėms institucijoms. 

Iš tikrųjų kalbama ne apie ką kita, o apie visuomeninės tvarkos 
paradigmos kitimą. Būtini du dalykai: pirma, permąstyti tėvų ir ypač 
motinų vaidmenį vaiko vystymosi procese, antra, nustatyti naujas 
vaikų darželio ir pagrindinės mokyklos koncepcijų gaires. Todėl ne- 
išvengiamai daugiau lankstumo reikia ir politiniu lygmeniu — švie- 
timo ir šeimos politikos srityse. Visos partijos turėtų imtis skubių 
priemonių ir sukurti struktūrines ir finansines sąlygas svarbiam ug- 
dymo įstaigų darbui. 


Elgesio modelio būtinybė 
vaikų darželyje ir mokykloje 


Visuomenėje įsitvirtinęs vaikų darželio ir pagrindinės mokyklos, 
kaip gana mielo pasaulio, paveikslas: gerai išsimokslinusios auklėto- 
jos ir mokytojai teikia smalsiems vaikams svarbiausias žinias, reika- 
lingas sėkmei tolesniame gyvenime užtikrinti. 

Vaikų auklėjimui, juo labiau vaikų psichiniam vystymuisi, tame 
paveiksle daugelį metų nebuvo vietos. Auklėjimas ir psichinis vysty- 

masis ir iš pašaknių pasikeitusiame pasaulyje turėtų vykti namuose, 
tarp keturių sienų, tai tikrų tikriausia tėvų pareiga. Jei tėvams nepa- 
vyksta, už tų keturių sienų niekas nebepadės. 

Kai kurie auklėtojai ir auklėtojos, o pirmiausia —- mokytojai ir 
mokytojos žino, kaip stipriai šis paveikslas skiriasi nuo dabartinės 
tikrovės. Atrodo, dažnas mokytojas vos beprisimena, kokį dalyką 
studijavo, ketindamas to mokyti vaikus, - jau seniai nebesvarbu, ko 
mokai. Klasėje sėdintys mokiniai priešiškai sutinka kiekvieną, tei- 
kiantį žinias. Toks jų elgesys iki šiol atrodė visiškai nepaaiškinamas 
ir todėl jiems bejėgiškai buvo bandoma pritaikyti vis naujas peda- 
gogikos idėjas, bet jos viena po kitos anksčiau ar vėliau žlugdavo. 

Taip mokykla nutolo nuo pirmiausios savo užduoties - perteikti 
žinias. Pagrindinis vaikų mokymo tikslas vis labiau traukiasi į antrą 
planą, nes daugumą laiko tenka skirti mokinių elgesiui reguliuoti. 
Pasekmė - išsekę, nusivylę mokytojai ir mokyklinė kasdienybė, gre- 
sianti virsti visiška suirute jau seniai linksniuojama žiniasklaidoje 
(čia pakliūva tik sodriausi kąsneliai). Ir be Rūtli mokyklos (Rūtli mo- 
kykla, esanti Berlyne, išgarsėjo per visą Vokietiją, kai 2006 metų kovą 
mokytojai pareikalavo, kad miesto valdžia uždarytų mokyklą todėl, 
kad jie nebegali kęsti mokinių smurto) esama tokių, kuriose mokyto- 
jai, bendraudami su mokiniais, patiria vis daugiau sunkumų, tarkim, 
tokių, kokie aprašyti šiame pavyzdyje. 

Markas eina į ketvirtą pagrindinės mokyklos klasę. Meno pamo- 
kos jam aiškiai nepatinka, taip bent atrodo sprendžiant iš jo elgesio, 
kai visi skaito dalykinį tekstą. Markas su savo draugu Kevinu garsiai 
kalbasi ir mėtosi moliūgo sėklomis. Mokytoja kelis sykius berniukus 
sudraudžia, bet nesėkmingai, mokiniai tiesiog nekreipia į ją dėmesio. 
Galiausiai abu ima peštis. Mokytoja vargais negalais juos išskiria ir 
paliepia abiem eiti į mokytojų kambarį ir ten nurašyti tekstą į sąsiu- 


vinius. 

Markas į šį reikalavimą atsako ne paklusimu, o klausimu: „O ką 
aš padariau?" Mokytoja nesileidžia į kalbas, ji pakartoja nurodymą. 
Bet Markas ir toliau nepaklūsta, tik atsikalbinėja: „Ei, aš juk iš viso 
nieko nepadariau!“ Dar sykį pakartojus reikalavimą pasigirsta: „Ge- 
rai jau gerai, aš nusiraminsiu!“ — bet prireikia net ketvirto karto, 
kol berniukai galų gale paklūsta. Išeidami iš klasės jie po nosimi 
kažką murma, mokytoja tuomet nesupranta, ką. Tačiau netoli durų 
sėdintis bendraklasis girdi, kad Markas ką tik pasakė „blogą žodį. 
Tą akimirką mokytoja suvokia, kad ją ketvirtokas ką tik pavadino 
kekše. 

Kokią vaikų elgesio problemą rodo šis pavyzdys ir dėl ko ji kilo? 
Didžiausia bėda ne ta, kad Markas ir jo draugas „vieną kartą“ sutruk- 
dė pamoką ir „vieną kartą“ nusikeikė. Svarbiausia šiuo atveju yra vai- 
kų reakcija, tiksliau — reakcijos į mokytojos kreipimąsi nebuvimas. 
Ji mokiniams nėra autoritetas, jos perspėjimų mokiniai iš viso nesu- 
pranta, jie provokuoja keletą kartų kartoti tikrai aiškiai suformuluotą 
reikalavimą. Taip jie verčia mokytoją susitaikyti su jų įžūlumu, taigi 
valdo ją kaip įsigeidę. Akivaizdu, kad jie nesugeba suvokti mokytojos 
asmens kaip priešpriešos, taigi šių vaikų psichinis brandumas nesie- 
kia nė dvejų metų vaiko brandumo lygio, kai toks nepagarbus elgesys 
natūralus. 

Aš jau rašiau apie mokytojų bendravimo problemas, dėl kurių 
dažnai neįmanoma vaisingai diskutuoti apie mokinių keliamus sun- 
kumus, - bendraudami mokytojai remiasi skirtingomis vaiko sam- 
pratomis. Toks reiškinys pastebimas ir tarp auklėtojų vaikų darže- 
liuose. 

Dabar dar kartą sąmoningai vartosiu žodį „modelis“. Jei pažiūrė- 
sime į kokio nors vaikų darželio dienotvarkę, atrodys, kad šiandien 
vienintelė užduotis — neleisti susiformuoti jokiam modeliui, esą tai 


gali suvaržyti vaikus. Žinoma, perdedu, nes daugelyje darželių sten- 


120 


giamasi suteikti vaikams orientyrus, tačiau pastarųjų metų tenden- 
cija verčia nerimauti. 

Sampratos, kurios pamažu įsitvirtina mokyklos ir vaikų darže- 
lio darbe, dažniausiai yra partneriškos kilmės. Čia jau daugelį metų 
buvo daroma klaidų, jų pasekmes šiandien jaučia ir mokiniai, ir mo- 
kytojai. Kitaip sakant, samprata „vaikas yra partneris“ pastaruoju 
metu persismelkusi tvirtai suręstais pedagoginiais šūkiais. Ji apibū- 
dinama kaip modernaus žmogaus elgesio pavyzdys ir pažanga, o ne 
kaip problemų priežastis. 

Tuo tarpu mokykloje elgesio modelis —- svarbus dalykas. Tvarka- 
raščiai visų pirma apibrėžia laiką ir turinį, pagal juos mokiniai turi 
orientuotis. Tai pirmoji gairė vaikui: jis žino, kad dabar bus mate- 
matika, paskui vokiečių kalba, o kitu nekintančiu laiku - pertrauka. 
Kaip problemą čia galima paminėti dažnai pasitaikančius „langus“. 
Dėl jų ne tik suyra pamokų tvarkaraščio struktūra, bet ir atsiranda 
papildomo laisvo laiko, per kurį mokiniai, kaip sakoma vadovaujan- 
tis partneriškąja samprata, „ką nors patys sugalvos“. 

Toks pat modelis mokykloje yra ir nustatyta sėdėjimo klasėje tvar- 
ka, ir atsistojimas pasisveikinti, kai į klasę įeina mokytojas. Reikalavi- 
mas atsistoti į klasę įeinant mokytojui nėra atgyvena, tai atkreipia mo- 
kinių dėmesį į mokytoją ir leidžia pajusti jį kaip priešpriešą. Mokytojas, 
kuris be pasveikinimo įžengia į plepančią klasę, vargu ar galės pirmas 
pamokos minutes pradėti dirbti, jam teks kitais būdais pasirūpinti at- 
kreipti mokinių dėmesį. Kažin ar tai padeda sėkmingai mokytis. 

Kitu su elgesio modeliu susijusiu dalyku aš laikau bendrąsias 
taisykles, kurios galioja visiems mokyklos mokiniams. Tų taisyklių 
paskirtis — mokyti vaikus naudingai prisitaikyti. Sąmoningai sakau 
„naudingai prisitaikyti, norėdamas atskirti neigiamą sąvokos „prisi- 
taikyti“ konotaciją. Praeityje ne kartą teko patirti, kad sąvoka „prisi- 
taikyti“ išskirtinai aiškinama kaip individo gebėjimas įsilieti į beveidę 

minią. Vartojant šią sąvoką, kai kuriais atvejais net tenka išgirsti prie- 
kaištų, neva taip siekiama palaužti vaikus, verčiant juos elgtis pagal 
suaugusiųjų įgeidžius. 

Aš prisitaikymą suprantu visai priešingai. Veikti juk turi bend- 
ruomenė. Tam būtinos individo elgesio taisyklės, kaip tik tokios tai- 
syklės, dėl kurių susitarė lygiateisės grupės dauguma ir kurios prirei- 
kus gali būti pakeistos keičiantis sąlygoms. 

Pavyzdžiui, kodėl kasdienis gatvės eismas dažniausiai vyksta 
be didelių nesklandumų ir nėra trukdomas nuolatinių avarijų? At- 
sakymas paprastas — yra kelių eismo taisyklės ir jų reikia laikytis, 
kad kiekvienas eismo dalyvis, kad ir kaip jis keliautų, pasiektų savo 
tikslą. Kelių eismo taisyklės surinktos į vieną dokumentą, todėl už 
nusižengimą joms palyginti nesunku bausti. Bausmė skiriama ne- 
atsižvelgiant į konkretų asmenį, svarbiausia yra taisyklė, už kurios 
pažeidimą baudžiama. Jei aš viršysiu leidžiamą greitį penkiolika ki- 
lometrų per valandą, man bus skirta tokio pat dydžio bauda kaip ir 
mano kaimynui už tokį pat nusižengimą ir nei jam, nei man neišeis į 
naudą, jei imsime dėl tos baudos ginčytis. Jei nusižengiama tokiomis 
pat aplinkybėmis, bauda neišvengiama, ir neklausiama kodėl, kaip 
ir už ką. Taisyklės paskirtis yra ne savavališkai apriboti mano arba 
kaimyno laisvę, bet sutvarkyti eismą tam tikroje vietoje, nustatyti 
tam tikrą eismo sąlygas atitinkantį greitį, kad būtų išvengta grūsčių, 
avarijų ir kitų pavojingų situacijų. Čia kalbama apie bendruomenės, 
vadinamos gatvės eismo dalyviais, funkcionavimą ir lygias galimy- 
bes kiekvienam jos nariui. Kadangi kelių eismo taisyklės kiekvienam 
eismo dalyviui vienodos ir suprantamos, galiu numatyti, kas manęs 
laukia, jei būsiu kaltas dėl tam tikro nusižengimo. 

Taisykles kuria bendruomenė, norėdama individui tik gero, ta- 
čiau tai dažnai pamirštama. Jei mokykloje tai būtų dažniau prisime- 
nama, mums kiltų mažiau bėdų. 

Mokyklai taip pat reikia taisyklių, nustatančių, kaip privalo elg- 
tis kiekvienas mokinys. Tos taisyklės turi galioti visiems, o kiekviena 
klasė ar kursas gali susikurti dar ir savo „konstitucijas“, kurios padėtų 
kasdieniame gyvenime. 

Ir čia, kaip ir anksčiau, nagrinėjant elgesio modelius, kalbama 
ne apie sustabarėjusį plano laikymąsi. Taisyklės minimos norint pa- 
brėžti, kad mokykla gali svariai prisidėti prie vaikų saugumo užti- 
krinimo. Taisyklės, apibrėžiančios mokyklos gyvenimą, garantuoja šį 
saugumą, jos yra modelio dalis. O štai daugelis laisvių, kurios pasta- 
ruoju metu suteikiamos ir praktikuojamos pagrindinėje mokykloje, 
mokinius daro nesaugius. Mokiniai, turintys mokytojo asmenyje at- 
pažinti elgesį nustatantį ir vadovaujantį priešininką, dabar mato tik 
gerą „bičą“, nelinkintį jiems nieko bloga, - bet, akivaizdu, ir negalintį 
padaryti nieko gera. Mokiniai toje gerais ketinimais grįstoje laisvė- 
je pasimeta. Manoma, kad kuo atviresnė ir nuoširdesnė laikysena 
mokykloje, tuo ji modernesnė. Sunkiai išsikovotos suaugusiųjų teisės 
tiesmukai perkeliamos vaikams ir jie paliekami su tomis teisėmis vie- 
ni — O tai prie gero nepriveda. 

Taigi vaikams tiek mokykloje, tiek darželyje, tiek ir tėvų namuose 
reikia modelių, nes jie suteikia atramą. Prie aiškiai suvokiamų pro- 
cesų modelių priskiriama ir, pavyzdžiui, labai asmeniškas mokytojo 
bendravimas su kiekvienu vaiku. Itin svarbu, kad mokytojas tikslin- 
gai formuotų savo santykį su mokiniais. Iš mano ankstesnio aiški- 
nimo taip pat akivaizdu, kodėl šitai turi tokią didelę reikšmę, - juk 
kalbame ne apie auklėjimą, o apie santykius. 

Pagrindinėje mokykloje mokiniai mokosi dėl mokytojo, ne dėl 
savęs. Žinomas posakis Non scholae sed vitae discimus („Mokomės 
ne mokyklai, o gyvenimui“) devynerių metų pagrindinės mokyklos 
mokiniui dar nieko nereiškia. Jis dar nesimoko gyvenimui, tai yra 
sau. Jis mokosi mokyklai, taigi mokytojui. Jis atlieka namų darbus 

ir laiku ateina į pamokas dėl gerų santykių su mokytoju. Mokytojai, 
dėl klaidingų vaiko sampratų patiriantys santykių sutrikimą, negali 
intuityviai užmegzti tokių santykių su mokiniais. Įsitikinę, kad dėl 
savo auklėtinių stengiasi, kiek leidžia išmanymas ir liepia sąžinė, jie 
net nepastebi, kad nesuteikia vaikams to, ko jiems labiausiai reikia: 
prognozuojamos ir ribojančios priešpriešos. 

Dar sykį norėčiau atkreipti dėmesį į tai, kad jaunesniojo mokykli- 
nio amžiaus vaikams, savaime suprantama, reikia vadovauti su mei- 
le. Taigi reikalingas ne seno raugo „kirvis“, nepermaldaujamas dik- 
tatoriškas klasės valdovas, o modernus mokytojas, kuris nesikrato 
atsakomybės už jam patikėtus mokinius, prisiima ją ir padeda vai- 
kams augti — ne tik fiziškai, bet ir psichiškai. 

Todėl labai svarbu suvokti atsakomybę. Mokytojo vadovavimas, 
jo, kaip atsakingo asmens, tikrinančio ir kaip laikomasi taisyklių, 
veikla, žinoma, susijusi su valdžios funkcija. Vadovaujantis mokyto- 
jas, be abejo, valdo savo mokinius. Ten, kur esama valdžios, kyla ir 
savivalės pavojus. Todėl ypač svarbu, kad turima valdžia būtų susi- 
jusi su gerai įsisąmoninta atsakomybe. Mokyklose, kuriose dauguma 
mokytojų yra tai įsisąmoninę, neturėtų kilti bėdų dėl piktnaudžia- 
vimo valdžia, juk veikia kolektyvo savikontrolė. Juk mokytojas yra 
atsakingas ne tik už savo mokinius, bet ir savo bendradarbiams. 


Vaikams nereikia linksmintojų 


Šiandien diskusijos apie vaikų negebėjimą suprasti pamokos medžia- 
gą nevaisingos ir dėl to, kad daromos klaidingos išvados. Sukama 
lemtingu klystkeliu, manant, kad tai dėl netinkamo žinių perdavimo 


būdo. Man rūpi ne diskusija apie mokymo metodus (tai nėra mano 

profesijos sritis), bet atidžiau pažvelgti į mokytojų elgesį, kai jie tuos 
metodus taiko. 

Pavyzdžiu imkime dabar taip mėgstamą savarankišką darbą. 
Man nelabai įdomu, ar savarankiško darbo metodas tinkamas, ar 
netinkamas, man svarbu, koks mokytojo vaidmuo mokiniams atlie- 
kant darbą. Pagal modernųjį mokytojo vaidmens supratimą mokyto- 
jas laikomas tam tikru mentoriumi, į kurį vaikai gali kreiptis kilus su 
tema susijusių klausimų. Taigi mokytojas pasitraukia į antrą planą, 
susidaro įspūdis, kad būtų geriausia visai be jo. Toks vaidmuo nelei- 
džia mokytojui ką nors perteikti mokiniams per santykius. Jis nega- 
li vykdyti savo tikrosios užduoties, nes modernusis, partneriškasis, 
mąstymas vadžias perduoda į mokinių rankas. 

Mano manymu, būtų kitaip, jei savarankiškam darbui būtų va- 
dovaujama. Tuomet būtų aišku: nors mokiniai dirba savarankiškai, 
jiems pateikiamas modelis, kurio reikalavimų jie turi laikytis. Kai 
pasirenkama tokia darbo forma, mokytojas, kaip asmenybė, imasi 
vadovauti ir sudaro mokiniams priešpriešą, kuri, nors mokiniai dirba 
savarankiškai, primena jiems ribas. Tačiau aišku: kad toks modelis 
gali veikti tik tada, kai dirbama su tinkamai išsivysčiusiais vaikais, 
nes tik jie atpažįsta priešpriešą ir geba ją pripažinti. Kadangi klasėse 
tokių vaikų vis mažiau, į šį modelį reikia žiūrėti atsargiai ir atsižvelgti 
į aplinkybes, o abejotinais atvejais derėtų labiau susitelkti siekiant 
pagerinti mokytojo ir mokinių santykius, o ne puoselėti laisvės vir- 
šenybę. 

Kinta ne tik metodai, bet ir pavadinimai, nurodantys kaitos kryptį. 
Kalba nuolat keičiasi, šios permainos atsispindi ir visuomenės kalbo- 
je. Per pastaruosius dešimtmečius į vokiečių kalbą prasiskverbė daug 
sąvokų, kurios nusako žmogaus recepcinį elgesį, bendravimo būdus 
ir metodus, kuriais informacija iš vieno patenka kitam. Dažniausiai 
tai tikrąjį sąvokų turinį nuslepiantys anglicizmai. Pavyzdžiui, tokia są- 

voka yra infotainment, sudaryta iš žodžių „informacija“ ir entertain- 
ment, reiškiančio pramogą, ji apibrėžia ne ką kita, o ypač klastingos 
formos reklamą, neatpažįstamą iš pirmo žvilgsnio. 

Susiejus šiuos svarstymus su švietimu, dauguma šiuolaikinių 
metodikų galėtų būti pavadintos edutainment. Ši sąvoka apibūdintų 
mąstymo modelius, kurie slypi už šiandieniam mokytojui keliamų 
reikalavimų. Šis sudurtinis žodis, kaip ir minėtas infotainment, suda- 
rytas su žodžiu entertainment (liet. „pramoga“); jo pradžia yra kito 
angliško žodžio — education (liet. „lavinimas“) dalis — ir šit turime 
naują burtažodį. Lavinimas ir pramoga sudėti į vieną žodį, - ir nerei- 
kia itin lakios vaizduotės numatyti, kokios bus pasekmės. Pati sąvoka 
atsirado elektroninių mokymo priemonių prekyboje (tai susiję ir su 
sąvoka „el. mokymas"). Tačiau kalbėdamasis su mokytojais patyriau, 
kad ji vartojama ir taip nekenčiamo frontaliojo mokymosi priešybei 
apibrėžti. 

Prisidengus reikalavimu šiuolaikiškai perteikti žinias, reikalauja- 
ma, kad mokytojas taptų savo mokinių linksmintoju. Pamokoje turi 
atsirasti pramogos elementų, kad pritrauktų vaikų dėmesį ir kiek 
įmanoma ilgiau jį išlaikytų. Tai iš esmės nesveikas požiūris į mokyto- 
jo ir mokinių santykius, aukštyn kojomis verčiantis normalią mąsty- 
seną, grįstą natūraliais santykiais. Už viso to slypi mintis, kad vaikai 
turi žavėtis mokymusi, jiems turi būti pasiūlyta kažkas ypatinga, kas 
galėtų juos sudominti klasėje dėstoma medžiaga. Iš esmės tai nesą- 
monė, ir vis dėlto šiandien, ko gero, tam tikra prasme taip yra. 

Vadinu tai nesąmone štai dėl kokios priežasties: vaikai patys do- 
misi mokymusi, vaikai nori mokytis, tiesiog labai nori. Kiekvienas 
bendraujantis su vaikais žino, kokie smalsūs būna mažieji, ir yra pa- 
tyręs, kaip mums, suaugusiesiems, kartais būna sunku pavargus at- 
sakinėti į nesiliaujančius vaikų klausimus: „kodėl yra taip?, „kodėl 


yra kitaip?“ Nejaugi tokiems vaikams mokykloje staiga prireikia mo- 

kytojo linksmintojo, per vargus bandančio sužadinti mokinių smal- 
sumą? Taip, šiandien kartais tikrai ieškoma linksmintojo — jo reikia 
nepakankamai išsivysčiusiems mokiniams. Tie mokiniai nebegodūs 
žinių, nes yra įstrigę narcisistiniame ankstyvosios vaikystės tarpsny- 
je, jaučiasi esą pasaulyje vieni, nereaguoja į aplinką ir gyvena tik savo 
įgeidžių valdomi. 

Šalia linksmintojo vaidmens vis dažniau girdėti pasiūlymas mo- 
kytojui trauktis į antrą planą — tokios laikysenos reikalaujama nau- 
joviškai rengiant mokytojus. Profesinių mokyklų mokytojai gali 
kaip žirnius išberti: „Mes plėšėmės tarp profesijos pamokų, kurio- 
se moksleiviai apsimeta dirbantys, ir papildomų valandų, per kurias 
stovint prieš klasę dar sykį aiškiai išdėstoma ta pati medžiaga“ Šis 
savo profesijai neabejingo mokytojo sakinys atkreipia dėmesį į svar- 
bią aplinkybę: tarp švietimo politikos ir mokyklinės tikrovės didelis 
atotrūkis: „tie ten, aukštai“ ir „mes čia, apačioje“. „Tie ten, aukštai“ yra 
politikai, kurie dėl įvairiausių priežasčių žavisi mokymo modeliais ir 
metodais, stebinamai mažai susijusiais su tuo, ko reikia sėkmingiems 
vaikų ir mokytojų santykiams mokykloje. „Mes čia, apačioje“ — vai- 
kai ir mokytojai, kuriems primetami metodai ir idėjos, neatitinkan- 
tys poreikių ir vaikų išsivystymo. 

Šiaurės Reino-Vestfalijos žemėje, pavyzdžiui, iškelta idėja didinti 
mokinių kompetenciją, visas klases arba mokyklas aprūpinant nešio- 
jamaisiais kompiuteriais, kuriais mokiniai gali naudotis ir mokykloje, 
ir namuose. 

Projektas giriamas visokio rango politikų bei aukštų ministerijos 
pareigūnų ir iš pirmo žvilgsnio atrodo esąs žingsnis į gražų naująjį 
mokyklos amžių. Mokiniai turį gerinti savo „strateginius mokymosi 
gebėjimus“ ir kartu įgyti „pamatinę kritišką ir kartu kūrybišką medijų 
kompetenciją“. Nieko neprikiši tokiems prakilniems tikslams, tačiau 


vaikų psichiatro požiūriu čia esama rimtos problemos. Jei kalbėsi- 

me apie mokytojo ir mokinių santykius, šios idėjos tikslas — pavers- 
ti mokytoją „patarėju, kuris kiek įmanydamas atsitrauktų ir paliktų 
mokiniams teisę spręsti. Jie turėtų patys dirbti su nešiojamuoju kom- 
piuteriu ir į mokytoją kreiptųsi tik tuomet, jei kiltų klausimų. Tokia 
koncepcija puikiai tiktų normaliai išsivysčiusiems aukštesniųjų kla- 
sių gimnazistams, tačiau ji taikoma ir žemesniųjų klasių mokiniams, 
neatsižvelgiant į jų elgesį mokantis. 

Šis pavyzdys man įdomus ne dėl to, kad vaikai mokomi tinkamai 
naudotis kompiuteriu. Jis parodo, kaip gera, bet nesubrandinta ini- 
ciatyva neapgalvotai perkeliama į mokyklos tikrovę. Mano manymu, 
pirmiausia taip siekiama parodyti, kad politikai bent ką nors veikia. 
Voverės rate, kuriame visi tupime, seniai sukasi ir politikai. Pasta- 
raisiais metais mus užklupo PISA (Tarptautinio mokinių vertinimo 
programos) iššūkis; vis dažniau girdime apie smurtą mokyklose ir 
vis garsiau reikalaujama permainų. Reformų tempas spartėja ir ran- 
dasi vis naujų idėjų, kurias reikia kuo skubiau diegti. Kur kas mažiau 
rūpinamasi, kaip įgyvendinti konkrečią idėją, vyksta veikla dėl veik- 
los. Ir visai nekreipiama dėmesio į mokinius, dėl kurių ir turėtų būti 
kuriami visi metodai ir idėjos. Reformų sūkuryje nebesvarbu, ar jos 
tinkamos tiems, kurie turėtų patirti jų naudą, mokiniai ir mokytojai 
zana dažnai tampa bandomaisiais triušiais. 

Nesiliaujančių pokyčių pasekmės matyti tariamai nereikšmin- 
zuose dalykuose. Tėvai pasakoja, kad jų vaikų lankomoje pagrindi- 
nėje mokykloje nevertinama gerai įskaitoma rašysena. Jos tebemo- 
<oma, tačiau ji nebėra svarbi. Grindžiama tuo, kad spausdintinio 
srifto visai užtenka, o ranka, šiaip ar taip, beveik ir neberašoma. 
Galiausiai juk vis daugiau reikalų tvarkoma kompiuteriu. Tokio po- 
žiūrio padarinių vis dažniau matau savo darbe: vaikų rašysena vis 
prastėja ir mažiau įskaitoma arba iš tiesų rašoma tik spausdintinė- 


mis raidėmis. Rašybos įgūdžiai taip pat regimai blogėja, nes klai- 


128 


das reikia taisyti nebe pačiam, jas šalina kompiuterio klaidų taisy- 
mo programa. Smulkiosios motorikos gebėjimai, reikalingi rašant 
ranka, labai suprastėjo apsiribojus beveik vien tik spausdinimu, ir 
tai veikia kitas sritis, kuriose dėl šių gebėjimų trūkumo vėlgi vyksta 
keistų dalykų. 

Tikrai verta savęs paklausti: kas nutiks žmogui, kai vyksta tokie 
procesai? Ar mes sąmoningai siekiame atprasti nuo esminių su kul- 
tūra susijusių įgūdžių? Man tai panašu į tyčia susižalojusį ir neįgaliu 
tapusį žmogų, kuris giria savo ramentus sakydamas, kad be jų eiti 
būtų neįmanoma. Kompiuteris, kadaise padėjęs Žmogui skaičiuoti, 
tampa ramentu žmogaus smegenims, savotiška neįgaliojo kompen- 
sacine technika. Nebesuprantama, kad technikos priemonės turi ska- 
tinti pažangą, o ne pagrindus keisti. 

Visos šios akivaizdžios klaidos man, ne pedagogui, kelia tokių klau- 
simų: ar yra pakankamai tyrimų, patvirtinančių kurių nors taip gausiai 
diegiamų naujų metodų sėkmę? Ar atlikta, kaip privaloma mano sri- 
tyje, dvigubai aklų tyrimų, ilgamečiais bandymais įrodančių reformų ir 
idėjų tinkamumą? Tokiais tyrimais medicinoje įrodomas tikrasis me- 
dikamentų arba gydymo būdų veiksmingumas. Galima įsivaizduoti 
panašius reikalavimus ir pedagogikoje, kad nereikėtų nuolat įvedinėti 
vis naujų metodikų. 

Jei tų metodikų veiksmingumas būtų kritiškai tikrinamas, mano 
manymu, gana dažnai matytume, kad reformomis pasiekta labai 
mažai arba visai nieko nelaimėta. Taip politine valia pagrindinėse 
mokyklose buvo panaikinti, mano supratimu, svarbūs elgesio mode- 
lį įtvirtinantys elementai - nebepaliekama po pamokų, neskiriamos 
papildomos užduotys. Ar dėl to dabartiniai mokiniai tapo draus- 
mingesni? Aš labai tuo abejoju. Buvo pakeista pamokų forma, įvesta 
kitokia sėdėjimo tvarka, skiriama daugiau savarankiško darbo. Ar 
dabar mokiniai pažangesni? Aš labai tuo abejoju. Imta kitaip rašyti, 

nebeliko krypučių ir dailyraščio, tik jų supaprastintas variantas. Ar 
mokiniai rašo geriau? Aš ne tik tuo abejoju, aš žinau, kad taip nėra. 
Atidžiai pažvelgus į dabartinių mokinių parengtį dirbti ir pa- 
žangą, nesunku pastebėti, jog iki šiol reformomis nieko neišspręsta. 
Mano dalykiniu požiūriu pirmiausia aišku: šiandien turime daugiau 
nei anksčiau vaikų, kurių išsivystymo lygis neleidžia jiems įgyven- 
dinti to, ko reikalauja reformų idėjos. Ir vis mažiau šeimų, kurios 
namuose taisytų ydingus mokyklos metodus. Buvo sukinėjama tiek 
daug varžtų vienu metu, kad niekas nebežino, kuriuo varžtu kas re- 


guliuojama. 

Pabaiga: ką daryti? 


Išėjus pirmai knygai, manęs dažnai klausdavo, kokios mano atliktos 
analizės išvados ir ką dera daryti. Tikėjausi, kad knyga padės suprasti 
priežastis ir paskatins asmeniškai veikti. Tos vilties neatsižadu, nes 
tikiu, kad tikras mąstymo apie vaikus perversmas gali įvykti tik mūsų 
pačių pastangomis. Tačiau nelaikau savęs vieninteliu tiesos žinovu ir 
nejaukiai jausčiausi verčiamas juo būti. 

Aš save laikau įspėjančiu ir nurodančiu kryptį, aprašančiu padėtį 
ir profesiniu požiūriu analizuojančiu priežastis. Man atrodo, siekti- 
na, kad įvairias pareigas einantys žmonės, atsakingi už vaikus, dirb- 
tų ranka rankon ir susipažintų su mano analize. Tokie žmonės yra 
tėvai, seneliai, auklėtojai ir mokytojai, prie jų priskiriami ir jaunimo 
pagalbos tarnybų darbuotojai, tačiau ne mažiau svarbu šį diskursą 
perkelti į politinį lygmenį. Siekdamas kiek aiškiau nurodyti kelią, no- 
riu paminėti keletą svarbių dalykų, kurie, mano manymu, reikšmingi 


dabar ir tokie išliks artimiausiu laiku. 


Šalinti santykių sutrikimus 


Pirmas žingsnis yra savityra, leidžianti atpažinti ir šalinti santykių 
sutrikimus. Abiejose mano knygose pateikiami pavyzdžiai gali padė- 
ti atpažinti vaikų ir suaugusiųjų elgesį savo aplinkoje ir pasitikrinti, 
ar vaikai tebelaikomi vaikais ir ar neįsigalėjo kitokia vaiko samprata. 

Jei kyla įtarimas, kad vadovaujamasi partneriškąja, projekcine 
arba simbiotine vaiko samprata, reikėtų apsvarstyti, kaip pakeisti 
savo elgesį, kad vaikams būtų sugrąžintas jiems tinkamas vaidmuo. 
Tai dar gana nesunku, kai su vaiku elgiamasi partneriškai; kai vaiku 
naudojamasi norint būti mylimam, tai jau sunkiau. Simbiozės atveju 
tai labai sunku, nes stipriai veikia ir išoriniai veiksniai — pasikeitęs 
mūsų gyvenimas. 

Tačiau daug ką pakeisti įmanoma, ir tai leistų grąžinti vaikams la- 
bai reikalingą saugią aplinką. Niekuomet nedera to pamiršti. Aš kal- 
bu ne apie autoritarines koncepcijas, verčiančias vaikus prisitaikyti, 
o apie sveiką vaiko psichikos brendimą, kurio jis negali užsitikrinti 


pats, be tinkamai besielgiančių suaugusiųjų pagalbos. 


Suvokti, kad daugelio vaikų psichika 
yra neišsivysčiusi. Derinti sampratas 


Atlikus analizę, žinoma, reikia pateikti ir išvadas. Pirmiausia turi būti 
atlikta esminė vaikų darželio ir mokyklos koncepcijų peržiūra. Tai 
vienas skubiausiai atliktinų darbų norint grįžti prie sampratos „vai- 
<as yra vaikas“. Reikia patikrinti tas koncepcijas atsižvelgiant į raidos 
psichologijos ir neurologijos mokslą. Kadangi pačios mokyklos to 
negali padaryti (arba gali nepakankamu mastu), reikia, jei yra gali- 

mybių, pasitelkti šių sričių ekspertų. Toks patikrinimas vaikų darže- 
lyje ir mokykloje, mano manymu, parodytų, kad daugelis koncepcijų 
ir metodikų grindžiamos partneriška vaiko samprata, varginančia 
vaikus. Sveikai raidai vietos tokiose koncepcijose nėra. Toliau suži- 
notume, kad daugelis vaikų dėl psichinio išsivystymo stokos visiškai 
nesusidoroja su vaikų darželio ir pagrindinės mokyklos užduotimis. 
Tokie vaikai nėra ligoniai, jie įstrigę ankstyvosios vaikystės narcisiz- 
me ir nepajėgia atpažinti auklėtojų ar mokytojų kaip priešpriešos, 
prisiderinti prie jų ir jų padedami vystytis. 

Visa tai turėtų paskatinti atsitraukti nuo teorinio metodinio mo- 
kymo ir skirti daugiau dėmesio auklėtojų ir vaikų bei mokytojų ir mo- 


kinių santykiams, nes būtent čia yra visų problemų sprendimo raktas. 


Pripažinti į santykius orientuotų 
sampratų būtinybę 


Šiandien, kalbantis su mokyklų arba vaikų darželių vadovais, moky- 
tojais, auklėtojais ar tėvais apie mokyklos ir vaikų darželio koncep- 
cijas, visų pirma į akis krinta pastaraisiais metais stiprėjanti tenden- 
cija atsisakyti santykių. Kuo vaikai mažesni, tuo aiškesnis turėtų būti 
elgesio modelis, perduodamas jiems per pasikartojančius veiksmus 
ir ritualus. Tiek pat svarbu, kad šalia būtų nuolat tas pats autoritetin- 
gas asmuo. Vaikų darželiuose, kuriuose vyrauja „laisvasis ugdymas", 
tokio reikalavimo atsisakoma. Mokytojai vis dažniau laikomi moki- 
nių mentoriais. Jie esą turi patarti ir palydėti, į juos galima kreiptis, 
tačiau iš esmės jie turi laikytis nuošalyje ir leisti vaikams laisvai vys- 
tytis. Daugelis savarankiško darbo koncepcijų grindžiama tokiomis 


nuostatomis, namų darbai netikrinami, vaikai perkraunami įvairiais 


l:3:3 


„elektroniniais“ pasiūlymais, dar labiau sustiprinančiais neaiškią Ži- 
niasklaidos įtaką. 

Mano manymu, reikia ne to, o į santykius orientuotų koncepcijų. 
Dera kuo greičiau suprasti, kad vaikai gali bręsti tik tuomet, kai mo- 
kytojo arba auklėtojo asmenyje mato patikimą, elgesio modelį siūlantį 
priešininką. Į santykius orientuotos koncepcijos mokytoją arba auklė- 
toją laiko pagrindine pasaulėvaizdžio formavimosi atspara. Mokytojai 
labai prisideda prie vaiko psichikos brendimo, taigi mokytojo vado- 
vaujami vaikai bręsta gebančiais palaikyti santykius su žmonėmis. 

Pagrindinių mokyklų mokytojams, mano manymu, reikia leisti 
taikyti daugiau pedagoginių priemonių, padedančių suteikti vaikui 
orientyrus. Kalbama ne apie abstrakčių taisyklių rinkinius, o apie 
kiekvieno pedagogo darbą su konkrečiu mokiniu. Vaikas, kuriam 
mokytojas nurodo perdaryti blogai atliktą namų darbą, patiria, kad 
mokytojas yra autoritetas ir kad gali pagal jį orientuotis. Jis sužino 
ne tik suaugusiųjų lūkesčius, susijusius su užduotimi, bet ir ne savo 
noru atlikdamas užduotį lavina tokią svarbią psichinę funkciją kaip 
gebėjimas pakelti nusivylimą, patiria kas yra mokytojo valia. O kai 
vyrauja partneriškosios koncepcijos, remiamasi tuo, kad vaikai dau- 
giausia mokosi patys ir sau, jose nenumatytas mokytojo, kaip vado- 
vaujančio priešininko, vaidmuo. 

Noriu visai aiškiai pasakyti štai ką: jei šioje srityje būtų galima 
pasiekti tikrą pažangą, tai yra jei vaikų darželio ir mokyklos kon- 
cepcijos vėl būtų tinkamai nukreiptos į vaikus, suvokiant juos kaip 
vaikus, ir kiekvieno jų asmenišką mokymą bei lavinimą, mano ma- 
nymu, būtų labai daug pasiekta. Ši aplinkybė leistų dėl santykių su- 
trikimų psichinio vystymosi stoką patiriantiems vaikams pasivyti 
bendraamžius brandos atžvilgiu, o psichiškai sveikiems vaikams ne- 
kiltų pavojus, kad jų vystymąsi trukdys ir jų tėvus trikdys klaidingos 
mokyklos koncepcijos. 


Kai neveikia šeimos sistema. 
Kas perima jos funkcijas? 


Kai pradėjau dirbti vaikų psichiatru, pakakdavo analizuoti šeimą. 
Vaikų sutrikimai, dažniausiai pavieniai, buvo susiję su jų tėvų gyve- 
nimo istorijomis. Pastaraisiais metais tenka gerokai keisti savo darbą 
ir tapti visuomenės specialistu. Tai buvo būtina, nes naujausi mano 
atrasti sutrikimai, visų pirma simbiozė, paaiškinami tik siejant juos 
su visuomenės, nebegalinčios atskiram individui suteikti pozityvios 
ateities perspektyvos, problemomis. 

Šeimos sistema, tėvų auklėjamasis ir lavinamasis darbas vis daž- 
niau nesėkmingas — dabar tai ne pavieniai atvejai, o masinis reiškinys. 

Priežastis ta, kad vis daugiau suaugusiųjų patiria didelių permainų 
ir negebėdami su jomis susidoroti nesąmoningai siekia kompensacijos 
iš vaikų. Todėl svarbu nieko nelaukiant apsvarstyti, kas galėtų padėti 
vaikams, kai nebegalima tikėtis geresnių brendimo sąlygų šeimoje. 

Nesunku suprasti, kad čia ypač svarbi mokykla ir vaikų darželis. 
Kaip didelį laimėjimą politikai pateikia sprendimą nuo trečiųjų vaiko 
metų tėvams suteikti teisę gauti vietą vaikų darželyje, bet tai apribojo 
vaikų darželių teises. Paprastai būdavo galima atsisakyti priimti vai- 
ką, jei darbuotojams jis atrodydavo nepakankamai subrendęs; užtek- 
davo paklausti apie vaiko tuštinimąsi ir viskas būdavo aišku. Dabar 
to niekas neklausia. Vaikų darželiai priversti priimti nesubrendusius 
vaikus, taigi tokių vaikų juose vis daugėja. Kadangi lygia greta maži- 
nami darbuotojų etatai, problema dar paaštrėja. 

Beje, dėl vaikų daželių personalo noriu pasakyti dar vieną pa- 
stabą: užuot mažinus etatus, derėtų imtis visai kitokių žingsnių. Rei- 
kėtų, kad vaikų darželiuose atsirastų įvairių profesijų darbuotojų, 
galinčių tikslingai dirbti susidarius probleminei situacijai, kad būtų 
sumažintas auklėtojų darbo krūvis. Reikalavimų auklėtojams daugė- 

ja, nors tebevyrauja nuomonė, kad esminis darbas atliekamas šei- 
moje. Vaikų darželis vis labiau panašėja į įstaigą, kurios paskirtis ne 
skatinti vaikus vystytis, o tik juos saugoti. 

Kadangi dabartinė šeima neužtikrina reikiamų vaiko vystymosi 
galimybių, būtina kelti ir plėtoti visos dienos užimtumo pasiūlymus. 
Ši būtinybė mokyklų lygmeniu pastaraisiais metais sulaukė švietimo 
politikos dėmesio ir palaikymo, Šiaurės Reino-Vestfalijos žemėje 
pradėjo veikti atviros visos dienos mokyklos. Ši idėja yra gana gera, 
bet ją įgyvendinant pasitaiko klaidų, nes nesuprantama, kam ši idėja 
reikalinga. 

Pavyzdys galėtų būti vadinamasis globos raktas — vienam asme- 
niui patikėtų vaikų skaičius. Kai kuriuose tokios mokyklos projek- 
tuose globos raktas — 1 su 25. Taigi dvidešimt penkiems vaikams 
skiriamas tik vienas globėjas, turintis tenkinti visų globotinių po- 
reikius. Jei tokį raktą pritaikytume šeimoje, atsižvelgdami į tai, kad 
vaikais nuolat rūpinasi vienas iš tėvų, tipiškoje vokiečių šeimoje šis 
santykis, priklausomai nuo vaikų skaičiaus, būtų 1 su 1, 1 su 2 arba 
1 su 3. Todėl ir mokykloje tvarka turėtų būti kitokia. Atsižvelgiant į 
didėjančius reikalavimus mokykloms ir žinant tokį globojamų vaikų 
skaičių, tegalima paklausti: kaip su jais susitvarkyti? Gerai sumany- 
tos atviros visos dienos mokyklos kol kas nėra nei ekonominės, nei 
socialinės politikos atžvilgiu motyvuotos. Vaikų vystymasis, nors iš 
tikrųjų tai turėtų būti projekto ašis, keliauja į antrą planą. Jei ši idėja 
įgyvendinama būtent taip, kaip dažnai tenka matyti, tai vaikas visos 
dienos mokykloje yra tik saugomas ir prižiūrimas. Papildomas nesu- 
brendusio vaiko brendimas, kuriam mokykloje galėtų būti sudarytos 
sąlygos, tokiomis aplinkybėmis neįmanomas. 

Trumpai tariant, tai reiškia, jog visos dienos mokyklas steigti bū- 
tina. Tačiau taip pat būtina siekti, kad globos raktas būtų kuo palan- 

Su šia tema susijęs ir dažnai girdimas raginimas mažinti moki- 
nių skaičių klasėse. Čia taip pat galioja taisyklė: kuo mažiau mokinių 
tenka vienam mokytojui, tuo jam lengviau su kiekvienu užmegzti 
asmeninius santykius ir leisti jų psichikai bręsti. 

Taip pat, mano manymu, būtina pagrindinėse mokyklose pasi- 
telkti socialinius pedagogus, besirūpinančius, kad mokytojai neliktų 
vieni tvarkytis su mokinių brandos sutrikimais. Socialiniai pedago- 
gai neturėtų būti „priedai“, jiems turi būti suteiktos tokios pat teisės, 
kaip ir mokytojams. Beje, pageidautina į mokytojų rengimo progra- 
mą įtraukti ir raidos psichologijos kursą, tai leistų būsimiesiems mo- 
kytojams pasirengti šioje srityje. 


Išjudinti politines institucijas 


Kaip rašiau ankstesniame skyriuje, mokytojai yra kur kas mažiau at- 
sakingi už tai, kad taikomos netinkamos metodikos ir klaidingai el- 
giamasi su mokiniais. Labai dažnai šie dalykai nulemiami politiniame 
dramblio kaulo bokšte, sprendimai nuleidžiami žemyn kaip instruk- 
cijos, parengtos vykdyti. Tai pasakytina ir apie mokytojų rengimą, ir 
apie kvalifikacijos kėlimą. Mokytojai nuolat spaudžiami dirbti pagal 
tas instrukcijas. Iš dalies jie verčiami nusižengti savo įsitikinimams, 
nes aukštesnės instancijos jų negina. 

Tai puikiai matyti iš elektroninio laiško, kurį man parašė viena 
mokytoja. Į mano teiginį, kad vaikai mokykloje vis dažniau palieka- 
mi saviveiklai, mokytoja atsako: „To pageidauja mokyklos vadovybė. 
Apskritai buvo kalbama apie atvejį, susijusį su paimtu ir ne iškart 
grąžintu mobiliuoju telefonu. Buvo parašytas skundas, bet nei vaiko 
tėvai, nei pedagogų taryba nematė reikalo pasikalbėti su mokytoja. 

Tėvų poziciją aš išdėsčiau kalbėdamas apie sampratą „vaikas yra dalis 
manęs“. Vaiku nebuvo abejojama, tėvai tuojau pat apskundė moky- 
toją. Juos palaikė ir mokyklos vadovė. Ji, pasak mokytojos, pasakiusi 
trumpai: „Jūs privalėjote imtis kitų pedagoginių priemonių!“ Kokios 
tos priemonės turėtų būti, liko nežinoma. 

Tos mokyklos vadovė mokyklos užduotį supranta taip: „Mes 
esame paslaugos tėvams teikėjai. Jei per daug spausime, vaikai bus 
perkelti į kitas mokyklas ir mokytojai praras darbą. Juk jūs to ne- 
norite, tiesa?“ Panaši ir mokyklos tarybos pozicija. Jie, kaip rašoma 
elektroniniame laiške, „nenorintys turėti vargo su susierzinusiais 
tėvais. Geriau jie užsiimsiantys begalinėmis savianalizėmis, ban- 
dydami suvaldyti chaosą. [...] Perkelti vaiką į kitą mokyklą tiesiog 
neįmanoma: Kur tai veda, greitai paaiškėja: „Iš esmės nebeliko 
veiksmingų priemonių. Ir mokiniai tą žino. Kartais aš jaučiuosi lyg 
komediantė..: 

Gaunu daug tokių laiškų, o per pokalbius mokytojai nuolat pri- 
mena, kad jiems neįmanoma apsiginti. Jie kalba net apie „žodžio lais- 
vės suvaržymus“. 

Labai reikėtų, kad už tai atsakingi politikai susipažintų su objekty- 
viomis vaikų ir jaunimo raidos sutrikimų, kurių vis daugėja, priežasti- 
mis, užuot išradinėję vis naujus simptomų „gydymo būdus“. Politikai 
kaip niekada spaudžiami akimirksniu priimti akivaizdžių rezultatų 
duodančius sprendimus, kitaip jiems gresia prarasti balsų — juk kiti 
rinkimai tikrai vyks. Tokiai problemai, kaip mano aprašytoji vaikų 
psichinės brandos stoka, tai turi lemtingų pasekmių. Kad kas nors 
pasikeistų, reikia laiko ir ramybės, o pokyčių rezultatus bus galima 
pamatyti tik po daugelio metų, jie atsiskleis vaikų elgesyje. Psichikos 
pamatyti neįmanoma, todėl psichinės raidos pažanga ne iš karto iš- 
ryškėja. Nė vienas netinkamai išsivystęs vaikas kitą dieną netaps pa- 
vyzdingu mokiniu. Nors dažnai atrodo, kad politinės koncepcijos 

orientuotos būtent į tokį poveikį, turintį rinkėjus akimirksniu įtikinti 
politikų tinkamumu. 

Pirmosios knygos pabaigoje rašiau, kad mano atliktą santykių su- 
trikimų analizę reikia suprasti norint sukurti tų sutrikimų šalinimo 
strategijas. Tikiuosi, ši knyga padės ieškoti kelių, kuriais tos strate- 
gijos mus gali vesti. Kai tėvai vėl ims vadovautis savo intuicija, kai 
už vaikus atsakingi suaugusieji vėl ims vaikus laikyti vaikais, daug 
daugiau vaikų gaus sveiko psichinio vystymosi galimybę. 


Padėka 


Prieš porą mėnesių mane pasiekė siuntinys iš spaustuvės, jame 
buvo ypač gražiai įrišta mano pirmoji knyga „Kodėl mūsų vaikai 
virsta tironais — dovana, išspausdinus 250 000-ąjį jos egzemplio- 
rių. Pirmoji knyga vis dar skaitoma, apie ją diskutuojama — už tai 
noriu širdingai padėkoti jums visiems, mieli kritiški ir mąstantys 
skaitytojai, ir padrąsinti jus taikyti mano idėjas savo gyvenime bei 
skleisti jas visuomenėje. 

Mano leidėjui iš Gūtersloh leidyklos Klausui Altepostui turiu pa- 
dėkoti už profesinę knygų rinkos nuojautą, padėjusią įžvelgti kny- 
gos galimybes jau per pirmąjį mūsų pokalbį; jam dėkoju už rūpestį 
ir pagalbą iki pat šios dienos; taip pat dėkoju žurnalistui Carste- 
nui Tergastui, profesionaliai ir kūrybiškai prisidėjusiam prie abiejų 
knygų. Ir ypač Markusui Lanzui, kuris mane rekomendavo ir pir- 
masis pasiūlė išleisti šias studijas. 

Ypač dėkoju savo ilgamečiams bendradarbiams, įkvėpusiems 
taikliais kritiniais klausimais ir gausybe pavyzdžių; savo kolegei 
gydytojai Angelikai Rischar; idėjų kupinam Kurtui Daubenui, dis- 
kusijų bei koncepcijų kūrimo partneriui; per daugelį metų bend- 
rakeleiviu tapusiam kolegai Friedrichui Boosui; visiems mane pa- 
laikantiems mokytojams ir auklėtojams iš arti ir iš toli. Ir tikrai 


išskirtinai dėkoju savo šeimai. Jai tebūna skirta ši knyga. 

